Badhalu gennaane kamah bunanee konkameh foruvan?\nމި ސަރުކާރަކީ މުވައްޒަފުންގެ ހައްގުތައް ހޯދައިދީ އެ މުވައްޒަފުންނަށް އެންމެ ރަނގަޅު ގޮތްތައް ފަހި ކޮށްދިނުމަށް މަސައްކަތް ކުރާނެ ކަމުގެ ވައުދާއެކު އުފެދިގެން އައި ސަރުކާރެކެވެ. ނަމަވެސް ސަރުކާރަށް އަހަރެއްހާ ދުވަސް ވެގެން ދިޔައިރު މުވައްޒިފުންގެ ހައްގުގައި ކުރެވުނު އެއްވެސް ކަމެއް ނެތް ކަމުގެ ޝަކުވާއަކީ ވަރަށް ބޮޑުވެފައި ވެއެވެ. އަދި އޭގެ ބަދަލުގައި މުޅިންވެސް ފެންނަމުންދަނީ ވީ ވައުދާ ދިމާ އިދިކޮޅަށް މަސައްކަތް ކުރެވޭ މަންޒަރު ކަމަށް ބުނާ އަޑުތައް ވެސް ގަދަ އެވެ.\nއެންމެ ފުރަތަމަ މައްސަލަ ދިމާވީ ރިސޯޓްތަކުގައި މަސައްކަތްކުރާ މުވައްޒަފުންނަށެވެ. ސަރުކާރުގެ ނަޒަރުގައި ރިސޯޓްތަކުގައި މަސައްކަތްކުރާ މުވައްޒިފުންނަށް އެންމެ ރަނގަޅުގޮތުގައި ސާވިސް ޗާޖް ދެ އެވެ. މުވައްޒިފުންނާ ދޭތެރޭ އަމަލުކުރަނީ ވެސް ރަނގަޅަށެވެ.\nވެރިކަމަށް އައުމަށް ދެއްކި އެއްވެސް ވާހަކައެއް މިއަދަކު ނެތެވެ. ރިސޯޓްގައި މަސައްކަތްކޮށް އާއިލާ ކައިރިއަށް ކޮންމެ ރެއަކު ނިދަން އާދެވެންޖެހޭ ކަމަށް ބުނެ އުުފުލި އަޑެއް މިއަދަކު ނެތެވެ. މިނޫންވެސް ކިތަންމެ ވާހަކައެއް އޭރު ދެއްކިއެވެ. އެ ހުރިހާ ކަމެއް ހަނދާންނައްތާލުމަށްފަހު މިހާރު އަމާޒު ހިފާފައިވަނީ މުޅިން އެހެން ކަމަށެވެ.\nސަރުކާރުގެ ފަރާތުން ކެނދިކުޅުދޫ ދާއިރާގެ މެންބަރު އަހްމަދު އީސަ، ވަޒީފާއާ ބެހޭ ގާނޫނަށް ހުށައެޅި އިސްލާހުތަކުގެ ތެރޭގައި އާންމުންގެ ކަންބޮޑުވުން އިންތިހާއަށް ހުރި ބައެއް އިސްލާހުތައް ހިމެނެއެވެ. އެ އިސްލާހުތަކުގައިވާ ގޮތުން ވަޒީފާގައި ވަގުތީ ގޮތުން ބެހެއްޓޭނެ ނުވަތަ ވަޒީފާގެ ޕްރޮބޭޝަން މުއްދަތަކީ ދިގުވެގެން ހަ މަސް ދުވަސް ކަމަށް ހަމަޖެއްސުމަށް ވަނީ ހުށައަޅާފައެވެ. އަދި އެންމެ ދުވަހަކު ސަލާމް ބުނި ނަމަވެސް މެޑިކަލް ސެޓްފިކެޓް ހުށަަހަޅަން ޖެހޭނެގޮތަށްވެސް އިސްލާހު ހުށައަޅާފައިވެއެވެ. މެޑިކަލް ހުށަނާޅައިފިނަމަ އެއީ ސަލާމް ކަމަށް ނުބެލޭނެ އެވެ.\nމި އިސްލާހުތަކާއެކު މުވައްޒިފުންނާއި، މުވައްޒިފުންގެ ހައްގުގައި މަސައްކަތްކުރާ ފަރާތްތަކުގެ ކަންބޮޑުވުންތައް ބަންޑުންކޮށްލިއެވެ. މުވައްޒިފުންގެ ހައްގުގައި މަސައްކަތްކުރަން ވައުދުވީ ސަރުކާރުން މި ދިމާކުރީ އެ މުވައްޒިފުންގެ ހައްގުތަކަށް އަރައިގަތުމަށް ކަމަށް ބައެއް މީހުން ސިފަކުރިއެވެ. އަދި މިއީ ކޮން ދިރާސާއެއް ނުވަތަ ވިސްނުންތަކެއްގެ މައްޗަށް ބިނާކޮށް ހުށައެޅި އިސްލާހުތަކެއްތޯވެސް ބައެއް މީހުން ސުވާލުކުރިއެވެ.\nމި އިސްލާހު މަޖިލީހަށް ހުށައެޅުއްްވި މެންބަރު އީސައަކީ މީގެ ކުރިން ޓުއަރިޒަމް ދާއިރާގެ މުވައްޒިފުންގެ ހައްގުގައި ވަރަށް ބޮޑަށް އަޑުއުފުލައްވާ މަސައްކަތްކުރެއްވި ބޭފުޅެކެވެ. އެހެން ކަމުން އީސަ މެދުވެރިކޮށް މިފަދަ ބިލެއް މަޖިލީހަށް ހުށައެޅުން އެތައް ބައެއްގެ ފާޑުކިޔުން އީސައަށްވެސް އަމާޒުވިއެވެ. މީގެ އިތުރުން މިފަދަ ބިލެއް މަޖިލީހަށް ހުށައެޅި ސަބަބުތައް ހާމަކޮށްދިނުމަށް ބަންޑާރަ ނާއިބް އިބްރާހިމް ރިފްއަތަށްވެސް އެތައް ބަޔަކު ގޮވާލިއެވެ.\nއެކޮނަމިކް މިނިސްޓްރީއިން ބޭއްވި ނޫސްވެރިންގެ ބައްދަލުވުމުގައި މިނިސްޓަރ ފައްޔާޒު ނޫސްވެރިންނަށް މައުލޫމާތު ދެއްވަނީ | އަވަސް\nނަމަވެސް މިއީ ބަންޑާރަނާއިބްގެ އޮފީހުން ތައްޔާރުކުރި ބިލެއް ނޫން ކަމަށް އިކޮނޮމިކް މިނިސްޓަރު ފައްޔާޒް އިސްމާއީލް ވަނީ ވިދާޅުވެފައެވެ. ފައްޔާޒް ވިދާޅުވީ މިއީ ސީދާ އޭނާގެ ބެއްލެވުމުގެ ދަށުން އިކޮނޮމިކް މިނިސްޓްރީން ހެދި ބިލެއް ކަމަށެވެ. ދެން ވިދާޅުވީ އަދި މާ ހެއްވާ ވާހަކައެކެވެ.\nވިދާޅުވީ އެ ބިލްގައި ބަންޑާރަނާއިބްގެ އެއްވެސް ދައުރެއް ނޯންނާނެ ކަމަށެވެ. މަޖިލީހަށް ހުށައެޅޭ ކޮންމެ ބިލަކީވެސް ފަންނީ އަދި ގާނޫނީ ގޮތުން ބަލަންޖެހޭ ބެލުންތަކަކަށްފަހު ހުށައަޅަންޖެހޭ ބިލެކެވެ. އޭޖީ އޮފީހުގެ މައިގަނޑު އެއް ބޭނުމަކީވެސް އެއީއެވެ. މަޖިލީހަށް ބިލް ހުށައަޅަނީ ރައްޔިތުން ޓެސްޓް ކުރާކަަށް ނޫނެނެވެ. އަދި ރައްޔިތުންގެ އުދާސްތަކާއި، ކަންބޮޑުވުންތައް، ރުޅިވެރި ބަސްތައް އޮއްސާލާ މިންވަރު ބަލާކަށްވެސް ނޫނެވެ. އެހެންކަމުން ކޮންމެ މިނިސްޓްރީއަކުން ބިލް ހެދިނަމަވެސް ބިލްގެ ފައިނަލް މަސައްކަތުގައި އޭޖީ އޮފީހުގެ ދައުރެއް އޮންނާނެއެވެ. އަދި މިހާރު ބިލްތައް ހުށައަޅަނީ އޭޖީ އޮފީހުން ރައީސް އޮފީހަށް ފޮނުވާ، އެ އޮފީހުންވެސް ބަލަންޖެހޭ ކަންކަން ބެލުމަށްފަހުއެވެ.\nވަޒީފާއާ ބެހޭ ގާނޫނަށް ހުށައެޅި އިސްލާހުތަކާއެކު ސަރުކާރަށް ފާޑުކިޔުން ބޮޑުވުމުން، ސަރުކާރުގެ ފުލް ކޮންޓްރޯލް އޮތް މަޖިލީހުގެ މެންބަރުން މިހާރު ގެންދަވަނީ ރައްޔިތުންނަށް މިކަން އެހެން ގޮތަކަށް ބުނެދިނުމުގެ މަސައްކަތް ކުރައްވަމުންނެވެ. ސަރުކާރު ހިންގާ މައި ޕާޓީ، އެމްޑީޕީގެ ވަރަށް ގިނަ މެންބަރުން ދާދި އެއް ގޮތަކަށް، އެއް އިބާރާތްތަކަކުން ރައްޔިތުންގެ ރުޅިވެރިކަން ފިނިކުރެވޭތޯ ޓްވީޓްތައް ކުރައްވަމުން ގެންދަވައެވެ.\nއެގޮތުން ވަޒީފާއާއި ބެހޭ ގާނޫނަށް ގެނެވޭ އިސްލާހުތަކާ ގުޅިގެން ރައްޔިތުންގެ ހުރި ކަންބޮޑުވުންތަކަށް ހައްލު ހޯދުމަށް ކޮމެޓީ މަރުހަލާގައި މަސައްކަތް ކުރައްވާނެ ކަމަށް ވިދާޅުވެފައިވެއެވެ. އަދި ކޮމެޓީ މަރުހަލާ ނިމިގެންދާނީ ރައްޔިތުން އެދޭ ބަދަލުތަކާއެކު ކަމަށްވެސް ވިދާޅުވެއެވެ.\nމި މައްސަލަ ފިނިކުރެއްވުމަށް މަޖިލީހުގެ ރައީސް މުހައްމަދު ނަޝީދުވެސް އިއްޔެ ވަނީ ވާހަކަ ދައްކަވާފައެވެ. އެމަނިކުފާނު ވިދާޅުވީ ރައްޔިތުންގެ މަޖިލީހުގެ ތަޅުމުގައި ބިލެއްގެ ފުރަތަމަ ކިޔުން އިއްވުމާއެކުގައި އެއީ އެކަމުގެ އެންމެ ފަހުގޮތް ކަމުގައި ނިންމަވައިގެން އެއްވެސް ބޭފުޅަކު ވިސްނެވުމަކީ ރަނގަޅުކަމެއް ނޫންކަމަށެވެ.\nރައްޔިތުންގެ މަޖިލީހުގެ ރައީސް މުހައްމަދު ނަޝީދު އިއްޔެ ޖަލްސާގައި ވާހަކަފުޅު ދައްކަވަނީ --\nފާޑުކިޔުންތަކާއި ގުޅިގެން ކުރެވުނު ކަންކަން އަލުން ރަނގަޅު ކުރުމަށް ސަރުކާރާއި، މަޖިލީސް ފޫގަޅާފައިވީނަމަވެސް ބިލް ފަރުމާކުރެއްވި އިކޮނޮމިކް މިނިސްޓަރު ފައްޔާޒް އިސްމާއީލް ވަނީ ބިލްގައިވާ ކަންތައްތަަކަކީ މައްސަލަަތަކަށް އޮތް ހައްލު ކަމަށް އެ މިނިސްޓްރީން ގަބޫލުކުރާ ކަންތައްތައް ކަމަށް ވިދާޅުވެފައެވެ.\nއެހެންކަމަށްވީއިރު އެ ވިދާޅުވާ ހައްލު ސާފުކޮށް ނުދެއްވާ ރައްޔިތުންގެ ފާޑުކިޔުންތަކާ ގުޅިގެން ބިލްގައިވާ ކަންބޮޑުވުންތަކަށް ހައްލު ހޯދާދޭނެ ކަމަށް ސަރުކާރު ހިންގާ މައިޕާޓީއަށް ނިސްބަތްވާ މެންބަރުން ވިދާޅުވުމުން ހަމައެއް ނުޖެހެއެވެ. މިހާރު މި އުޅެނީ ހެދުނު ގޯސް ރަނގަޅު ކުރާނެ މަގެއް ހޯދާށެވެ. އެކަންވެސް ކުރަން އެ ރާއްވަނީ ރައްޔިތުންނަށް އޮޅުވާލާ، ކަންބޮޑުވުންތަކަށް ހައްލު ހޯދާދިނުމުގެ ނަމުގައެވެ.\nބިލަކީ ސަރުކާރުގެ ބިލެކެވެ. މަޖިލީހަށް ބިލް ހުށައެޅީ އެމްޑީޕީގެ މެންބަރެކެވެ. އެހެންކަމަށްވީއިރު ރައްޔިތުންގެ ކަންބޮޑުވުންތަކަށް ކޮމެޓީ މަރުހަލާގައި ހައްލު ހޯދާދޭނެ ކަމަށް ބުނަން ޖެހުނީމަ ހާމަަވަނީ ދެ ކަމެކެވެ. އެއް ކަމަކީ ރައްޔިތުންގެ އިހުސާސްތައް ނޭންގޭ ކަމެވެ. ނޫނީ ރައްޔިތުން ޓެސްޓް ކޮށްލަނީމެވެ.\nމި ބިލް ހުށައެޅިއިރުވެސް ބައެއް އަމިއްލަ ކުންފުނިތަކުން ތިން މަސްދުވަސްވާއިރުވެސް މުވައްޒިފުން ޕްރޮބޭޝަންގައި ބައިތިއްބައިގެން މަސައްކަތް ކުރުވާކަމުގެ އަޑުތަކަކީ ގަދަ އަޑެކެވެ. ޕްރޮބޭޝަން މުއްދަތަކީ ދާއިމީ މުވައްޒިފަކަށް ލިބޭ ބައެއް އިނާޔަތްތަކުން މުވައްޒިފުން މަހުރޫމް ކުރުވާ ހާލަތެކެވެ. މުސާރައިންވެސް ބައެއް އުނިވާ މުއްދަތެކެވެ. ޕްރޮބޭޝަންގެ މުއްދަތު ތިން މަހުން ހަ މަހަށް އިތުރުވާ ގޮތައް ގާނޫނަށް ބަދަލު ގެނައުމަކީ މަސައްކަތްތެރީން މިހާރަށް ވުރެވެސް އިތުރައް ނިކަމެތިވާނެ ކަމެއް ކަމަށްވީއިރު، މިފަދަ އިސްލާހެއް ސަރުކާރުން ހުށައެޅުމުގެ ކޮންމެވެސް ބޭނުމެއް އޮންނާނެތާއެވެ.\nއެންމެ ފުރަތަމަ ވަޒީފާއާބެހޭ ބިލެއް އެކުލެވާލެވުނުއިރުވެސް އޮތީ ޕްރޮބޭޝަން މުއްދަތު ހަމަސް ދުވަހަށް އިތުުރު ކުރެވޭ ގޮތަށެވެ. އެ މުއްދަތު ތިން މަހަށް ބަދަލުކުރީ ކުރިން މި ދެންނެވި ކަންކަމަށް ރިޔާއަތްކޮށްފައެވެ. އެހެންވީމަ ކުއްލިއަކަށް ޕްރޮބޭޝަން މުއްދަތު ހަމަސް ދުވަހަށް އިތުރުކޮށް، މެޑިކަލް ހުށަނާޅާ އެންމެ ދުވަހަކުވެސް ސަލާމް ނުބުނެވޭ ގޮތަށް ހަދަން ގާނޫނަށް އިސްލާހު ހުށައެޅި ސަބަބެއް އޮންނަން ވާނެ ނޫން ހެއްޔެވެ. މިއީ ރައްޔިތުންގެ ރުޅި މައިތިރިކުރަން އެހެން ވާހަކަތައް ދެއްކުމުގެ ބަދަލުގައި ކުރަން އުޅުނު ކަމެއް ސާފުކޮށްދޭންވީ ވަގުތެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + ސިވިލްސާވިސް ކޮމިޝަން މިނިސްޓްރީ އޮފް އިކޮނޮމިކް ޑިވެލޮޕްެމަންޓް ފައްޔާޒް އިސްމާއީލް


ކޮވިޑް-19އަށް ފައްސިވި ދެ ދިވެހިންނާ ކޮންޓެކްޓްވި 34 މީހަކު ކަރަންޓީން ކޮށްފި – Dhen.mv\nކޮވިޑް-19އަށް ފައްސިވި ދެ ދިވެހިންނާ ކޮންޓެކްޓްވި 34 މީހަކު ކަރަންޓީން ކޮށްފި\nMarch 30, 2020 - 9:22 pm\nރާއްޖެއިން ކޮވިޑް-19އަށް ފައްސިވި ދެ ދިވެހިންނާ ކޮންޓެކްޓުވި 34 މީހަކު ކަރަންޓީން ކޮށްފައިވާ ކަމަށް ސަރުކާރުން ބުނެފިއެވެ.\nމިރޭ ބޭއްވި ނޫސްވެރިންގެ ބައްދަލުވުމުގައި ކޮވިޑް-19ގެ ތަރުޖަމާނު މަބްރޫކް އަޒީޒް ވިދާޅުވީ އެންމެ ފުރަތަމަ ފައްސިވި ދިވެހި މީހާގެ ކޭސްއާ ގުޅިގެން ކޮންޓެކްޓް ޓްރޭސިންގެ ތެރެއިން 29 މީހަކު ހޯމް ކަރަންޓީން ވުމަށް އެނގިފައިވާ ކަމަށެވެ. މީގެ ތެރެއިން އަމިއްލައަށް ކަރަންޓީން ނުވެވޭނެ މީހުންނަށް ކަރަންޓީން ކުރެވޭނެ ގޮތެއް ސަރުކާރުން މަސައްކަތް ކުރާނެކަމަށެވެ.\nމަބްރޫކް ވިދާޅުވީ ރާއްޖެއިން ވައިރަހަށް ފައްސިވި ދެވަނަ މީހާގެ ކޭސްއާ ގުޅިގެން 48 މީހެއް ބެލުނު ކަމަށާއި އޭގެ ތެރެއިން ފަސް މީހަކު ކަރަންޓީން ކޮށްފައިވާ ކަމަށެވެ. އޭގެ ތެރެއިން ތިން މީހަކު ކަރަންޓީން ފެސިޓީތަކުގައި ތިބިއިރު އަނެއް ދެ މީހުން ތިބީ ހޯމް ކަރަންޓީނުގައި ކަމަށެވެ.\nގޭގައި އަދި ސަރުކާރުން ތައްޔާރުކޮށްފައިވާ އައިސޮލޭޝަންގައި ތިބި މީހުންގެ ކަންކަން އެޗްޕީއޭއިން ވަރަށްގާތުން ބަލަމުންދާކަމަށް މަބްރޫކް ވިދާޅުވިއެވެ. އޭނާ ވިދާޅުވީ ރާއްޖެއިން ޕޮޒިޓިވްވި ދެވަނަ މީހާ ކަރަންޓީނަށް ގެންދެވުނުއިރު އޭނާއާއި އެއް ކޮޓަރިއެއްގައިހުރި މީހާ ޓެސްޓްކުރުމުގެ މަސައްކަތް ކުރަމުންދާކަމަށެވެ. މިއަދު ހަވީރު އޭނާގެ ޓެސްޓް ކޮށްފައިވާކަމަށްވެސް މަބުރޫކް ވިދާޅުވިއެވެ.\nރާއްޖެއިން ކޮވިޑް-19 އަށް ފައްސިވި ދެ ދިވެހިންނަކީ ވެސް އިނގިރޭސިވިލާތުން ރާއްޖެ އައުމުން ކަރަންޓީން ކުރި ދެ މީހުން ކަމަށް މީގެ ކުރިން ސަރުކާރުން ވަނީ ބުނެފައެވެ.\nޑުޕަރ ފިފްޓީން މަޅި ފުޓްސަލް ޗެލެންޖް 2021: ބޮޑު ތަފާތަކުން އޯވަންއޯ މޮޅުވިއިރު، ރެމްޕޭޖަށް މުހިންމު މޮޅެއް!\nއިންޑިއާ އާއި އެމެރިކާގެ ގުޅުމަކީ މުޅި ދުނިޔެއަށް ބޭނުންތެރި ގުޅުމެއް : ނަރެންދްރަ މޯދީ\nކޮވިޑް-19: ފައްސިވީ މީހުން މިއަދު އެންމެ ގިނައީ މާލެ ސަރަޙައްދާއި ރިސޯޓުތަކުގައި


ﷲ އަށްޓަކައި ލޯބިވުން – DhiSalafiyyah\nމުޖުތަމަޢުގެ ހަމަޖެހުން، އެއެއްޗެއްގެ މައްޗަށް ބިނާވެފައިވާ އެންމެ މުހިންމު އެއް އަސާސަކީ، މީސްތަކުންގެމެދުގައި އޮންނަ ލޯތްބާއި ކުލުނުވެރިކަމެވެ. އެގޮތުން، މީސްތަކުން އެއްބަޔަކު އަނެއްބަޔަކަށް ލޯބިކުރުމުގައި އޮންނަ ގޮތްތަކަށް ބަލާއިރު، އެއްބަޔަކު ފައިސާއަށްޓަކައި އަނެކާދެކެ ލޯބިވެއެވެ. އަނެއްބަޔަކު އެބަޔަކު ނިސްބަތްވާ ޖަމާޢަތަށް ނިސްބަތްވީތީވެ، އަނެކާދެކެ ލޯބިވެއެވެ. އަނެއްބަޔަކު ހަސަބާ ނަސަބާ، މަޤާމުގެ މަތިވެރިކަމަށްޓަކައި އެނެކާދެކެ ލޯބިވެއެވެ. އަނެއްބަޔަކު މީހެއްގެ ހުރި ރީތިކަމަށްޓަކައި އަނެކާދެކެ ލޯބިވެއެވެ.\nއެހެންނަމަވެސް މިއިން ކޮންމެ ކަމަކީވެސް ބަދަލުވެގެން ހިނގައިދާނެކަމެކެވެ. މުއްސަނދި މީހާ މާދަމާ ފަޤީރުވެދާނެއެވެ. ތިމާގެ ޖަމާޢަތަށް ނިސްބަތްވާމީހަކު މާދަމާ އެހެން ޖަމާޢަތަކަށް ނިސްބަތްވެދާނެއެވެ. މިއަދު ޤަދަރުވެރި މަޤާމުގައިވާމީހާ މާދަމާ މާޤާމު ގެއްލިދާނެއެވެ. އެހެންކަމުން މިސަބަބުތަކަށްޓަކައި އެކަކު އަނެކަކާ ރަޙުމަތްތެރިވެ، ލޯބިވެއުޅުމުގެ އާޚިރު ނަތީޖާއަކަށްވެގެންދަނީ ޢަދާވާތްތެރިކަމާއި މުޖުތަމަޢުގައި ފިތުނަފަސާދަ އުފެދިގެން ދިޔުމެވެ.\nމުސްލިމުން އެންމެ ލޯބިވާންޖެހޭ ފަރާތަކީ ﷲ އާއި އެއިލާހުގެ ރަސޫލާ صلى الله عليه وسلم އެވެ. އެއަށްފަހުގައި އެހެންފަރާތްތައް ދެކެވާ ލޯބި ބިނާވާން ޖެހޭނީ ﷲއަށްޓަކައި ވާ ލޯތްބަކަށެވެ. މައިންބަފައިން ދަރިންދެކި ލޯބިވާން ޖެހެނީ އެދަރިން ހެޔޮގޮތުގައި ބަލާ ބޮޑުކުރުމަށް އަމުރުކުރެއްވި ﷲ ތަޢާލާއަށްޓަކައެވެ. ދަރިން މައިންބަފައިންދެކެ ލޯބިވަންޖެހެނީ، އެ މައިންބަފައިންނަށް އިޙްސާންތެރިވެ އެމީހުންނަށް ހެޔޮކޮށްހިތުމަށް އަމުރުކުރެއްވި ﷲ ތަޢާލާއަށްޓަކައެވެ. ވެރިން ރައްޔިތުންދެކެ ލޯބިވާން ޖެހެނީ، އެރައްޔިތުންނަށް ޢަދުލުވެރިވުމަށް އަމުރުކުރެއްވި ﷲތަޢާލާއަށްޓަކައެވެ. ރައްޔިތުން ވެރިންދެކެ ލޯބިވާންޖެހެނީ، އެވެރިންނަށް ކިޔަމަންތެރިވާން އަމުރުކުރެއްވި ﷲ ތަޢާލާއަށްޓަކައެވެ.\nﷲ އަށްޓަކައި ލޯބިވުމަކީ މަތިވެރިވެގެންވާ އަޅުކަމެކެވެ. ދުނިޔެއާއި އާޚިރަތުގައި ފަލާޙާއި ކާމިޔާބު ލިބެވެނިވި ކަމެކެވެ. އަދި އެއީ މުޖުތަމަޢުގައި ހަމަޖެހުމާ އަމާންކަން ޤާއިމްކޮށްދެނިވި ކަމެކެވެ. އަދި އެއީ މުސްލިމުންގެ އީމާންކަމާއި ގުޅިފައިވާ ކަމެކެވެ. މާތްﷲ ރުއްސުންލެއްވި އަބޫހުރައިރާގެ އަރިހުން ރިވާވެގެންވިއެވެ. ރަސޫލުﷲ ޞައްލަﷲ ޢަލައިހިވަސައްލަމް ޙަދީޘްކުރެއްވިއެވެ.\n((والَّذِي نَفْسِي بِيَدِهِ ، لا تَدْخُلُوا الجَنَّةَ حَتَّى تُؤْمِنُوا ، وَلا تُؤْمِنُوا حَتَّى تَحَابُّوا ، أوَلاَ أدُلُّكُمْ عَلَى شَيْءٍ إِذَا فَعَلْتُمُوهُ تَحَابَبْتُمْ ؟ أفْشُوا السَّلامَ بينكم)) [رواه مسلم].\nމާނައީ: “ތިމަންކަލޭގެފާނުގެ ނަފްސު އެއިލާހުގެ އަތްޕުޅުގައިވާ އިލާހު ގަންދީ ހުވާކުރަމެވެ. ތިޔަބައިމީހުން އީމާންނުވާހާ ހިނދަކު ތިޔަބައިމީހުން ސުވަރުގެ ނުވަންނަ ހުއްޓެވެ. އަދި ތިބައިމީހުން އެއްބަޔަކު އަނެއްބަޔަކުދެކެ ލޯބި ނުވާހާ ހިނދަކު ތިޔަބައިމީހުން އީމާނެއް ނުވެއެވެ. ތިމަންކަލޭގެފާނު ތިޔަބައިމީހުންނަށް އެ ޢަމަލެއް ކުރުމުން ލޯބި އާލާވެދާނެފަދަ ޢަމަލެއް ބުނެދެއްވަން ހެއްޔެވެ؟ ތިޔަބައިމީހުންގެ މެދުގައި ސަލާމްކުރުމުގެ އާދަ ފަތުރާށެވެ.”\nއިސްވެދިހަ ޙަދީޘުން އެނގިގެން ދިޔަގޮތުގައި މީސްތަކުން އެއްބަޔަކު އަނެއްބަޔަކުދެކެ ލޯބިވެއްޖައުމަށް ދާންދެން އެއްވެސް މީހެއްގެ އިމާންކަން ފުރިހަމަވެގެން ނުދެއެވެ. އަދި ﷲ އަށްޓަކައި ތިމާގެ މުސްލިމު އަޚުންނާމެދު ޙަޤީޤީ ލޯބި ވެވިއްޖެނަމަ އެމީހަކަށް އީމާންކަމުގެ ފޮނިކަން ހާޞިލުވާނެއެވެ. މާތްﷲ ރުއްސުންލެއްވި އަނަސްގެފާނުގެ އަރިހުން ރިވާވެގެންވިއެވެ. ރަސޫލުﷲ ޞައްލަﷲ ޢަލައިހިވަސައްލަމް ޙަދީޘްކުރެއްވިއެވެ.\n((ثَلاثٌ مَنْ كُنَّ فِيهِ وَجَدَ بِهِنَّ حَلاوَةَ الإيمانِ : أنْ يَكُونَ اللهُ وَرَسُولُهُ أحَبَّ إِلَيْهِ مِمَّا سَوَاهُمَا ، وَأنْ يُحِبّ المَرْءَ لاَ يُحِبُّهُ إلاَّ للهِ ، وَأَنْ يَكْرَهَ أنْ يَعُودَ في الكُفْرِ بَعْدَ أنْ أنْقَذَهُ الله مِنْهُ ، كَمَا يَكْرَهُ أنْ يُقْذَفَ في النَّارِ))[مُتَّفَقٌ عَلَيهِ]\nމާނައީ:”ތިންކަމެއް މީހެއްގެ ކިބައިގައިވާނަމަ އޭގެ ސަބަބުން އޭނާއަށް އީމާންކަމުގެ ފޮނިކަން ޙާޞިލުވާނެއެވެ. އެއީ ހުރިހާ އެއްޗަކަށްވުރެ ﷲ އާއި އެއިލާހުގެ ރަސޫލާދެކެ ލޯބިވުމެވެ. އަދި މީހަކުދެކެ ލޯބިވާނަމަ ހަމައެކަނި ﷲ އަށް ޓަކައި ލޯބިވުމެވެ. އަދި އަލިފާނުގެތެރެއަށް ވެއްޓިގަތުމަށް ނުރުހޭ ފަދައިން، ﷲ ތަޢާލާ އެބައިމީހުން ކުފުރުން ސަލާމަތްކުރައްވާފައިވަނިކޮށް ދެވަނަ ފަހަރަށް ކުފުރުވުމަށް ނުރުހުމެވެ.”\nހަމައެކަނި ﷲ ތަޢާލާގެ ވަޖުހުފުޅަށްޓަކައި މުސްލިމުންދެކެ ލޯބިވުމަކީ، އެކަމުގެ ސަބަބުން ﷲ ތަޢާލާގެ ލޯބިވެވޮޑިގަތުމާއި، އެއިލާހުގެ ދާއިމީ ރުއްސެވުން ޙާޞިލްކުރެވެނިވި ކަމެކެވެ. މާތްﷲ ރުއްސުންލެއްވި އަބޫހުރައިރާގެ އަރިހުން ރިވާވެގެންވިއެވެ. ރަސޫލުﷲ ޞައްލަﷲ ޢަލައިހިވަސައްލަމް ޙަދީޘްކުރެއްވިއެވެ.\n“މީހަކު ދިރިއުޅޭ ރަށް ނޫން އެހެން ރަށެއްގައި އުޅޭ އޭނާގެ އަޚާއަށް ޒިޔާރަތްކުރިއެވެ. ދެން ﷲ ތަޢާލާ އޭނާ ދަތުރުކޮށްފައިދިޔަ މަގަށްމަލާއިކަތަކު ފޮނުއްވިއެވެ. ދެން އެމީހާ އެމަލާއިކަތާއާ އަރާހަމަވުމުން އެކަލޭގެފާނު ސުވާލުކުރެއްވިއެވެ.\n“ތިބާ ތިޔަދަނީ ކޮންތާކަށްހެއްޔެވެ؟”\nއޭނާ ބުންޏެވެ. “މިރަށުގައިވާ ތިމަންނަގެ އަޚާގެ ގާތަށެވެ.”\nމަލާއިކަތާ ސުވާލުކުރެއްވެވިއެވެ. “އޭނާގެ ކިބައިން ތިބާ އެދޭ އެދުމެއް ވޭހެއްޔެވެ؟”\nއޭނާބުންޏެވެ. “ނޫނެކެވެ. ހަމަކަށަވަރުން އަހަރެން އޭނާދެކެ ލޯބިވަނީ ހަމައެކަނި ﷲ އަށްޓަކައެވެ”\nދެން އެމަލާއިކަތާ ވިދާޅުވިއެވެ:\nفَإِنِّى رَسُولُ اللَّهِ إِلَيْكَ بِأَنَّ اللَّهَ قَدْ أَحَبَّكَ كَمَا أَحْبَبْتَهُ فِيهِ.\nމާނައީ: “އަހަރެންނަކީ ﷲ ތަޢާލާ ތިބާ، ތިބާގެ އަޚާދެކެ ލޯބިވީތީވެ، އެފަދައިން އެއިލާހު ތިބާދެކެ ލޯބިވެ ވޮޑިގެންނަވާކަން އެންގެވުމަށް އެއިލާހު ފޮނުއްވި ބޭކަލެކެވެ.” [رواه مسلم]\nأَبو إدريس الخولاني – رحمه الله -ވިދާޅުވިއެވެ.\n“އަހަރެން އެއްފަހަރެއްގައި ދިމިޝްޤަށް ދިޔައީމެވެ. އެހިނދު އެމިސްކިތުގައި ޒުވާނަކު އިނެވެ. އަދި އެޒުވާނާ ދަތްތައް ހުދުކަމުން ވިދާ ބަބުޅައެވެ. އަދި މީސްތަކުން އޭނާގެ ކައިރީގައި އެއްވެތިބެއެވެ. ފަހެ އެމީހުންގެ މެދުގައި މައްސަލައަކާ ޚިޔާލު ތަފާތުވެއްޖެނަމަ އޭނާއަށް އެކަން ހުށައަޅައެވެ. އަދި އޭނާގެ ރައުޔަށް ޢަމަލުކުރަމުން ގެންދައެވެ. ފަހެ މިތަންދެކިފައި އަހަރެން އޭނާއާމެދު ސުވާލުކުރީމެވެ. އެހިނދު އަހަރެންނަށް ބުނެވުނެވެ. އެއީ مُعَاذُ بْنُ جَبَلއެވެ.\nފަހެ އަހަރެން ޖެހިގެން އައި ދުވަހު ވަރަށް އަވަހަށް މިސްކިތަށް ދިޔައީމެވެ. އެއިރު އެކަލޭގެފާނު ހުންނެވީ އަހަރެންނަށްވުރެ މާކުރީ މިސްކިތަށް ވަޑައިގެންނެވެ. އަދި އެކަލޭގެފާނު ހުންނެވީ ނަމާދު ކުރައްވާށެވެ. އެހެން ކަމުން އެކަލޭގެފާނު ނަމާދުން އަވަދި ވަންދެން އަހަރެން އެކަލޭގެފާނަށް އިންތިޒާރުކުރީމެވެ. ދެން އެކަލޭގެފާނު ކުރިމައްޗަށް އައިސް ސަލާމްކުރީމެވެ. ދެން އަހަރެން ދެންނެވީމެވެ. “މާތްﷲ ގަންދީ ހުވާކޮށްފައި ބުނަމެވެ. ހަމަކަށަވަރުން އަހަރެން ތިބާދެކެ ﷲއަށްޓަކައި ލޯބިވަމެވެ.\n“ފަހެ އެކަލޭގެފާނު އެއްސެވިއެވެ. “ތިޔަހެން ތިބާ ތިޔަބުނަނީ މާތްﷲ އަށްޓަކާ ހެއްޔެވެ؟”\nއަހަރެން ދެންނެވީމެވެ. “އާނއެކެވެ. މިއީ މާތްﷲ އަށްޓަކާ ބުނާބުނުމެކެވެ.”\nދެންވެސް އެކަލޭގެފާނު އެއްސެވިއެވެ. “ތިޔައީ މާތްﷲ އަށްޓަކާ ބުނާ ބުނުމެއް ހެއްޔެވެ؟”\nއަހަރެން ދެންނެވީމެވެ. “އާދޭހެވެ. މިއީ މާތްﷲ އަށްޓަކާ ބުނާބުނުމެކެވެ.”\nފަހެ އެކަލޭގެފާނު ވިދާޅުވިއެވެ. “ތިބާއަށް އުފާވެރިކަމުގެ ޚަބަރު ހުށްޓެވެ. އެހެނީ ހަމަކަށަވަރުން ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވަނިކޮށް ތިމަން ކަލޭގެފާނު އަޑުއެއްސެވީމެވެ. އެކަލޭގެފާނު ޙަދީޘްކުރެއްވިއެވެ.\nقَالَ الله تَعَالَى : وَجَبَتْ مَحَبَّتِي لِلْمُتَحَابِّينَ فِيَّ، وَالْمُتَجَالِسِينَ فِيَّ، وَالْمُتَزَاوِرِينَ فِيَّ، وَالْمُتَبَاذِلِينَ فِيَّ.\nމާނައީ: “ﷲ ޞުބުޙާނަހޫ ވަތަޢާލާ ވަޙީކުރެއްވިއެވެ. ތިމަން އިލާހަށްޓަކައި އެއްބަޔަކު އަނެއްބަޔަކަށް ލޯބިވާ މީހުންނަށާއި ތިމަން އިލާހަށްޓަކައި އެއްމަޖިލިސް ކުރާމީހުންނަށާއި ތިމަން އިލާހަށްޓަކައި އެއްބަޔަކު އަނެއްބަޔަކަށް ޒިޔާރަތްކުރާމީހުންނަށާއި ތިމަން އިލާހަށްޓަކައި އެއްބަޔަކު އަނެއް ބަޔަކަށް ހޭދަކުރާމީހުންނަށް ތިމަން އިލާހުގެ ރުއްސެވުން ވާޖިބުވެއްޖެއެވެ.” (رواه أحمد ومالك في الموطأ وصححه الألباني)\nއަދި ޤިޔާމަތް ދުވަހު ﷲގެ ހިޔާވަހިކަން ލިބެނިވި ހަތްބާވަތުގެ މީހުންގެ ތެރޭގައިވެސް ﷲ އަށްޓަކައި ލޯބިވެއުޅުނު މީހުން ހިމެނެވެއެވެ. އަދިވެސް މާތްﷲ ރުއްސުންލެއްވި އަބޫހުރައިރާ رضي الله عنه ގެ އަރިހުން ރިވާވެގެންވިއެވެ. ނަބިއްޔާ ޞައްލަﷲ ޢަލައިހިވަސައްލަމް ޙަދީޘްކުރެއްވިއެވެ.\n(( سَبْعَةٌ يُظِلُّهُمُ اللهُ في ظِلِّهِ يَوْمَ لاَ ظِلَّ إلاَّ ظِلُّهُ : إمَامٌ عَادِلٌ ، وَشَابٌّ نَشَأ في عِبَادَةِ الله – عز وجل – ، وَرَجُلٌ قَلْبُهُ مُعَلَّقٌ بِالمَسَاجِدِ ، وَرَجُلاَنِ تَحَابّا في اللهِ اجْتَمَعَا عَلَيهِ وتَفَرَّقَا عَلَيهِ ، وَرَجُلٌ دَعَتْهُ امْرَأةٌ ذَاتُ حُسْنٍ وَجَمَالٍ ، فَقَالَ : إنِّي أخَافُ الله ، وَرَجُلٌ تَصَدَّقَ بِصَدَقَةٍ ، فَأخْفَاهَا حَتَّى لاَ تَعْلَمَ شِمَالُهُ مَا تُنْفِقُ يَمِينُهُ ، وَرَجُلٌ ذَكَرَ الله خَالِياً فَفَاضَتْ عَيْنَاهُ )) مُتَّفَقٌ عَلَيهِ .\nމާނައީ: “ޤިޔާމަތްދުވަހުގައި ﷲ ތަޢާލާ ހަތް ބާވަތެއްގެ ބަޔަކަށް އެއިލާހުގެ ހިޔާވަހިކަން ދެއްވާނެއެވެ. އެއީ އެއިލާހުގެ ހިޔާވަހިކަން ފިޔަވާ އެހެން އެއްވެސް ހިޔާވަހިކަމެއް ނުވާނެ ދުވަހެވެ. އެބަޔަކީ، ޢަދުލުވެރި ވެރިޔާއާއި އަދި އައަޅުކަމުގެމަތީ ބޮޑުވާ ޒުވާނާއާއި އަދި މިސްކިތާ އެމީހެއްގެ ހިތް ގުޅިފައިވާ މީހާއާއި އަދި ﷲ އަށްޓަކައި ލޯބިވެ އެކަމުގެ މަތީ ޖަމާވެ އެކަމުގެ މަތީ ވަކިވެދާ ދެމީހުންނާއި އަދި ރީތި، ނަސަބުވެރި އަންހެނަކު (ނުބައިކަމަކަށް) ގޮވާލާ ހިނދު ﷲ އަށް ތިމަން ބިރުވެތިވަމޭ ބުނެ އެކަމުން ދުރުވެގަންނަ މީހާއާއި އަދި އެކަނިހުރެ ﷲ ހަނދުމަކުރުމުން ލޮލުން ކަރުނަ އޮހޮރިގެންދާ މީހާއެވެ.”\nއަދިވެސް އެކަލޭގެފާނުގެ އަރިހުން ރިވާވެގެންވިއެވެ. އެކަލޭގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\n(( إنّ الله تَعَالَى يقول يَوْمَ القِيَامَةِ : أيْنَ المُتَحَابُّونَ بِجَلالِي ؟ اليَوْمَ أُظِلُّهُمْ فِي ظِلِّي يَوْمَ لاَ ظِلَّ إلاَّ ظِلِّي )). [رواه مسلم]\nމާނައީ: “ހަމަކަށަވަރުން ﷲ ތަޢާލާ ޤިޔާމަތްދުވަހު ވަޙީކުރައްވާނެއެވެ. ތިމަންއިލާހަށްޓަކައި އެކަކު އަނެކަކުދެކެ ލޯބިވި މީހުން ކޮބާ ހެއްޔެވެ؟ ތިމަންރަސްކަލާނގެ ހިޔާވަހިކަން ފިޔަވައި އެހެން ހިޔާވަހިކަމެއް ނުވާދުވަހު، މިއަދު ތިމަންރަސްކަލާނގެ އެބައިމީހުންނަށް ތިމަންރަސްކަލާނގެ ހިޔާވަހިކަން ދެއްވާހުށީމެވެ. “


"ބަވަތި" ގެ މޯޝަން ޕޯސްޓަރ، ހާދަ ސަޅިއޭ!\nދުވަހުން ދުވަހަކަށް ކުރިއަރަމުންދާ ދިވެހި ފިލްމު އިންޑަސްޓްރީ އަށް، މުޅިން އައު ކުންފުންޏެއް ކަމަށްވާ "އައިފިލްމްސް" ގެ ފުރަތަމަ ފިލްމު "ބަވަތި" ގެ މޯޝަން ޕޯސްޓަރ އާންމު ކޮށްފިއެވެ.\n"ބަވަތި" ގެ މޯޝަން ޕޯސްޓަރަށް ބަލާފައި ވެސް، މިފިލްމަކީ ވަރަށް ވެސް ތަފާތު ފިލްމަކަށްވާނެކަން ޔަގީނެވެ.\nމޯޝަން ޕޯސްޓަރުން ފެންނަނީ އަންހެން ކުއްޖަކު ކަނޑުއަޑީގައި ގެނބެމުންދާއިރު، ސަލާމަތްވުމަށް ކުރަމުންދާ މަސައްކަތެވެ. ހަމަޔަގީނުން ވެސް މިމަންޒަރު ވެގެންދާނީ ގިނަ ބަޔަކަށް ވަރަށް އަސަރު ކުރުވާ ހިތް އަވަސްކުރުވާ މަންޒަރަކަށެވެ.\n"ބަވަތި" ފިލްމުގެ ޕޯސްޓަރު ފެނުމުން ގިނަ ބައެއްގެ ހިތްތަކުގައި މިހާރުވެސް ވަނީ ފިލްމު ބަލައިލުމުގެ ޝައުޤުވެރިކަން އުފެދިފައެވެ. ދެމަފިރިއެއްގެ ދިރިއުޅުމުގެ މައްޗަށް ބިނާކޮށް އުފައްދާފައި މިފިލްމަކީ ތްރިލާރ އެކެވެ.\nފިލްމާމެދު މައުލޫމާތު ދެމުން މިފިލްމުގެ ޑައިރެކްޓާރ އިލްޔާސް ވަހީދު (އިއްލެ) ބުނެފައިވަނީ މިއީ އޭނާ ލިޔެފައިވާ ސްކްރިޕްޓެއްގެ މައްޗަށް ހަދާފައިވާ ފިލްމެއް ކަމަށެވެ. "ބަވަތި" ފިލްމުގެ ހުރިހާ ޝޫޓިން އެއް މިހާރު ނިމިފައިވާއިރު، ބާކީ އޮތީ ލަވައެއްގެ ޝޫޓިން ކަމަށް ވެސް އިއްލެ ބުނެފައިވެއެވެ.\nމިފިލްމުގައި ލީޑް ރޯލުގައި ހަރަކާތްތެރިވަނީ މައްޝޫރު ފިލްމީ ބަޠަލާ ނުޒުހަތު ޝިހާބު އާއި ފިލްމީ ދާއިރާއަށް އަލަށް ތަޢާރަފްވާ މޫނެއް ކަމަށްވާ އަހުމަދު އިފްނާޒް ފިރާޤު އެވެ.\n"ބަވަތި" ފިލްމު ރިލީޒް ކުރަން ހަމަޖެހިފައިވަނީ މިއަހަރުގެ ސެޕްޓެމްބަރ މަހުއެވެ.


Barcelona ge hageegee magaamah team Gengosdheynan: koeman - vNews.mv\nބާސެލޯނާގެ އަސްލު މަގާމަށް ޓީމު ގެންގޮސްދޭނަން: ކޫމަން\nއިސްމާޢީލް ޝާހު 19 August 2020, 21:46\nބާސެލޯނާއަށް ކޯޗުކަންކުރުމަކީ ދެކެމުން އައި ބޮޑު ހުވަފެނެއް ކަމަށާއި ބާސެލޯނާއަށް ހައްގުވާ ހަގީގީ މަޤާމަށް އެ ޓީމު ގެންގޮސްދޭނެކަމުގެ ފުރިހަމަ ޔަގީންކަންދޭކަމަށް އެޓީމުގެ އާ ކޯޗު ނެދަލޭންޑްސްގެ ރޮނަލްޑް ކޫމަން ބުނެފިއެވެ.\nއާ ކޯޗަކަށް ކޫމަން ހަމަޖައްސާފައިވަނީ މިދިޔަ ހަފުތާގައި ކުޅުނު ޔުއެފާ ޗެމްޕިއަންސް ލީގުގެ ކުއާޓާފައިނަލުގައި ޖަރުމަނުގެ ބަޔާން މިއުކިން އަތުން ލިބުނު ހިތްދަތި ބައްޔާއެކު އޭރު ކޯޗުކަމުގެ މަގާމުގައި ހުރި ސެޓިއެން ވަކިކުރުމަށްފަހުގައި އެވެ. މިއީ ބާސެލޯނާއަށް އަންނަ ބޮޑެތި ބަދަލުތަކުގެ ފެށުން ކަމަށް އެ ކުލަބުގެ ބޯޑުން ބުނެއެވެ.\nއާ ކޯޗު ރަސްމީކޮށް އިއުލާނުކުރުމަށް ބޭއްވި ހަފުލާގައި ވާހަކަދައްކަމުން ކޫމަން ބުނީ ބަދަލުތަކެއް އަންނަން އެބަ ޖެހޭކަމަށާއި ޗެމްޕިއަންސް ލީގުގައި ފެނުނު ކަންކަން ތަކުރާރުވާތަން ބަލަން އެއްވެސް ސަޕޯޓަރަކު ބޭނުންނުވާނެ ކަމަށެވެ. އަދި ނެދަލޭންޑްސްގެ ފުޓުބޯޅައިގެ ވައްޓަފާޅިއާއި ބާސާގެ ކުޅުމުގެ ވައްޓަފާޅީގައި ހުންނަ އެއްގޮތް ކަންތައްތަކުގެ ވާހަކަތައްވެސް ކޫމަން ދެއްކިއެވެ.\nކުރިޔަށްހުރި މުބާރާތްތަކުގައި ބާސާގައި ތިބެން ޖެހޭނީ އެ ކުލަބު ދެކެ ލޯބިވާ ކުޅުންތެރިން ކަމަށާއި ޒުވާން ކުޅުންތެރިންނާއި ތަޖުރިބާ ހުރި ދުވަސްވީ ކުޅުންތެރިންނާއެކު ރަނގަޅު ސްކޮޑެއް ބާސާގައި އެބައޮތް ކަމަށް ކޫމަން ބުންޏެވެ.\nއުމުރުން 57 އަހަރުގެ ކޫމަން ބާސާއާ ހަވާލުވީ، އޭނާ ނެދަލެންޑްސް އާއެކު ހަދާފައި އޮތް އެއްބަސްވުން އުވާލުމަށްފަހުއެވެ. ކޫމަން ނެދަލެންޑްސް އާއެކު ހަދާފައި އޮތް އެއްބަސްވުން 2022 ވަނަ އަހަރު ހަމަވަން އޮތްއިރު، އެ އެއްބަސްވުން އުވާލަން ބާސާއިން ދެ މިލިޔަން ޔޫރޯ ދައްކާފައިވާ ކަމަށް ރިޕޯޓުތައް ބުނެއެވެ.\nމީގެ ކުރިން ބާސާއަށް 1989-1995 ށް ކުޅެދިން ކޫމަން ވަނީ ކުޅުންތެރިއެއްގެ ގޮތުގައި އެ ޓީމާއެކު ޔުއެފާ ޗެމްޕިއަންސް ލީގު ކާމިޔާބުކޮށްފައެވެ.


އަނބިމީހާ މަރާލާ ، އަމިއްލައަށް މަރުވީ ކޮވިޑް19 ޖެހިފައިވާ ކަމުގެ ކުށްހީގައި – Dhen.mv\nއަނބިމީހާ މަރާލާ ، އަމިއްލައަށް މަރުވީ ކޮވިޑް19 ޖެހިފައިވާ ކަމުގެ ކުށްހީގައި\nދެން އެމްވީ April 7, 2020 - 4:50 am\nކޮރޯނާ ވައިރަސް ޖެހިފައި ހުރިކަމަށް ހީކޮށް އެމެރިކާ މީހަކު އޭނާގެ އަންހެނުން މަރާލައި އަމިއްލައަށް މަރުވެއްޖެއެވެ.\nއެމެރިކާގެ ޗިކާގޯ އަށް ނިސްބަތްވާ 54 އަހަރުގެ ޕްޓްރިކް ޖެސާސިން އޭނާ އާއި އޭނާގެ 59 އަހަރުގެ އަންހެނުން ޗެރީލް ޝްރީފާ މަރާލައިފައިވަނީ ބަޑިޖަހައިގެންނެވެ.\nމި ދެމީހުން މަރުވި ކަން ހާމަވެފައިވަނީ އެމީހުންގެ އަވައްޓެރިއަކު ވަނީ އެދެމީހުންގެ ހަބަރެއް ނުވެގެން ޕޮލިހަށް ރިޕޯޓުކުރުމުންނެވެ. އަވައްޓެރިޔާ ބުނެފައިވާ ގޮތުގައި އޭނާ އެދެމީހުންގެ ހަބަރެއް ބަަލަން ދިޔައީ އެ މީހުންގެ އާއިލާގެ މީހަކު އެ ދެމީހުންގެ ހަބަރެއް ނުވެގެން އެކަން ބަލައިދިނުމަށް އެދުމުން ކަމަށެވެ.\nޕޮލިހުން އެގެއަށް ދިޔައިރު އެގޭގެ ހުރިހާ ދޮރެއް ހުރީ ތަޅުލާފައި ކަމަށާއި ގޭތެރެ ހުޅުވައިގެން ބެލިއިރު ގޭތެރެ އޮތީވެސް ރީތިކޮށް ކަމަށް ރިޕޯޓުތައް ބުނެފައިވެއެެވެ. އަދި ދެމީހުން މަރުވެފައި އޮތީ ދެ ކޮޓަރިއެއްގައި ކަމަށް ވެސް ފުލުހުންނާއި ހަވާލާދީ ރިޕޯޓުތައް ބުނެފައިވެއެވެ.\nއެ ދެމީހުން މަރުވިއިރު ވައިރަހަށް ޓެސްޓު ހަދައިފައިވާ ކަން ކަށަވަރުވާ ތަކެތި ފެނިފައިވެއެވެ. އަދި އެ ދެމީހުން މަރުވިއިރު ނަތީޖާ ނުލިބޭ ކަމަށްވެސް ރިޕޯޓްތައް ބުނެއެވެ.\nދެމީހުންގެ އޮޓޮޕްސީ ހަދައި ބެލި ބެލުމުން ދެމީހުން ވެސް ވަނީ ވައިރަހަށް ނައްސިވެފައެވެ. އަދި އަނބިމީހާ މަރާލާފައިވަނީ ފިރިމީހާ ކަމަށާއި ފިރިމީހާ މަރުވީ އަމިއްލައަށް ކަމަށް ވެސް ފުލުހުންގެ ތަހުގީގުން އެނގިފައިވެއެވެ.\nމިހާރު އެންމެ ގަދައަށް ވައިރަސް ފެތުރެމުންދަނީ އެމެރިކާގައެވެ. އެމެރިކާގައި ކޮރޯނާ ވައިރަހުގެ ޖުމްލަ 356,414 ކޭސްވަނީ ރިޕޯޓުކޮށްފައެވެ. އަދި 10,490 މީހަކުވަނީ ބަލިޖެހިގެން މަރުވެފައެވެ.


Green fundun 584 million rufiyaa heydhakohfi\nރާއްޖެ އައި ޓޫރިސްޓުން ތަކެއް: ގްރީން ފަންޑަށް ޖަމާކުރާ ފައިސާގެ އަދަދު ދަނީ އިތުރު ވަމުން\nގްރީން ޓެކުހުގެ ފައިސާއިން މިދިޔަ މަހުގެ ނިޔަލަށް 584 މިލިއަން ރުފިޔާ ހޭދަ ކޮށްފި އެވެ.\nފިނޭންސް މިނިސްޓްރީން އާއްމު ކޮށްފައިވާ "ގްރީން ފަންޑު" ގެ ރިޕޯޓުގައިވާ ގޮތުން މިދިޔަ ޖެނުއަރީ މަސް ނިމުނުއިރު ގްރީން ފަންޑުން 584,8 މިލިއަން ރުފިޔާ ވަނީ ހޭދަކޮށްފަ އެވެ.\nމި ފައިސާ ހޭދަ ކޮށްފައި ވަނީ އަބޫދާބީ ފަންޑުގެ އެހީގައި ޒޯން އަތެއް ހިމެނޭ ރަށްރަށުގައި ހިންގާ ކުނިން ހަކަތަ އުފެއްދުމުގެ މަޝްރޫއަކަށް ހޭދަ ކުރި 214,7 މިލިއަން ރުފިޔާ އާއި ޒޯން އެކެއް ހިމެނޭ ރަށްރަށުގެ ކުނި ނައްތާލުމުގެ މަޝްރޫ އަކަށް ބޭނުންވާ ސާމާނު ހޯދުމަށް ހޭދަ ކުރި 174 މިލިއަން ރުފިޔާ އެވެ.\nމީގެ އިތުރުން ހިމެނެނީ އޯޕެކް ފަންޑު ފޯ އިންޓަނޭޝަނަލް ޑިވެލޮޕްމަންޓް (އޮފިޑް) އިން ހިންގާ ކުނި މެނޭޖު ކުރުމުގެ މަޝްރޫއަށް ހަރަދު ކުރި 195 މިލިއަން ރުފިޔާ އެވެ.\nގްރީން ފަންޑަށް މިދިޔަ މަހު 84 މިލިއަން ރުފިޔާ ވަނީ ޖަމާކޮށްފަ އެވެ. މިދިޔަ މަހު ގްރީން ފަންޑަށް ރިސޯޓުތަކާއި ހޮޓާ އަދި ގެސްޓް ހައުސް ތަކުން ޖުމްލަ 82 މިލިއަން ރުފިޔާ ލިބިފައިވެ އެވެ. އަދި ސަފާރީ އުޅަނދު ފަހަރުން މިދިޔަ މަހު ގްރީން ޓެކުހުގެ ގޮތުގައި ލިބުނީ 2.3 މިލިއަން ރުފިޔާ އެވެ. މިދިޔަ މަހުގެ ނިޔަލަށް ގްރީން ފަންޑުގައި ޖުމްލަ 782 މިލިއަން ރުފިޔާ ބާކީ އެބަހުއްޓެވެ.\nގްރީން ޓެކްސް ނަގަން ފެށީ އޮކްޓޯބަރު 2016 އިން ފެށިގެންނެވެ. ގްރީން ޓެކުހުގެ ގޮތުގައި ނަގަނީ ރިސޯޓުތަކާއި ސަފާރީ އަދި ހޮޓާތަކުގައި ޗުއްޓީ ހޭދަކުރާ މީހުންގެ އަތުން ހަ ޑޮލަރެވެ. އަދި ގެސްޓްހައުސްތަކުގައި ޗުއްޓީ ހޭދަކުރާ މީހުންގެ އަތުން ތިން ޑޮލަރެވެ. ގްރީން ޓެކްސް ނަގަން ފެށީ، ރާއްޖޭގެ ތިމާވެށި ހިމާޔަތް ކުރުމުގެ އެކި މަސައްކަތް ތަކަށް ފައިސާ ހޯދާށެވެ.\nގްރީން ޓެކްސް ފިނޭންސް މިނިސްޓްރީ ދައުލަތުގެ އާމްދަނީ


އީޕީއޭ އަށް ހަގީގީ މިނިވަންކަމެއް ލިބޭނެ ބާ؟\nވެރިކަމަށް އައި އިރު ސަރުކާރުން ގަބޫލުކުރި ގޮތުގައި ތިމާވެށި ރައްކާތެރިކޮށް ދެމެހެއްޓުމަށް އެންވަޔަރްމެންޓަލް ޕްރޮޓެކްޝަން އޭޖެންސީ (އީޕީއޭ) މިނިވަންކުރަން ޖެހެ އެވެ.\nވެށި ހަލާކުކުރާ ތަރައްގީ ބަދަލެއް ނުވި\nރައީސް އަބްދުﷲ ޔާމީންގެ ވެރިކަމުގައި ހިންގި އުމްރާނީ ތަރައްގީގެ ބޮޑެތި މަޝްރޫއުތަކަށް ގުދުރަތީ ވަސީލަތްތައް ކަތިލަމުންދިޔަ އިރު ކަރުނައެޅި މީހުންނަށް ރައީސް އިބްރާހީމް މުހައްމަދު ސޯލިހުގެ ކެމްޕެއިން ވައުދަކީ އަދި ދައުރު ފެއްޓެވި އިރު ދެއްވި ޔަގީންކަމަކީ އެމަނިކުފާނުގެ ސަރުކާރު ތަފާތުވާނެ ކަމެވެ.\nރާއްޖެ އަށް މުހިއްމު، ބައިޑެންގެ ތިމާވެށި ވައުދު\nރައީސް ޑޮނަލްޑް ޓްރަމްޕް 2017ގައި އިއުލާންކުރެއްވި ގޮތަށް އެމެރިކާ އިން މިހާރު ވަނީ ޕެރިސް އެގްރީމެންޓުން ވަކިވެފަ އެވެ. މިދިޔަ ހަފްތާގައި އެކަން ރަސްމީވީ ރިޔާސީ އިންތިޚާބުގެ ފަހު ދުވަހު އެވެ. އެކަމަކު އިންތިޚާބުން ޓްރަމްޕް ބަލިވެވަޑައިގެންފައިވާތީ ދުވަސްކޮޅެއް ތެރޭ އެކަން ބަދަލުވާނެ އެވެ. ޕެރިސް އެގްރީމެންޓާ އެމެރިކާ އިން އަލުން...\nގުދުރަތީ ބޮޑެތި ކާރިސާތައް ރާއްޖެ އަށް ކުރިމަތިވާލެއް މަދަސް ކުދި ހާދިސާތައް ކައިރިކައިރީގައި ހިނގަމުންދާތީ 10 ވަރަކަށް އަހަރު ތެރޭ، 2004ގެ ސުނާމީއާ ދާދި އެއްވަރެއްގެ ގެއްލުންތައް ލިބިފައިވާކަން ދިރާސާތަކުން އެނގެ އެވެ. މިއީ ކާރިސީ ހިރާސް (ޑިޒާސްޓާ ރިސްކް) ކުޑަކުރުމުގެ ބައިނަލްއަގުވާމީ ދުވަސް އިއްޔެ ފާހަގަކުރި އިރު ނެޝަނަލް...\nރާއްޖޭގެ ރީތި ކަމަށް ވެސް ދެން އޮތީ 20 އަހަރު ބާ؟\nރަށް ގިރުމަކީ ރާއްޖޭގައި އާންމު ކަމެކެވެ. ނަމަވެސް މި އަހަރުގެ އިރުވައި މޫސުމުގެ ހަޅަ ދިގުދެމިގެންގޮސް، ވަޔާއި އޮއި ބާރުވެ، ކުރިމަތިވި ގިރުމުގެ މައްސަލައިން، ބައެއް ރަށްރަށުގެ ރައްޔިތުން ތިބީ ކަންބޮޑުވެފަ އެވެ. މޫސުމަށް އަންނަ ބަދަލުތަކަކީ ހަގީގަތެއް ކަމަށް ބުނެ، ސޯޝަލް މީޑިއާގައި ފޮޓޯތަކާއި ބަހުސްތައް ފަތުރައިލި އެވެ....\nފައިނުގެ ފަޚުރު، ބިޔަ ކާނިގަސްތައް މޫދުގައި!\nމީގެ 60 ވަރަކަށް އަހަރު ކުރިން، ރ. އަތޮޅުގައި އަަތޮޅުވެރިކަން ކުރެއްވި އަހުމަދު ޝާތިރު އެ އަތޮޅު ފައިނަށް ކުރެއްވި ފުރަތަމަ ދަތުރުގައި ވެސް އެންމެ ފުރަތަމަ ލޮލުގައި އަޅައިގަތީ ރަށުގެ އަތިރިމަތީގައި ހުރި ބިޔަ ކާނި ގަސްތަކެވެ. ގިނަ ބޭނުންތަކެއް ހިފޭނެ ގަހުގެ ލަކުޑީގެ ދަހިވެތިކަމުގައި، އެއިން ގަހެއް ކަނޑާލުމަށް އޭނާ އަމުރު ކުރެއްވި...\nހއ.ގައި ތެލުގެ ބިލް ކުޑަކޮށްލައިފި، ސަބަބަކީ އަވި!


Dheenah Furahsaara Kurun Miadhu Mi Vanee Aamuvefa - Raees Yaameen - Vaguthu\nދީނަށް ފުރައްސާރަ ކުރުން މިއަދު މިވަނީ އާއްމުވެފަ - ރައީސް ޔާމީން\nއިސްލާމް ދީނަށާއި، ދީނީ ޢިލްމުވެރިނަަށް ފުރައްސާރަ ކުރުން މިއަދު އާއްމުވެފައިވާ ކަމަށް، ރައީސް ޔާމީން ވިދާޅުވެއްޖެ އެވެ.\nރައީސް ޔާމީން މިހެން ވިދާޅުވީ، ތުލުސްދޫ ދާއިރާގެ ރައްޔިތުންނާއި ބައްދަލުކުރުުގެ ގޮތުން، ދިއްފުއްޓަށް މިއަދު ވަޑައިގެން އެރަށުގެ ރައްޔިތުންނާއި ބައްދަލުކޮށް ދެއްކެވި ފާހަކަފުޅެއްގައެވެ.\n"އެތައް ގޮންޖެހުން ތަކަކާއި ކުރިމަތިލާން ޖެހިފަ މިއަދު މި ވަނީ. ވަރުގަދަ ވާހަކަތެއް އިޢުލާން ކުރެވިގެން ދިޔަ ކަމުގައި ވިޔަސް، އެއިން އެއްވެސް ކަމެއް ތަންފީޒުވާ މަންޒަރެއް އަޅުގަނޑުމެންނަކަށް ނުފެނޭ. ދީނަށް އުފައްސާރަ ކުރުން، ޢިލްމުވެރިންނަށް ފުރައްސާރަކުރުން، މިކަހަލަ އެތައް ކަމެއް މި ވަނީ އާއްމުވެފަ. އެކަންކަމުގެ ހައްލު ސަރުކާރުން ހޯއްދަވައިދެއްވާތަނެއް އަޅުގަނޑުމެންނަކަށް ނުފެނޭ. އަދި ހަމައެހެންމެ، މީހުންގެ ހައްޤުތަކަށް އަރައިގަންނަމުންދާއިރު، މީގެ ހައްލެއްވެސް ސަރުކާރުން ހޯއްދަވައިދެއްވާ ތަނެއް ނުފެނޭ." ރައީސް ޔާމީން ވިދާޅުވިއެވެ.\nމީގެ އިތުރުން ރައީސް ޔާމީން ވިދާޅުވީ، ޓެރެރިޒަމްގެ ޤާނޫނަށް ގެނައި އިސްލާޙުތަކާއި ގުޅިގެން ރައްޔިތުންގެ ކަންބޮޑުވުންތައް އެބަހުރި ކަމަށާއި، އެ އިސްލާޙުތައް ފާސްކޮށްފައިވަނީ ޚިޔާލު ފާޅުކުރުމަށް ހުރަސްއެޅޭފަދަ ގޮތަކަށް ކަމަށެވެ.\n"ޤާނޫނުތައް ފާސްކޮށް، ޤާނޫނުތައް މަޖިލީހަށް ފޮނުވުމުގެ ބޭނުމެއް ކަމަށް މި ވިދާޅުވަނީ ކަންކަން ރަނގަޅު ކުރުން ކަމުގަ. ނަމަވެސް އެންމެ ފަހުން، މިގެނައި ޤާނޫނުތަކަށް ބަލާކަމަށްވަންޏާމު، ހިތް ހަމަނުޖެހޭ ކަންތައްތަކުގަ ރައްޔިތުން އަޑު އުފުލަފާނެތީ، އެކަންކަން މަނާކުރުމުގެ ގާނޫނެއް އެންމެފަހުން ފާސްވެގެން މި ދިޔައީ. އެއީ ޓެރެރިޒަމް އާއި ގުޅޭ ޤާނޫނުގެ ތެރެއިން ގެނެސްފައިވާ އިސްލާޙުތަކެއް. ނަމަވެސް އެބޭފުޅުން ވިދާޅުވީ، ޑިކޮމްރަސީ އެންމެ ފުރިހަމައަށް ގެނެވޭނީ އެބޭފުޅުންނަށް ކަމަށް." ރައީސް ޔާމީން ވިދާޅުވިއެވެ.\nތުލުސްދޫ ދާއިރާއަށް ރައީސް ޔާމީން އާއި، ޕީޕީއެމް ޕީއެންސީގެ އިސް ބޭފުޅުން މި ކުރައްވާ ދަތުރުފުޅުގައި ޖުމްލަ ހަތަރު ރަށަކަށް ވަޑައިގަތިމަށް ވަނީ ހަމަޖެހިފައެވެ. މީގެ ކުރިންވެސް ރައީސް ޔާމީން ވަނީ ރައްޔިތުންނާއި ބައްދަލުކުރުގެ ގޮތުން ތިން އަތޮޅަކަށް ވަޑައިގެންފައެވެ.\nއޮކްޓޯބަރ 3, 2019 16:02\nމިހާރު މިއޮތީ ވަރަށް ވެސް މަކަރުވެރި ސަރުކާރެއް.\nއޮކްޓޯބަރ 3, 2019 16:05\nހިތް ހަމަނުޖެހޭ ކަންތައްތަކުގައި ރައްޔިތުން އަޑު އުފުލަފާނެތީ، އެކަންކަން މަނާކުރުމުގެ ގާނޫނެއް އެންމެފަހުން ފާސްވެގެން މި ދިޔައީ. އެއީ ޓެރެރިޒަމް އާއި ގުޅޭ ޤާނޫނުގެ ތެރެއިން ގެނެސްފައިވާ އިސްލާޙުތަކެއް. ނަމަވެސް ބޭފުޅުން ވިދާޅުވީ، ޑިކޮމްރަސީ އެންމެ ފުރިހަމައަށް ގެނެވޭނީ އެބޭފުޅުންނަށް ކަމަށް. ރައްޔިތުން ވާނުވާގަ.\nއޮކްޓޯބަރ 3, 2019 18:28\nއާންމެއް ނުވޭ. ހަމަ ކަޑައެޅިގެން ދޮގެއް. ހާލަކުން ފަހަރަކު ފުރައްސާރަ ކުރާ މީހުން އުޅޭ. އެއީ ވަކި ވެރިކަމެއް އޮވެގެން އެމީހުން ކުރާ ކަމެއް ނޫން.\nއޮކްޓޯބަރ 3, 2019 19:06\nޔާމީން ވެރިކަމުން ފޭބިތާ މާގިނަ ދުވަހެއް ނުވެ އާންމު ފޯރަމްތަކުގައި ދީނައް ފުރައްސާރަކުރުން ގިނަވެގެން ގޮސްފައިވާކަމަކީ ރައްޔިތުން ދަންނަ ހަގީގަތެއް. އަދި ސަރުކާރުގެ އެކިއެކި ވަޒީފާތަކަށާއި އިސް މަގާމުތަކައް ފާޅުގައި ދީނައް ފުރައްސާރަކުރާކަމައް ތުހުމަތު ކުރެވޭ ފަރާތްތަކެއް އިސް ކުރެވިފައިވާކަަމަކީވެސް ހަގީގަތެއް. ސުވާލަކީ މިހެންމިކަންކަން ހިނގަމުންދާނަމަ މިކަމުގެ އާޙިރުނަތީޖާއެއްގެ ގޮތުން ފިވެހިރާއްޖޭގެ އިސްލާމީ ވަހްދަތައް އަދި އިސްލާމީ މުޖުތަމައުއައް ލިބިގެންދާނީ ކިހާވަރެއްގެ ގެއްލުމެއްތޯއެވެ. އަދި މިކަންކަމާއިމެދު އެއްވެސް އެދެވޭ ފިޔަވަޅެއް ނާޅާ ސަރުކާރަކައް ދިވެހި މުސްލިމް ރައްޔިތުންނައް އިތުބާރުކުރެވިދާނެތޯއެވެ.\nއޮކްޓޯބަރ 3, 2019 20:09\nޕޯޑިއަމްތަކުގަ އަމިއްލަފުޅަށް ދައްކާފއިވާ ވާހަކަތައް އަޑުއަލާފާ ތިފަދަ ކަންކަމާ ވާހަކަ ދެއްކުން ބުއްދިވެރީ! ކޮންމެ މީހަކުވެސް ދައްކައިިގެން އުޅޭ އެއްޗެއް ފެނާނީ! އަޑި ދެނެވޮޑިގެނވަނީ ﷲ\nއޮކްޓޯބަރ 4, 2019 01:43\nއަދި އެއަށްވުތެމަތިން ވައްކަންކުރުންވެސް


BREAKING: College Thakaai University thah Bandhu Kuran Angaifi - Vaguthu\nކޮލެޖްތަކާއި ޔުނިވާސިޓީތައް ބަންދު ކުރަން އަންގައިފި\nކިޔެވުން ނިންމާލުމަށް ފަހު ދަރިވަރަކު ބެލެނިވެރިޔަކާ އެކީ ގެއަށް ދަނީ.-ވަގުތު އިމޭޖަސް--މުހައްމަދު އަފްޒަލް\nދުނިޔޭގައި ހަލުވިކަމާއެކު ފެތުރެމުން އަންނަ ކޮވިޑް-19 ރާއްޖެ އިން ފެނިފައިވާތީ ރައްކާތެރިކަމުގެ ފިޔަވަޅެއްގެ ގޮތުން ރާއްޖޭގައި ހިންގާ ޔުނިވަސިޓީތަކާއި ކޮލެޖްތުތައް މިއަދުން ފެށިގެން ދެ ހަފްތާއަށް ބަންދު ކުރަން ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އަންގައިފިއެވެ.\nކޮވިޑް-19 އާ ގުޅިގެން ދިވެހި ސަރުކާރުން ވަނީ ވަރުގަދަ ފިޔަވަޅުތަކެއް އަޅަން ފަށައިފައެވެ. އޭގެތެރޭގައި ސްކޫލްތައް ބަންދު ކުރުމާއި މީހުން ޕާކްތައް ބަންދު ކުރުމާއި ރިސޯޓެއްގައި ހުރި އެއްވެސް މީހަކު އެހެން ރަށަކަށް ދަތުރު ނުކުރުމާއި މާލެ އާއި ވިލިމާލެ އާއި ހުޅުމާލޭގެ ހޮޓާތަކާއި ގެސްޓްހައުސްތަކަށް އެއްވެސް ފަތުރުވެރިޔަކު ގެނައުން މަނާ ކުރުން ހިމެނެއެވެ.\nޔުނިވާސިޓީތަކާއި ކޮލެޖްތައް ބަންދު ކުރަން އެންގީ އާންމު ސިއްޚަތު ރައްކާތެރިކުރުމުގެ ގާނޫނުގެ ދަށުން ޑިރެކްޓަރު ޖެނަރަލް އޮފް ޕަބްލިކް ހެލްތަށް ލިބިފައިވާ ގާނޫނީ ބާރުގެ ތެރެއިންނެވެ.\nކޮވިޑް-19 ފެތުރުން ކޮންޓްރޯލް ކުރުމަށް އެއް ހަފްތާއަށް ސްކޫލްތައް ބަންދުކުރުމަށް އަންގާފައިވާއިރު މިއަދުން ފެށިގެން ތައުލީމީ އިދާރާތަކުން މިކަން ތަންފީޒުކުރަން ޖެހެއެވެ. ސްކޫލްތައް ހުޅުވުމުގެ ކަންކަން ދެން ހަމަޖައްސާނީ ރާއްޖެ ހާލަތު ދެނެގަތުމަށްފަހު އެކަމަށް އަޅަންޖެހޭ ރައްކާތެރިކަމުގެ ފިޔަވަޅުތަކަށް ބެލުމަށްފަހު ކަމަށް ސަރުކާރުން ބުނެއެވެ.\nމާޗް 14, 2020 14:47\nއަދި މާއަވަސް ބަންދުކުރުމަށް ރަސްމީ ކޮށް އަންގަން\nމާޗް 14, 2020 15:09\nމާޗް 14, 2020 15:30\nޑަބްލިޔޫ އެޗް އޯގެ ގައިޑްލައިނެއްގާ ޖެހިގެން ތިއްބާ މިހުރިހާ ވަރެއްމިވީ!ނޫން އަދިވެސް ވީއްލާނެ ކަމެއްނެތް!މިބަލި އެވެރިންވެސް ދަސްކުރާ ވާހަކަ އެދައްކަނީ! ޗައިނާގެ ގައިޑްލައިނެއްގާ ހިފާބަލަ އޮންނާނީ މަސްބޭނިފާ! އެގްރެސިވް އެކްޝަން ތަކެއް ދަޑިވަޅުގައި ނެގިގެން މެނުވީ މިކަމެއް ނުވާނެ!\nމާޗް 14, 2020 15:34\nހޭވެރިކަންވީތޯ އަދި ކިރިޔާ ބޯހަރު ސަރުކާރު.ރާއްޖެއް ނުހުއްޓުވޭނެއޭ ދުނިޔެއެއް ނުހުއްޓުވޭނެއޭ. ނަޝީދު ބުނީ. ހެއްދެވި ފަރާތަށް ގޮންޖަހަށް ނޫޅޭ ނަޝީދޫ\nއައިސާ ގެ ހަސަން\nމާޗް 14, 2020 15:46\nޤ.ޔުނިވަރސިޓީގެ އިސް ވެރިން ބުނީ އަދި ބަންދުކުރަން ޖެހޭ ހިސާބާ ގާތައްވެސް ކަންތައްތައް ނުދެޔޭ. މިވެރިންގެ ކަންތައް ތައް ހުންނަގޮތުން ދެރަވެސް ވޭ ލަދުވެސް ގަނޭ ، ސުޓާފެއްގެ ހައިސިއްޔަތުން.\nމާޗް 14, 2020 15:49\nވަރަށް ހެއްވާ އެކަމު ޓީޗަރުން ނިކުންނަން ޖެހޭ?\nމާޗް 14, 2020 22:32\nކޮބާ މައްސަލައެއް. އޮފީސްތަކުގެ އެންމެންވެސް ނިކުންނަންޖެހޭ. ދެން ޓީޗަރުންނޭ ކިޔާފަވީ ގޭގަ ރަނބަޔަށް ބައިތިއްބަންތަ. މިހީވަނީ މި މީހުން އެކަނިހެން މަސައްކަތަށް ނިކުންނަންޖެހޭނީ. ޓީޗަރަކަށްވުމުގެ ޤާބިލުކަން ނެތިއްޔާ ގޭގަ ތިބޭ. އަހަރުންވެސް އަހަރުންނަށް ވާވަރުގެ ކަންކަން ކުރަނީ. ކިރިޔާ ސްކޫލް ބަންދުކޮށްލާއިރަށް މި މީހުން ބޭނުންވަނީ ގޭގަ ރަނބަޔަށް ތިބެން.\nމާޗް 14, 2020 15:50\nމާޗް 14, 2020 17:09\nކޮލެޖް ތަކާއި ސުކުލްތައް ބަންދުކުރިޔަސް ޓީޗަރުން ހަމަ ރަސްމީކޮސް ސުކޫލްތަކަށް ނުކުންނަން އަންގާފައިވޭ. މީގެ މާނައަކީ މި ނުރައްކާތެރި ބަލީގެ ބިރުވެރިކަން އޮތި ހަމަ އެކަނި ސުކޫލްތަކުން ކިޔަވާދާ ކުދިންނަށް އެކަނިތޯ\nނޫނޭ އޮފީސްތަކުގަ މަސައްކަތް ކުރާ މީހުންނަށް އެކަނި ބިރުވެރިކަން އޮތީ\nމާޗް 15, 2020 07:45\nޓީޗަރުން ނިކުންނަން ޖެހޭތީތަ ކަންބޮޑުވަނީ!!\nއެކި ދާއިރާގެ ކިތައް މުވައްޒަފުން އެބަ ވަޒީފާއަށް ނިކުމޭ؟؟؟ ކޮބާ އެމީހުންގެ ހައްޤު؟\nކަމެއްވާއިރައް ޓީޗަރުންގެ ހައްޤޯ!!!\nމާޗް 14, 2020 18:21\nޢެމްއެންޔޫ އިން ޢުޅުނީ ހުރިހާ ދަރިވަރުން މަރުވަންދެން ކިޔެވުން ކުރިޔަށް ގެންދަން.. އެމީހުންް ތިގޮތަށް އެޗްޕީއޭ އިން ޕްރެށާ ނުކުރިނަމަ ކިޔެވުން ކުރިޔަށް ގެންދަނެ?\nމާޗް 14, 2020 19:18\nކަލޯމެނޭ މިހެންނޭވާނީ ލާދީނީ ލީޑަރު ބުނެފިޔޭ ރަޖާނުލާށޭ ﷲ ގެ ކުޅަދުންވަންތަ ކަމާމެދު ސައްކު އުފައްދާ ސަހިންދާ ލިޔުނު ރިޕޯޓު ދިފާއުކުރި ލާދީނީ ކެނެރީގޭފުރޭތަގެ ބަސްގަބޫލުކޮންގެން ސޯލިބޭވެސް އެހެރީ ހައްޕުކިޔައިގެން ގައުމަށް ދިވެހިންނަށް ހެޔޮއެދޭ ފުރޭތައެކޯ އެއީ\nމާޗް 14, 2020 19:20\nމާޗް 14, 2020 20:47\nޓިއުޝަން ކްލާސްތައް އަދިވެސް އެބަ ހިންގާ.


Sihhee marukazuthakun laboratory ge khidhumaiy libeyne: Ibu - vNews.mv\nސިއްހީ މަރުކަޒުތަކުން ލެބޯޓަރީގެ ޚިދުމަތް ލިބޭނެ: އިބޫ\nޝިފްޒާ މުޞްޠަފާ 12 September 2018, 19:53\nއިއްތިހާދުގެ ސަރުކާރެއްގައި ސިއްހީ މަރުކަޒެއް ހުންނަ ކޮންމެ ރަށަކުން ވެސް ލެބޯޓަރީގެ ޚިދުމަތް ލިބޭނެ ކަމަށް އިއްތިހާދުގެ ރިޔާސީ ކެންޑިޑޭޓް އިބްރާހީމް މުހައްމަދު ސޯލިހު ވިދާޅުވެއްޖެއެވެ.\nށ. އަތޮޅަށް ކުރައްވަމުން ގެންދަވާ ދަތުރުފުޅުގައި ޅައިމަގު ރައްޔިތުންނާ ބައްދަލުކުރައްވައި އިބްރާހީމް މުހައްމަދު ސޯލިހު ވިދާޅުވީ ރައްޔިތުން އެދި ގޮވަނީ އިންސާފަށް ކަމަށާއި ރައްޔިތުން އަޑުއުފުލަމުންދަނީ ރައްޔިތުންގެ ބައިތުލްމާލަށް ވީގޮތް ހޯދުމަށް ކަމަށެވެ. ރައްޔިތުން ބޭނުންވާ ބަދަލު ކުރިއަށް އޮތް އިންތިޚާބަށްފަހު ގައުމުން ފެނިގެންދާނެ ކަމަށް އެމަނިކުފާނު ވިދާޅުވިއެވެ.\nއިއްތިހާދުގެ ރިޔާސީ ކެންޑިޑޭޓް ވިދާޅުވީ ރަށްރަށުގެ ތަރައްގީގެ މަސައްކަތް ކުރިއަށް ގެންދާނީ ރައްޔިތުންގެ މަޝްވަރާއާއެކު ކައުންސިލުން ކަމަށާއި ތަރައްގީ ފެށިގެން އަންނަން ޖެހެނީ އަސާސީ ޚިދުމަތްތަކުން ކަމަށެވެ. ސިއްހީ ފަރުވާއާއި ތައުލީމު ލިބޭނެ ނިޒާމު ގާއިމުވެފައި އޮންނަންޖެހޭ ކަމަށާއި ބޯފެނާއި ނަރުދަމާ ވެސް ރަށްރަށުގެ ރައްޔިތުންނަށް ލިބެންޖެހޭ ކަމަށެވެ. އަދި ދަތުރުފަތުރު ކުރެވޭނެ ލުއިފަސޭހަ ގޮތްތައް ވެސް އޮންނަންޖެހޭނެ ކަމަށެވެ. އިއްތިހާދުގެ ސަރުކާރެއްގައި ހުރިހާ ރަށެއްގައި ފެނާއި ނަރުދަމާ ނިޒާމު ގާއިމުކުރާނެކަން ފާހަގަކުރައްވައި ވިދާޅުވީ ޅައިމަގުގައި ވެސް ފެނާއި ނަރުދަމާ ގާއިމުވާނެ ކަމަށެވެ.\n"ސިއްހީ ޚިދުމަތް ރަށުގައި ތިބެގެން ލިބޭނެ ރަގަޅު ނިޒާމެއް އޮންނަން އެބަޖެހޭ. ސިއްހީ މަރުކަޒުތައް ތަރައްގީކޮށް ސަރަހައްދީ ހޮސްޕިޓަލްތައް ގާއިމުކުރެވި، ފަސޭހައިން އެތަންތަނަށް ދަތުރުކުރެވި، ފަސޭހައިން ޚިދުމަތް ލިބޭނެ ގޮތް ހަދަންޖެހޭ. އެގޮތުން ސިއްހީ މަރުކަޒުތަކުގައި އަޅުގަނޑުމެން ކުރާނެ އެއް ކަމަކީ ލެބޯޓަރީތައް ގާއިމުކުރުން. ސިއްހީ މަރުކަޒެއް ހުންނަ ކޮންމެ ތަނެއްގައި ލެބޯޓަރީގެ ޚިދުމަތް ލިބޭގޮތަށް އަޅުގަނޑުމެންގެ ސިއްހަތާ ބެހޭ ޕޮލިސީ ވަނީ ލިޔެވިފައި. އިރާދަކުރެއްވިއްޔާ މިރަށު ސިއްހީ މަރުކަޒުގައި ވެސް އެޚިދުމަތް ލިބިގެންދާނެ" އިބްރާހީމް މުހައްމަދު ސޯލިހު ވިދާޅުވިއެވެ.\nފަތުރުވެރިކަން ފުޅާކޮށް، ޚާއްސަކޮށް ލޯކަލް ޓުއަރިޒަމް ކުރިއެރުވުމަށް އިސްކަންދޭނެ ކަމަށާއި ރަށުގައި ތިބެގެން ވަޒީފާ އަދާކޮށް އާމްދަނީ ލިބޭނެ ގޮތް ހަމަޖައްސައިދޭނެ ކަމަށް ވެސް އިއްތިހާދުގެ ކެންޑިޑޭޓް ވިދާޅުވިއެވެ.\nޅައިމަގަށްފަހު މިދަތުރުފުޅުގެ ފަހު މަންޒިލެއްގެ ގޮތުން އެމަނިކުފާނު ވަޑައިގަތީ މިލަންދޫއަށެވެ. މިލަންދޫ ރައްޔިތުންނާ ބައްދަލުކުރައްވައި ވިދާޅުވީ ދައުލަތުގެ ފައިސާއަށް ޚިޔާނާތްތެރިވެފައިވާ މީހުން އިންސާފުގެ ކުރިމައްޗަށް ގެނެސް، ވަގަށްނަގާފައިވާ ފައިސާ ހޯދައި، ރައްޔިތުންގެ ތަރައްގީއަށް ބޭނުންކުރާނެ ކަމަށެވެ. ސަރުކާރުން ދައްކާ ބިރަކަށް ފަހަތަށްނުޖެހި ނުކުތުމަށް އެމަނިކުފާނު ވަނީ ގޮވާލައްވާފައެވެ.\n"މިއީ ގައުމީ މަސައްކަތެއް. މަސައްކަތަށް ނުކުމެ އުޅެނިކޮށް ވަޒީފާ ގެއްލޭ ކޮންމެ މީހަކަށް އަނބުރާ ވަޒީފާ ހޯދައިދޭނަން. އަދި އެމީހަަކށް ލިބުނު ގެއްލުމުގެ ބަދަލު ހޯދައިދީ، ނާއިންސާފުން ވަޒީފާއިން ވަކިކުރި ފަރާތްތައް އިންސާފުގެ ކުރިމައްޗަށް ގެންނާނަން" އިބްރާހީމް މުހައްމަދު ސޯލިހު ވިދާޅުވިއެވެ.\nރިޔާސީ އިންތިޚާބާ ގުޅޭގޮތުން އެމަނިކުފާނު ވިދާޅުވީ ރަށްރަށުން ފެންނަނީ އުންމީދީ މަންޒަރެއް ކަމަށާއި ރައްޔިތުން ތިބީ އެދުވަހަށް ތައްޔާރަށް ކަމަށެވެ. މުޅި ރާއްޖޭގެ އެކި ކަންކޮޅުތަކުގައި އިއްތިހާދަށް ބޮޑު ތާއީދެއް އެބައޮތް ކަމަށާއި ނަމަވެސް ސަރުކާރުން ހީނުކުރާ ކަހަލަ ކަންކަންވެސް ކޮށްފާނެ ކަަމަށް ތައްޔާރަށް ތިބެންޖެހޭ ކަމަށެވެ. ވޯޓު އޮޅުވާލުމާއި ހަމަނުޖެހުން ހިންގުމަށް ރާވާފައިވާ ކަމަށާއި ރައްޔިތުން ގެއަށް ވަންނަން ވާނީ ނަތީޖާއާއެކުގައި ކަމަށް ވެސް އެމަނިކުފާނު ވިދާޅުވިއެވެ.\nށ.އަތޮޅާއި ނ.އަތޮޅަށް ކެމްޕޭން ދަތުރުފުޅުގައި އިބްރާހީމް މުހައްމަދު ސޯލިހު ވަޑައިގަތީ ހޯމަ ދުވަހުއެވެ. މިގޮތުން ފުރަތަމަ ވަޑައިގަތީ ނ.އަތޮޅުގެ ރަށްތަކަށެވެ. އަދި މިއަދު ވަޑައިގަތީ ށ.އަތޮޅުގެ ރަށްތަކަށެވެ. މިދަތުރުފުޅުގެ ތެރެއިން ނ.ވެލިދޫގައާއި ށ.ފޯކައިދޫގައި ވަނީ އިއްތިހާދުގެ ޚާއްސަ ޖަލްސާއެއް ބާއްވާފައެވެ. މިދަތުރުފުޅު ނިންމަވާލެއްވުމަށްފަހު މިރޭގެ ވަގުތެއްގައި އިބްރާހީމް މުހައްމަދު ސޯލިހު މާލެ ވަޑައިގަތުމަށް ވަނީ ހަމަޖެހިފައެވެ.


Naifaru in screen ah gennany "Mariyam Maa" | Mihaaru\n"މަރިޔަމް މާ" ގެ ޕޯސްޓަރުގައި ފިލްމްގެ ބަތަލާ މަހާތު.\nނައިފަރުން ސްކްރީނަށް ގެންނަނީ "މަރިޔަމް މާ"\n12 އޮކްޓޯބަރ 2017 - 06:319comments\n"މަރިޔަމް މާ" ޕްރިމިއާ ކުރާނީ ފެބްރުއަރީ 14، 2018 ގައި ނައިފަރުގައި.\nފިލްމީ މަސައްކަތްތަކަށް އާ މީހުންނާއި އާ ވިސްނުންތަކެއް ބޭނުންވާކަން އެއީ އެންމެން ވެސް މިހާރު ގަބޫލު ކުރާ ހަގީގަތަކެވެ. ކިޔަވައިގެން ތިބި ޒުވާނުން ފިލްމީ ދާއިރާ އަށް ނިކުމެ ކުރާ މަަސައްކަތްތަތަކުން އަންނަނީ އުންމީދީ މަންޒަރުތަކެއް ވެސް ދައްކައި ދެމުންނެވެ. އާ ސްޓޫޑިއޯތައް އުފެދި ތަފާތު ވައްތަރުގެ ފިލްމްތައް ހަދަން މަސައްކަތް ކުރުމަކީ ރާއްޖޭގެ ފިލްމީ ދާއިރާގެ ކުރިމަގު އޮތްކަން ވެސް ދައްކުވައިދޭ ކަމެކެވެ.\nމި ފަހަރު މިއޮތީ އަނެއްކާ ވެސް މުޅިން އާ ބައެއްގެ ފިލްމެއްގެ ވާހަކަ އެވެ. އަނެއްކާ މާލެއަކުން ވެސް ނޫނެވެ. ޅ. ނައިފަރުންނެވެ.\nމުޅިން ވެސް އެރަށް ނިސްބަތްވާ ޒުވާނުންތަކެއް ގުޅިގެން ގެނެސްދޭ ފިލްމަކީ "މަރިޔަމް މާ" އެވެ. މި ފިލްމަކީ ރާއްޖޭގެ މިއުޒިކީ ދާއިރާގައި މަޝްހޫރު ނަމެއް ކަމަށްވާ ޝާޒް ސައީދުގެ ސްޓޫޑިއޯ ސުޕަ މިއުޒިކް ފެކްޓްރީ އާއި ނައިފަރުގެ ހޯމް ގެލެރީ އާޓްސް ފިލްމް ގުޅިގެން ހަދާ ލޯބީގެ ބިރުވެރި ފިލްމެކެވެ.\n"މަތިޔަމް މާ" އަކީ ހަގީގީ ހާދިސާތަކެއްގެ މައްޗަށް ބިނާކޮށް ޝާޒް ލިޔެފައިވާ ވާހަކައަކަށް، އަލީ ސައީދު ސްކްރީންޕްލޭ ލިޔެ، ޝާޒް ޑައިރެކްޓް ކުރާ ފިލްމެކެވެ. މިއީ އޭނާގެ ފުރަތަމަ ޑައިރެކްޝަނެވެ. މީގައި ކިޔައި ދޭނީ އިސްތިރި ވަރިތޮޅި ހަދައިގެން އަންހެން ކުއްޖެއްގެ ލޯބި ހާސިލު ކުރަން ކުރާ ކަންތައްތަކެއްގެ ތެރެއިން ކުރިމަތިވާ ބިރުވެރި ހާދިސާތަކެވެ.\n"ލޯބީގެ ބިރުވެރި ފިލްމެކޭ ބުންޏަސް އާންމުކޮށް ދިވެހި ސިނަމާއިން މި ފެންނަ ލޯބީގެ ބިރުވެރި ފިލްމްތަކާ މި ފިލްމް ވަރަށް ތަފާތު ވާނެ. ޕްޒެޒެންޓޭޝަން ވަރަށް ތަފާތުކޮށް ފެންނާނީ،" ޝާޒް ބުންޏެވެ. "ފިލްމްގެ ޝޫޓިން ފެށުމުގެ ކުރިން ކާސްޓުންނަށް އެކްޓިން ވޯކްޝޮޕްތަކެއް ހިންގާނެ."\nއޭނާ ބުނީ ކާސްޓުންނަށް މުޅިން އާ އަދި ޓެކްނިކަލީ ވެސް ނައިފަރަށް އުފަން ޒުވާނުންގެ މަސައްކަތް ދައްކުޗޭ "މަރިޔަމް މާ" ގެ ޝޫޓިން އަންނަ މަހުގެ 15 ގައި ފަށާނެ ކަމަށެވެ. ފިލްމްގެ ޝޫޓިން އަށް ނަގާނީ ތިން މަސް ދުވަހެވެ.\n"މުޅި ފިލްމް ވެސް ޝޫޓް ކުރާނީ ނައިފަރުގައި. އަދި ފިލްމުގެ ކާސްޓުން ފެށިގެން ގޮސް މުޅި ކްރޫގައި ވެސް މަސައްކަތް ކުރާނީ ހަމަ ނައިފަރަށް އުފަން، ނައިފަރުގެ ޒުވާނުން،" ހަ ލައްކަ ރުފިޔާގެ ބަޖެޓަކުން ހަދާ ފިލްމާ ބެހޭ ގޮތުން ޝާޒް ބުންޏެވެ. "ނައިފަރުގައި މީގެ ބައެއް މަސައްކަތްތައް ކުރިއަށްދާ އިރު، ފިލްމްގެ ބައެއް ޓެކްނިލް މަސައްކަތްތައް ކުރިއަށް ދާނެ މެލޭޝިއާ އާއި ލަންކާގައި. އެ ދެ ގައުމުގައި ކިޔަވަން ތިބި ޒުވާނުންތަކެއް ފިލްމުގެ ޓެކްނިކަލް ވަރަށް މުހިއްމު މަސައްކަތްތަކެއް ކުރާނެ."\nޝާޒް ބުނީ ހަތަރު ލަވަ ހިމެނޭ "މަރިޔަމް މާ" ގައި ހިމެނެނީ އޭނާގެ މިއުޒިކަށް ހަދާ އަމިއްލަ ރާގުތައް ކަމަށެވެ. ލަވަތައް ކިޔައިދޭ ފަންނާނުންގެ ތެރޭގައި ނައިފަރަށް އުފަން މަޝްހޫރު ލަވަ ކިޔުންތެރިޔާ މުހައްމަދު އަބްދުލް ޢަނީ (ތޭރަވާ) ހިމެނެ އެވެ.\nމި ފިލްމު ބެލުންތެރިންނާ ހަމައަށް ގެނެސް ދޭން ނިންމާފައި ވަނީ އަންނަ އަހަރުގެ ފެބްރުއަރީ 14 ގަ އެވެ. އަދި ފިލްމް ރަސްމީކޮށް ޕްރިމިއާ ކުރާނީ ނައިފަރުގަ އެވެ.\n"މުޅި ޕްރޮޑަކްޓަކީ ނައިފަރުގެ ހިއްސާއަކަށްވާތީ ފިލްމް އޮފިޝަލީ މި ރަށުގައި ޕްރިމިއާ ވެސް ވަރަށް ކުލަގަދަކޮށް ބާއްވާނަން،" އަންނަ އަހަރަކީ "ވިޒިޓް ނައިފަރު އިޔާ" ކަން ފާހަގަކޮށް ޝާޒް ބުންޏެވެ. "އޭގެ ހަފުތާއެއްހާ ދުވަސް ފަހުން އޮލިމްޕަހުގައި ވެސް ފިލްމް އަޅުވާނަން."\n"މަރިޔަމް މާ" ގެ ޕްރި-ޕްރޮޑަކްޝަން ހުރިހާ މަސައްކަތެއް މިހާރު ނިމިފައިވާ އިރު، ފިލްމްގެ ފުރަތަމަ ޓީޒާ އާއި ތީމް ލަވަ މި މަހުހެ ތެރޭގައި އާންމުންނަށް ދޫކޮށްލާނެ ކަމަށް ޝާޒް ބުންޏެވެ.\nއިތުރު ލިޔުންތައް ޅ. ނައިފަރު ދިވެހި ފިލްމް އިންޑަސްޓްރީ


ވިހެއުމަށްފަހު ހަށިގަނޑަށް އަންނަ ބަދަލު | މާބަނޑުދުވަސްވަރު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު މާބަނޑުދުވަސްވަރު ވިހެއުމަށްފަހު ހަށިގަނޑަށް އަންނަ ބަދަލު\nވިހެއުމަށްފަހު ހަށިގަނޑަށް އަންނަ ބަދަލު\n* ވިހެއުމަށްފަހު ކިތައްކިލޯ ލުއިވާނެތަ؟\n* ކުޑަކަމުދިއުމަށް އަންނަ ބަދަލުތަކަކީ ކޮބާ؟\n* ރަހިމު ކުޑަވުމަށް ކިހާދުވަހެއް ނަގާނެތަ؟\n* ވިހެއުމަށްފަހު ކުރިމަތިފަރާތުން ލޭއަންނަނީ ކީއްވެ؟\n* ވިހެއުމަށްފަހު އުރަމައްޗަށް އަންނަ ބަދަލުތަކަކީ ކޮބާ؟\n* ވިހެއުމަށްފަހު އިސްތަށިފޭބުން ގިނަވަނީ ކީއްވެ؟\n* ވިހެއުމުން ހަންގަޑަށް އަންނަ ބަދަލުތަކަކީ ކޮބާ؟\n* ވިހެއުމަށްފަހު ކުރިންހުރި ގޮތަށް ފަރުޖާއި ކުރިމަތިފަރާތް ބަދަލުވެދާނެތަ؟\n* ވިހެއުމަށްފަހު މާއަވަހަށް ކަންކަމާއިމެދު ރުންކުރުވާގޮތްވަނީ ކީއްވެ؟\nވިހެއުމަށްފަހު ކިތައްކިލޯ ލުއިވާނެތަ؟\nބަލިވެއިނުމުގެ ކުރިން ހުރިވަރަށް ވިހާތަނުން ލުޔެއް ނުވާނެއެވެ. މިކަމަށް ވަގުތު ނަގާނެއެވެ. ނަމަވެސް ވިހާތަނުން ވަރަށް ބޮޑުތަން ލުއިވެގެން ދާނެއެވެ. ދަރިފުޅުގެ 3- 3.5 ކިލޯއާއި މަހުގެ 0.5- 1 ކިލޯއާއި ބޭރުވެގެންދާ ފެނާއި ލެއިން ގާތްގަޑަކަށް ކިލޯއަކާއިއެކު ޖުމުލަ ވިހާތަނުން ގާތްގަޑަކަށް 5- 5.5 ކިލޯ ލުއިވެގެންދާނެއެވެ.\nވިހާތަނުން ލުއިވެގެންދާ ގާތްގަނޑަކަށް5ކިލޯގެ އިތުރުން ކުރިއަށްއޮތް ދުވަސްތަކުގައިވެސް ހަށިގަނޑު ދާނީ ލުއިވަމުންނެވެ. ބަލިވެއިނުމުން ހަށިގަނޑަށް އިތުރުވެގެންދިޔަ ލެޔާއި ފެން ކުރިއަށް އޮތް ދުވަސްތަކުގައި ދާނީ މަދުވަމުންނެވެ. ވުމާއެކު ކުޑަކަމުދާއެއްޗެތި އުފައްދާވަރު އާދަޔާއި ހިލާފަށް އިތުރުވެގެންދާނެއެވެ. ގާތްގަޑަކަށް ދުވާލަކު %75 އިތުރަށް ކުޑަކަމުދާއެއްޗެތި އުފައްދާނެއެވެ. ހަށިގަނޑަށް އިތުރުވެފައިވާ ފެންމަދު ކުރުމަށެވެ. ވިހެއުމަށްފަހު ގިނަގިނައިން ކުޑަކަމުދާން ޖެހެނީ މިހެން ވުމުގެ ސަބަބުންނެވެ. ވުމާއެކު ވިހެއުމަށްފަހު ފުރަތަމަ ހަފުތާގެ ތެރޭގައި ގާތްގަޑަކަށް އިތުރު ގާތްގަޑަކަށް 1.5-2 ކިލޯ ލުއިވެގެންދާނެއެވެ. ނަމަވެސް މިމިންވަރު އެކިމީހުންގެ ވަރަށް ބޮޑަށް ތަފާތުވެދާނެއެވެ. މިކަން ބިނާވެގެންވަނީ ބަލިވެއިނުމުން ހަށިގަނޑަށް އިތުރުވި ދިޔާއެއްޗެތީގެ މިންވަރަށެވެ.\nކުޑަކަމުދިއުމަށް އަންނަ ބަދަލުތަކަކީ ކޮބާ؟\nވިހެއުމަށްފަހު ފުރަތަމަ ދެތިން ދުވަހަކު ކުޑަކަމުދާން ޖެހޭ ކަމުގެ އިހުސާސް ނުކުރެވުމަކީ ނުވަތަ އިހުސާސް ކުޑަވުމަކީ އެކަށީގެންވާ ކަމެކެވެ. ހާއްސަކޮށް ތަފާތު އާލަތްތައް ބޭނުންކޮށްގެން ވިހެއިނަމައެވެ. އެއީ މިފަދަ ހާލަތުގައި މަސާނާގެ އިހުސާސްތައް ކުޑަވާނެއެވެ. މަސާނާގެ ނާރުތަކަށް ލިބޭ ގެއްލުމުގެ ސަބަބުންނެވެ. ނަމަވެސް ބަލިވެއިނުމުން ހަށިގަނޑަށް އިތުރުވެފައިވާ ފެންތަށް ގުރުދާއިން ވަރަށް އަވަހަށް މަސާނާއަށް ބޭރުކުރަމުން ދާނެއެވެ. ވުމާއެކު ކުޑަކަމުދާން ޖެހިއްޖެކަމުގެ އިހުސާސް ނުކުރެވުނަސް އަވަސްއަވަހަށް ކުޑަކަމު ދިއުމަކީ ވަރަށް މުހިއްމު ކަމެކެވެ.\nގިނަގިނައިން ކުޑަކަމު ނުދާނަމަ ވަރަށް އަވަހަށް މަސާނާ ކުޑަކަމުދާ އެއްޗެތިން ފުރޭނެއެވެ. އަދި ފުރިބާރުވުމގެ ސަބަބުން މަސާނާ ހުންނާނީ ވަރަށް ވާންވެ ދެމިފައެވެ. މިފަދަ ހާލަތުގައި ކުޑަކަމުދާން އުޅުނަސް ކުޑަކަމުދާއެއްޗެތި ބޭރުކުރަން އުދަގޫވެ ގިނަވަގުތު ނެގުމަކީ ވަރަށް ގާތް ކަމެކެވެ. އަދި ކުޑަކަމުދާ ނިޒާމުގެ ތަފާތު މައްސަލަތައް ކުރިމަތި ވުމަކީ ދުރު ކަމެއް ނޫނެވެ. އަދި މިއީ ރަހިމަށްވެސް ބާރުބޮޑުވާ ކަމެކެވެ. އެއީ ރަހިމު އިންނަނީ މަސާނާއާއި ޖެހިގެން ކަމަށް ވާތީއެވެ. ނަތީޖާއެއްގެ ގޮތުން ރަހިމަށްވާ ތަދު ކެޑުން ލަސްވެ ގިނައިން ލޭ ފައިބާން މެދުވެރިވެއެވެ.\nވިހެއުމަށްފަހު ތިންހަތަރު ގަޑިއިރު ތެރޭ ކުޑަކަމު ނުދެވިއްޖެނަމަ މަސާނާއަށް ހޮޅި ލައްވަިގެން ނަމަވެސް ކުޑަކަމުދާ އެއްޗެތި ބޭރުކުރަން ޖެހޭނެއެވެ. ވުމާއެކު ކުޑަކަމު ނުދެވޭނަމަ ނުވަތަ ކުޑަކަމުދާން އުދަގޫނަމަ ނަރުހުންގާތު ބުނެގެން ހޮޅިލައްވައިގެން ކުޑަކަމުދާއެއްޗެތި ބޭރުކުރުން ބުއްދިވެރިއެވެ. އެއީ މަސާނާ ފުރިބާރުވެއްޖެނަމަ ކުޑަކަމުދާން ވަރަށް އުދަގޫވާނެއެވެ. އަދި ބައެއްފަހަރު އެއްގޮތަކަށްވެސް ނުދެވޭނެއެވެ.\nރަހިމު ކުޑަވުމަށް ކިހާދުވަހެއް ނަގާނެތަ؟\nވިހާއިރު ރަހިމުގެ ބަރުދަން(މަހާއި ދަރިފުޅާއި ފެނާއި ނުލައި) ބަލިވެއިނުމުގެ ކުރިން ހުރިވަރަށްވުރެ 15 ގުނަ އިތުރުވާނެއެވެ. އަދި ބަލިވެއިނުމުގެ ކުރިއަށްވިރެ 500 ގުނަ އިތުރަށް އުފުލައެވެ. ވިހެއުމާއިއެކު މަދުވަގުތުކޮޅެއްގެ ތެރޭގައި މިއިން ބޮޑުބައެއް ބޭރުވެގެންދެއެވެ. އަދި ރަހިމުގެ މަސްތަކުގެ ފައިބަރތަކުން ރަހިމު ފެލައިލައި ނުވަތ ފިއްތައިލައި ރަހިމުގެ ވަރަށް ބޮޑުތަން ކުޑަކޮށްލައެވެ. މިގޮތަށް ފިއްތާ ފިއްތުމުގެ ސަބަބުން ދަށްބަޑުގައު ރިހުމެއް އުފެދިފައި ހުރެއެވެ. ވިހެއުމަށްފަހު ދަށްބަދުގައި ދުވަސްކޮޅެއްވަންދެން ރިއްސައިފައި ހުންނަ ރިއްސުމަކީ މިކަމުގެ ސަބަބުންވާ ކަމެކެވެ.\nވިހެއުމަށްފަހު ކުރީކޮޅުގައި ރަހިމުގެ މަތި ދަށްބަނދުގައި އަތްޖައްސައިގެން ފާހަގަ ކުރެވޭނެއެވެ. ނަމަވެސް ވިހާއިރު ރަހިމުގެ ބަރުދަނުގައި ގާތްގަޑަކަށް އެއްކިލޯހުނައިރު ހަފުތާއެއްގެ ތެރޭގައި ބަރުދަން ބައިކިލޯއަށް ލުއިވެގެންދާނެއެވެ. އަދި ދެހަފުތާވާއިރު ގާތްގަޑަކަށް 300 ގުރާމަށް ލުއިވެގެންދެއެވެ. 4-6 ހަފިތާގެ ތެރޭގައި ބަލިވެއިނުމުގެ ކުރިން ހުންނަވަރު ގާތްގަޑަކަށް 70 ގުރާމަށް ލުއިވެގެންދެއެވެ.\nވިހެއުމަށްފަހު ކުރިމަތިފަރާތުން ލޭއަންނަނީ ކީއްވެ؟\nވިހެއުމަށްފަހު ރަހިމުގެ އެތެރެފާރުގައި އުފެދިފައި ހުންނަ ހަތާތައް ފައިބައިގެން ދެއެވެ. ނަތީޖާއެއްގެ ގޮތުން ރަހިމުގެ އެތެރެ އޮންނަނީ ރޯފާރު އުފެދިފައެވެ. އަދި މިތަނުން ލެޔާއި ދިޔާއެއްޗެތި ފައިބައެވެ. މިގޮތުނވ ފައިބާ ލެޔާއި ދިޔާ އެއްޗިއްސަށް ކިޔަނީ ލޮކިއާ (Lochia)އެވެ. ފުރަތަމަ ހަތަރުވަރަކަށް ފުވަހު ލޮކިއާގެ ގޮތުގައި ތަންކޮޅެއް ގިނައިން ލެއިފައިބާނެއެވެ. ނަމަވެސް ދުވަހެއް ދުވަހަކަށް ލެއިފައިބާ މިންވަރު ދާނީ މަދުވަމުންނެވެ. ވުމާއެކު ލޮކިއާގެ ކުލަވެސް ރަތްކުލައިން ފަޑުވަމުންގޮސް ހުދުކުލައަށް ނުވަތަ ރީދޫ ކުލައަށް ބަދަލުވެގެން ދާނެއެވެ. އަދި ލޮކިއާ ފައިބާ މިންވަރުވެސް މަދުވަމުންގޮސް އެއްކޮށް ފެއިބުން ހުއްޓޭނެއެވެ.\nވިހެއުމަށްފަހު އުރަމައްޗަށް އަންނަ ބަދަލުތަކަކީ ކޮބާ؟\nވިހެއުމަށްފަހު ހަށިގަނޑުގެ ހޯމޯންތަކަށް އަންނަ ބަދަލާއިއެކު އުރަމަތިން ކިރު އުފައްދަން ފަށައެވެ. މިގޮތުން ފުރަތަމަ ހަތަރު ފަސްދުވަސް ނުވަތަ ހަފުތާއެއް ވަންދެން ބޭރުވަނީ އޮލަކަން ގަދަ ރީދޫ ކިރެކެވެ. މިއީ ވިހެއުމުގެ ކުރިން މާބަނޑު ދުވަސްވަރު އުފެދިފައިހުންނަ ކިރެކެވެ. ހަފުތާއަކަށްފަހު ދެން އުފެދޭ ކިރުގެ ކުލަ ހުދުކުލައަށް ބަދަލުވެއެވެ. ކިރުއުފެދެނީ ހަށިގަނޑުގައި ހުންނަ ހޯމޯނެއްކަމުގައިވާ ޕްރޮލެކްޓިންގެ ސަބަބުންނެވެ. ކިރުބޭރުކުރަނީ އޮކްސިޓޯސިން ކިޔާ ހޯމޯނެއްގެ ސަބަބުންނެވެ. ދަރިފުޅުގެ ތުންފަތް މައިމީހާގެ ވަށްގަނޑުގައި ޖެހުމާއެކު މިދެހޯމޯން ހަށިގަނޑުގައި އުފައްދާ މިންވަރު އިތުރުވެގެން ދެއެވެ. ވުމާއެކު ގިނައިން ގާތުން ޖައްސާވަރަކަށް ކިރު އުފެދޭމިންވަރު އިތުރުވާނެއެވެ.\nބައެއްފަހަރު ކުރީކޮޅުގައި ގާތުން ޖައްސާއިރު ބަނޑުގައި ކޮއްމެސްވަރަކަށް ރިއްސުމަކީ އެކަށީގެންވާ ކަމެކެވެ. އެއީ އޮކްސިޓޯސިން ހޯމޯންގެ ސަބަބުންނެވެ. ވިހެއުމަށްފަހު މަދު ދުވަސްކޮޅެއްގެ ތެރޭގައި އުރަމަތި ވަރަށްބޮޑަށް ބޮޑުވާނެއެވެ. އުރަމަތީގައި ކިރު އުފެދެން ފެށުމުގެ ސަބަބުންނެވެ. އަދި ތަންތަންކޮޅުގައި ހަރުވެ ރިއްސުމަކީވެސް ވެދާނެ ކަމެކެވެ. ގިނަފަހަރު އުރަމަތި ފުއްޕައި ރިއްސާން މެދުވެރިވަނީ ކިރު އުފެދޭވަރަށް ބޭރު ނުކުރެވުމުގެ ސަބަބުން އުރަމަތި ފުރި ބާރުވެގެންނެވެ. މިކަމަށް އޮތް އެންމެ ރަނގަޅު ފަރުވާއަކީ ގިނަގިނައިން ގާތުން ދިނުމެވެ. މިކަމުންވެސް ރަނގަޅު ނުވާނަމަ ކިރުފެލައި އުރަމަތީގައި ގިނަވެފައި ހުންނަ ކިރު މަދު ކުރަން ޖެހޭނެއެވެ.\nގާތުން ނުޖެއްސިނަމަވެސް އުރަމަތީގައި ކިރު އުފެދޭނެއެވެ. އަދި ކިރު ނުފެލާނަމަ އުރަމަތީގައި ކިރުއުފެދި ބާރުވެ ދުޅަވާނެއެވެ. މިގޮތަށް ދުވަސްކޮޅެއްވަންދެން ހުންނާނެއެވެ. އެއަށްފަހު ގާތުން ނުޖައްސާނަމަ ކިރުއުފެދުން މަޑުމަޑުން މަދުވަމުންގސް ކިރު އުފެދުން ހުއްޓޭނެއެވެ. ނަމަވެސް ކިރުފެލާނަމަ އަދި ވަށްގަޑުގައި ބީހޭނަމަ ކިރުއުފެދުން ދިގުދެމިގެން ދިއުމަކީ ވަރަށް ގާތް ކަމެކެވެ. އެއީ މިފަދަ ހާލަތުގައި ހަށީގަނޑުގައި ޕްރޮލެކްޓިން ހޯމޯން އުފައްދާމިންވަރު އިތުރު ވާނެއެވެ.\nވިހެއުމަށްފަހު އިސްތަށިފޭބުން ގިނަވަނީ ކީއްވެ؟\nމާބަނޑުދުވަސްވަރު އިސްތަށިގަނޑު ވަރުގަދަވާ ބައެއް މައިން ވިހެއުމަށް އިސްތަށިފައިބާ މިންވަރު އިތުރުވުމަކީ ވެދާނެ ކެމެކެވެ. އާއްމުގޮތެއްގައި ގިނައިން މިހެން ދިމާވަނީ ފުރަތަމަ ދަރިފުޅު ވިހެއުމަށްފަހު ފުރަތަމަ4މަހުގެ ތެރޭގައެވެ. ހާސް ނުވާށެވެ. ތަލައެއް ނުވާނެއެވެ. މިހެންވަނީ މާބަނޑު ދުވަސްވަރު އާދަޔާ ޚިލާފަށް އިތުރުވެގެންދާ އެސްޓްރޯޖިން ހޯމޯންގެ ސަބަބުން އެދުވަސްވަރު ފައިބާ އިސްތަށި މަދުވުމުގެ ސަބަބުންނެވެ. އަދި ވިހެއުމަށްފަހު މިހޯމޯން ކުއްލިއަކަށް ހަށިގަނޑުން ވަރަށް ބޮޑަށް މަދުވުމުން ވިހެއުމަށްފަހު ފައިބާ އިސްތަށި ގިނަވަނީއެވެ. މިހެން ފައިބާ އިސްތަށީގެ ބަދަލުގައި އަލުން އިސްތަށި ފަޅާނެއެވެ. އަދި އަހަރެއްހައި ދުވަހުގެ ތެރޭގައި މިކަންތައް މުޅިން ހަމައަކަށް އެޅޭނެއެވެ.\nމިއާއި އިދިކޮޅަށް މާބަނޑު ދުވަސްވަރު މޫނާއި ހަށިގަނޑުގައި އިސްތަށި ގިނައިން ފަޅާމީހުންގެ މިކަންތައް ވިހެއުމުށްފަހު ރަނގަޅުވާނެއެވެ. ބައެއްމައިންނަށް މާބަނޑު ދުވަސްވަރު މިހެންދިމާވަނީ ހަށިގަނޑުގައި އިތުރުވާ އެންޑްރޯޖިން ހޯމޯންގެ ސަބަބުންނެވެ.\nވިހެއުމުން ހަންގަޑަށް އަންނަ ބަދަލުތަކަކީ ކޮބާ؟\nހަށިގަނޑުގެ ހޯމޯންތަކަށް އަންނަބަދަލާއި ނުތަނަވަސްކަމާއި ވަރުބަލިކަމުގެ ސަބަބުން މައިމީހާގެ ހަނަގަޑަށްވެސް ތަފާތު ބަދަލުތައް އައުމަކީ ވެދާނެކަމެކެވެ. ހަނގަނޑު ދޮންވެ އަލިވާ ބައެއް މައިންގެ ހަންގަނޑު ވިހެއުމަށްފަހު ހިސާބަކަށް އަދިރި ވުމަކީ ވެދާނެ ކަމެކެވެ. ހަމައެފަދައިން މާބަނޑު ދުވަސްވަރު ބައެއް އަންހެނުންގެ ހަށިގަނޑުގައި ގިނައިން ބިހި އޮށާޅަ ނެގުމަކީ ދިމާވާ ކަމެކެވެ. ވިހެއުމަށްފަހު މިކަން ވަރަށް ބޮޑަށް ރަނގަޅުވާނެއެވެ. ހާއްސަކޮށް މިކަން ފުރަތަމަ ފަހަރަށް ދިމާވާ މައިންނަށެވެ.\nމާބަނޑު ދުވަސްވަރު ތުންފަތާއި، ނޭފަތާއި، ކޮލާއި އަދި ނިއްކުރީގައި ކަޅު ނުވަތަ އަދިރި ލަފު އުފެދޭ މައިން ވިހެއުމަށްފަހު މިކަން މަޑުމަޑުން ތިންހަތަރު މަހުގެ ތެރޭގައި ފޭދި އެއްކޮށް ރަނގަޅު ވާނެއެވެ. ހާއްސަކޮށް އަވިން ދުރުވިވަރަކަށް މިކަން ރަނގަޅުވުން އަވަސްވާނެއެވެ. ނަމަވެސް މާބަނޑު ދުވަސްވަރު ހަންގަނޑަށް ބާރުވުމުގެ ސަބަބުން ހަންގަޑު ދެމި އުފެދިފައި ހުންނަ ތަންތަން ވިހެއުމަށްފަހު އެއްކޮށް ރަނގަޅެއް ނުވާނެއެވެ.\nވިހެއުމަށްފަހު ކުރިންހުރި ގޮތަށް ފަރުޖާއި ކުރިމަތިފަރާތް ބަދަލުވެދާނެތަ؟\nވިހެއުމަށްފަހު ފަރުޖުގެ އެތެރެ ކުރިން ހުރިވަރަށް ވުރެ އަބަދުވެސް ބޮޑުވާނެއެވެ. ތެދެކެވެ. ވިހެއުމަށްފަހު ފަރުޖު ހުންނާނީ ދުޅަވެ ނޫފައިގެންފައެވެ. މިކަންތައް މަޑުމަޑުންދާނީ ރަނގަޅުވަމުންނެވެ. އަދި ފަރުޖުގެ ވަށައިގެންވާ މަސްތަކުގެ ބާރުވެސް ހުންނާނީ ކުޑަވެފައެވެ. މިކަންތައްތައް މަދު ހަފުތާތަކެއްގެ ތެރޭގައި ރަނގަޅުވާނެއެވެ.\nވިހެއުމުގެތެރޭގައި ކުރިމަތިފަރާތް ވީދައިގެންދިޔަނަމަ ނުވަތަ ކަފައިލަން ޖެހުނުނަމަ އުފެދިފައި ހުންނަ ފާރުގަނޑު ރަނގަޅުވާން ދުވަސް ނަގާނެއެވެ. ވުމާއެކު ވިހެއުމަށްފަހު މަދުވެގެން6ހަފުތާނުވަނީސް ޖިންސީ ގުޅުން ހިންގުމަކީ މިފަދަ ހާލަތުގައި ރަނގަޅު ކަމެއް ނޫނެވެ. އަދި ޖިންސީ ގުޅުންހިންގާއިރު ކުރިމަތިފަރާތަށް ތަދުވުމަކީ ވަރަށް ގާތް ކަމެކެވެ.\nޖިންސީގުޅުން ހިންގާއިރު ފަރުޖުގައި ތެތްކަން އުފެދުންވެސް ކުރިއާއި އަޅާބަލާއިރު ވިހެއުމަށްފަހު ކުޑަވާނެއެވެ. މިހެންވަނީ އެސްޓްރޯޖިން ހޯމޯން ހަށިގަނދުން މަދުވުމުގެ ސަބަބުންނެވެ. އަދި ހާއްސަކޮށް ގާތުންދޭ މައިންނަށް މިކަންދިމާވާލެއް ބޮޑުވާނެއެވެ. އެއީ ގާތުންދޭއިރު ގިނައިން އުފެދޭ ހޯމޯނެއްކަމުގައިވާ ޕްރޮލެކްޓިން ހޯމޯނަކީ އެސްޓްރޯޖިން ހޯމޯން އިތުރަށް ހަށިގަނޑުން މަދުކުރާ ހޯމޯނެކެވެ. ވުމާއެކު ޖިންސީ ގުޅުން ހިންގާއިރު މިކަމަށް ހާއްސަ ކްރީމެއް ނުވަތަ ޖެލްއެއް ބޭނުން ކުރެވިދާނެއެވެ.\nވިހެއުމަށްފަހު މާއަވަހަށް ކަންކަމާއިމެދު ރުންކުރުވާގޮތްވަނީ ކީއްވެ؟\nމިއީ އާއްމުގޮތެއްގައި ހަށިގަނޑުގެ ހޯމޯންތަކަށް އަންނަ ކުއްލި ބަދަލާއި ގުޅިގެން ދިމާވާ ކަމެކެވެ. އަދި ވިހެހުމުގައި އަޅަންޖެހޭވޭނާއި ވިހެއުމަށްފަހު އިތުރުވެގެންދާ މަސްއޫލިއްޔަތު ތަކަކީވެސް މިހެން ދިމާވުމަށް މެދުވެރިވާ ސަބަބުތަކެކެވެ. ކޮންމަ ސަބަބަކާއި ހުރެނަމަވެސް ވިހެއުމަށްފަހު އަވަހަށް ރުންކުރު ވުމަކީ މަދުނޫން މައިންނަށް ދިމާވާ ކަމެކެވެ. އަދި މިއީ އިތުރަށް ގޯސްވަމުންދާ ކަމެއްނަމަ ފަރުވާން ކުރަން ޖެހިދާނެ ކަމެކެވެ.


Kulhudhuffishi airport ah lafaafuruvan dhiun manaakohfi\nކުޅުދުއްފުށި އެއާޕޯޓް: ލަފަުރުވަންދިއުން ވަނީ މަނާކޮށްފައި\nކުޅުދުއްފުށި އެއާޕޯޓަށް ލަފާފުރުވަން ދިއުން މަނާކޮށްފި\n29 މޭ 2021 - 11:34:57\nކުޅުދުއްފުށީ އެއާޕޯޓަށް ލަފާފުރުވަން އާންމުން ދިއުން މަނާކޮށްފިއެވެ.\nމިކަމާ ގުޅޭ މައުލޫމާތު ދެއްވަމުން ކުޅުދުއްފުށި ސިޓީ ކައުންސިލްގެ މޭޔަރު މުހައްމަދު އާތިފް ސީ އެން އެމް އަށް ވިދާޅުވީ މި ފިޔަވަޅު އަޅާފައި މިވަނީ ފުރަންދާ މީހުން ފުރުވަން ގިނަ ބަޔަކު ދާކަން ފާހަގަކުރެވިފައިވާތީ ކަމަށާއި އޭގެ ތެރޭގައި ކުޑަކުދިން ވެސް ހިމެނޭ ކަމަށެވެ.\n"ގިނަ އަދަދެއްގެ ބަޔަކު މީހުން ފުރުވަންދާކަން ފާހަގަ ކުރެވިފައިވޭ. އެހެންވެ ފިޔަވަޅު އެޅީ" މޭޔަރު އާތިފް\nކުޅުދުއްފުށީ ސިޓީ ކައުންސިލުން ބުނީ ރާއްޖޭގައި ހަލުވިކަމާއެކު ކޮވިޑް-19 ފެތުރެމުން އަންނައިރު، އެރަށުގައި ބަލި ކޮންޓްރޯލް ކުރުމަށް ގިނަ މަސައްކަތްތަކެއް އެ ކައުންސިލުން ކުރަމުން އަންނަ ކަމަށެވެ.\nއެގޮތުން ރައްކާތެރިކަމުގެ ފިޔަވަޅެއްގެ ގޮތުން އެއާޕޯޓަށް މީހުން ލަފާފުރުވުމަށް އާންމުން ދިއުމަކީ މަނާކަމެއްގެ ގޮތުގައި ނިންމާފައިވާ ކަމަށް އެ ކައުންސިލުން ކުރި އިއުލާނެއްގައި ވަނީ ބުނެފައެވެ. އަދި ކޮވިޑް-19އިން ރައްކާތެރިވެވެން އޮތީ ހުރިހާ ރައްޔިތުންވެސް ގުޅިގެން ކަން ފާހަގަކޮށް، ހުރިހާ އެންމެންވެސް އެގޮތަށް އަމަލުތައް ބެހެއްޓުމަށް ކައުންސިލުން ވަނީ އެދިފައެވެ.\nއާތިފް ވިދާޅުވީ މި ފިޔަވަޅު އަޅާފައިވާނީ ވަކި މުއްދަތެއް ނެތް ގޮތަށް ކަމަށާއި ކޮވިޑް-19ގެ ހާލަތު ރަނގަޅުވުމުން މިކަމަށް ލުއިތަކެއް ދޭނެ ކަމަށެވެ.\n"ވަކި މުއްދަތެއް ނެތް ގޮތަށް މިފިޔަވަޅުތައް މިއަޅަނީ" މޭޔަރު އާތިފް\nއަދި މި ފިޔަވަޅު އެޅީ ފުރުވަންދާ ފަރާތްތަކުގެ މެދުގައި އިތުރު ކްލްސްޓާ އެއް އުފެދި، ރަށުގައި އަލުން ބަލި ފެތުރެން ބޭނުން ނުވާތީ ރައްކާތެރި ފިޔަވަޅެއްގެ ގޮތުން ކަމަށްވެސް އާތިފް ވިދާޅުވިއެވެ.\nމި މަހުގެ 11 ވަނަ ދުވަހު ވެސް ކުޅުދުއްފުށި ވަނީ ރަށުގައި ކޮވިޑް ފެތުރި މޮނިޓަރިންގެ ހާލަތަށް ގެނެސްފައެވެ. 25 ވަނަ ދުވަހު މޮނިޓަރިންގެ ހާލަތުން ރަށް ނަގައިފައިވީ ނަމަވެސް އަދިވެސް ހޯމް ކަރަންޓީނުގައި ތިބި ބައެއް މީހުން އަންނަނީ ޕޮސިޓިވްވަމުންނެވެ. އެގޮތުން މި ވަގުތު ވެސް ރަށުގައި އެކްޓިވް 12 ކޭސް ތިބި ކަމަށް އާތިފް ވިދާޅުވިއެވެ.\nކުޅުދުއްފުއްޓަކީ އެ އަތޮޅުގެ އެހެން ރަށްތަކާއި ކައިރި އަތޮޅުތަކުގެ މީހުން ވެސް ސިއްހީ ހިދުމަތް ހޯދުމަށް ދަތުރުކުރާ ރަށެއް ކަމުން ބަލިން ރައްކާތެރިވެ ތިބުމަށް އަބަދުވެސް އެރަށު ކައުންސިލުން އަންނަނީ އިލްތިމާސްކުރަމުންނެވެ.


Covid-19: Sanitizer Aai Mask Bahan Nikuiy Muslim Dhemafiriakah Thaureef - Vaguthu\nކޮވިޑް-19: ސެނެޓައިޒާ އާއި މާސްކް ބަހަން ނިކުތް މުސްލިމް ދެމަފިރިއަކަށް ތައުރީފް\nކޮވިޑް-19 ގެ ނުރައްކާ މިވަނީ މުޅި ދުނިޔެއަށް ފެތުރިފައެވެ. ބަލީގެ ނުރައްކާތެރިކަން ބޮޑުކަމުން ގިނަ މީހުން ބޭނުން ވަނީ ކޮންމެހެން ބޭނުންވާ އެއްޗެހި ރައްކާ ކޮށްފައި ބަހައްޓާށެވެ. ވިޔަފާރިވެރިން ބޭނުން ވަނީ އާއްމުން ކޮންމެހެން ބޭނުންވާ ތަކެތި ބޮޑުއަގުގައި ވިއްކާށެވެ. ނަމަވެސް ސްކޮޓްލޭންޑްގައި ކުޑަ ފިހާރައެއް ހިންގާ މުސްލިމް ދެމަފިރިން ތަފާތެވެ.\nއާސިޔާ އާއި އޭނާގެ ފިރިމީހާ ޖަވާދް ވަނީ ކޮވިޑް-19 އިން މީހުން ރައްކާތެރި ކުރުމަށް ސެނެޓައިޒާ ފުޅިއަކާއި، މާސްކެއް ޕާރުސަލްކޮށް، އެތަކެތި އުމުރުން 65 އަހަރުން ދޮށީ މީހުންނަށް ހިލޭ ބަހާފައެވެ. އުމުރުން ދުވަސްވީ މީހުންގެ ގެއަށް ގޮސް އެމީހުންނަށް އެތަކެތި ހަދިޔާ ކުރުމުން ގިނަ ބަޔަކު ގެންދަނީ އާސިޔަ އާއި ޖަވާދަށް ޝުކުރު އަދާކުރަމުންނެވެ.\nދެމަފިރިން ވަނީ 500 މީހަކަށް 2000 ޕައުންޑް (ދިވެހި ރުފިޔާ އިން ބަލާނަމަ ގާތްގަނޑަކަށް 38000 ރުފިޔާ) ގެ ތަކެތި ބަހާލާފައެވެ.\nމިތަކެތި ބަހަން ވިސްނުމަށް އައިގޮތް ޖަވާދު މީޑިއާ އާއި ހިއްސާ ކުރިއެވެ. "ހޮނިހިރު ދުވަހު އަހަރެން މަގުމަތީގައި އުޅެނިކޮށް އުމުރުން ދުވަސްވީ އަންހެނަކާއި ދިމާވި. އޭނާ އަހަރެން ކައިރީގައި ރޮއެރޮއެފައި ބުނި ސްޕަމާކެޓަކަށް ދިޔައިރު އަތް ދޮންނަން ބޭނުން ކުރާ އެއްވެސް އެއްޗެއް ލިބެން ނެތް ކަމަށް. އަހަރެން ހިތައް އެރީ މިފަދަ ތަކެތި ނުލިބިފައި އެތައް ބަޔަކު ތިބޭނެއޭ. އެހެންވެ އަހަރެމެންނަށް ވެދެވެން އޮތް އެހީތެރިކަމެއް ވެދިނުމުގެ ބޭނުމުގައި މިކަން ކުރީ." އޭނާ ބުންޏެވެ.\nޖަވާދުގެ ދެމަފިރިން އުމުރުން ދުވަސްވީ މީހުންނަށް ވެދެމުން އަންނަ އެހީ އާއި އެކު އެމީހުންގެ މަގުބޫލްކަން އެސަރަހައްދުގައި ވަނީ އިތުރުވެފައެވެ. ގިނަ ބަޔަކު ވަނީ އެމީހުންގެ ފިހާރައަށް ޒިޔާރަތްކޮށް ވެސް އެމީހުންނަށް ޝުކުރު އަދާކޮށްފައެވެ. އަދި ގިނަ ބަޔަކު އަންނަނީ މީސް މީޑިއާގައި ވެސް އެމީހުންނަށް ޝުކުރު އަދާކުރަމުންނެވެ.\nމާޗް 15, 2020 10:01\nރާއްޖޭގައި މިހުރިހާ ސިޔާސީ މީހުން ތިބިއިރު މިވަރު ކަމެއްވެސް ކޮއްލަން ކެރުނު މީހަކުނެއް. ރައްޔިތުން ހަނާވާ ވަގުތުގައި ރަނގަޅަށް ހަނާކޮއްލާ މަސައްކަތުގެ އުޖޫރައަށް ދަންދެން ކަނޑާލަނީ. ކޮން ކަހަލަ އަޚްލާޤެއް؟\nމާޗް 15, 2020 10:08\nالله އަށް ޓަކައި ކުރާ ކޮންމެ ޢަމަލެއްގެ ދަރުމަ އާއި ސަވާބު އެކަލާނގެ ދެއްވާނެ\nމި ގައުމުގައިވެސް ތިކަހަލަ ނިޔަތް ރަނގަޅު މީހުން ގިނަ ކުރައްވާށި\nމާޗް 15, 2020 11:31\nމިގައުމުގަ ތިބި ވިޔަފާރިވެރިންނަކީ އެމީހުން އަތުން ބައިލޯލާރިއެއްވެސް އަނެކާޔައް ހިލޭސާބަހަެް ދޭންބޭނުންވާވަރައްވުރެން ދަހި ބަޔެއް....ސޯ އެމީހުނަކަށް މިކަހަލަ މާތް ކަމެއް ކުރާކަށެއް ނޭގޭނެ...\nމާޗް 15, 2020 11:36\nޔާﷲ މިމީހުން ގެ މުދަލުގައި ބަރަކާތް ލައްވާ މުދާ އިތުރު ކޮށްދެއްވާނދޭވެ. އަޅަމެންގެ ރާއްޖޭގައި ވެސް ތިބި ތަނަވަސް ކަމުގެ އަހުލު ވެރިންނަށް ހެޔޮވިސްނުން ދެއްވާންދޭވެ. އާމީން\nމާޗް 15, 2020 12:12\nޟީ ކޮންރާއްޖެއެއްގެ ބައެއްކަންވެސް ބުނެލިމަމަ.\nމާޗް 15, 2020 12:23\nނިކަން ސަރުކާރަށް ލިބުނު ހިލޭ އެހީބޮލަކަށް ބަހާލަބަލަ\nމާޗް 15, 2020 12:39\nމާޗް 15, 2020 14:35\nމާޗް 15, 2020 14:59\nއަހަންނަކީ އަތްމަތި ތަނަވަސް، ފުދުންތެރި މީހަކަށް ވޭތޯ އެންމެން ދުއާކޮށްދީ. މާތްﷲ އިރާދަކުރެއްވިއްޔާ އަހަރެން ބޭނުންޖެހިފަތިބި މީހުނަށް ވީވަރަކުން އެހީތެރިކަން ފޯރުކޮށްދޭނަން. ވަރަށްބޮޑަށް ބޭނުންވާކަމެއް، އަދި ނުވެވިފަ އޮތްކަމެއްމީ. އަހަރެން ހިތަށްއަރާ، މިގައުމުގަތިބި މުއްސަނދިންނަށް މިވަރުކުޑަކަމެއް އެހީތެރިކަމަށްޓަކާ ނުކޮށްދެވިގެން މިއުޅެނީ ކީއްވެބާއޭ؟\n"މީސް މީޑިއާ" މީކޮންތާކުން ހޯދިބަހެއްތޯ؟\nމާޗް 15, 2020 16:47\nމިރާއްޖޭގެ ގިނަ ވިޔަފާރި ވެރިންގެ ނުބައި ކަމުގެ ނަތީޖާ އަހަރުމެންނައް މިފެންނަނީ ޙުތުބާއެއްގައި ކިއި އަޑު އެހިން މިނެކިރުމުގައި މަކަރު ހަދާނަމަ ވެރިންގެ އަނިޔާވެރިކަން ރައްޔިތުންނައް ލިބޭނޭ މިހަރު މިކަން މިއޮތީ ހަގީ ގަތަކައް ދިމާވެފައި އެދިގުރާސްތާ 30 އަހަރުގެ އަނިޔާވެރިކަން ނިމުމަކައް އައިސް ދެން އައި ކުރުރާސްތާ3އަހަރު މިޔޮތީ އިތުރައް އަޅުވެތިކޮއް ރައްޔަތުން އަތުން ޖިޒީ ނަގަން ފައްޓާފަ މިހާރު މިއޮތީ އިންކަމް ޓެކްސް ނަގަން ފަށާފަ އެއްވެސް ދީނީ އިލްވެރިޔަކައް ވެސް ބުނާކައް ނުކެރޭ މީ ދީނީގޮތުން ހުއްދަ ކަމެއްތޯ ގަދަ ކަމުން ރައްޔަތުން އަތުން ރުފިޔާ އަތުލުން\nމާޗް 15, 2020 17:10\nމާޗް 17, 2020 08:05


MDP Manifesto: Kudhi Thankolhu Gai Ulhey Meehunnah Ihthiyaaru Kuraa Thanakun Goathi Dheny - Vaguthu\nއެމްޑިޕީ މެނިފެސްޓޯ: ކުދި ތަންކޮޅުގައި އުޅޭ މީހުންނަށް އިހްތިޔާރުކުރާ ތަނަކުން ގޯތި ދެނީ\nއެމްޑީޕީން ބޭއްވި މުޒާހަރާއެއްގެ ތެރެއިން - ފޮޓޯ: މައުރޫފް ހަލީލް\nމިއަހަރުގެ ސެޕްޓެމްބަރު މަހު ބޭއްވުމަށް ހަމަޖެހިފައިވާ ރިޔާސީ އިންތިހާބުގައި އިދިކޮޅުން ވާދަކުރާ އެމްޑިޕީއިން ވެރިކަމަށް އަތުވެއްޖެ ނަަމަ ކުދި ތަންކޮޅުތަކުގައި އުޅޭ މީހުންނަށް އިހްތިޔާރު ކުރާތަނަކުން ގޯތި ހޯދައިދޭނެ ބުނެފިއެވެ.\nއެމްޑީޕީގެ މެނިފެސްޓޯގައި ވާގޮތުން ގޯތި ގެދޮރުގެ ދަތިކަމާ ބޯހިޔާވެހިކަމުގެ މައްސަލައަށް ހައްލު ހޯދައި ދިނުމަށް އާއިލާތަކަށް ދިރި ނޫޅެވޭ ކުދި ބިންކޮޅުތަކާއި ކުދި ކުދި ފުލެޓް ތަކުގައި ދިރިއުޅޭ ފަރާތްތަށް އެމީހުން އިހްތިޔާރު ކުރާ އެހެން ތަންތަނުން އެކަށީގެންވާ ވަރުގެ ގޯއްޗެއް ފޯރުކޮށްދޭނެއެވެ.\nއަދި މާލޭގައި އެކަށީގެންވާ ވަރުގެ ބިމެއް އޮވެ އިމާރާތް ކުރުމުގެ ތަނަވަސްކަން ނެތް ފަރާތްތަށް ދެނެގަނެ އެފަރާތްތަކަށް ލުއި ފަސޭހަ ކޮށް އިމާރާތް ކުރެވޭނެ ފަސޭހަ ގޮތްތަށް ފަހި ކޮށްދޭނެކަމަށް އެމްޑީޕީގެ މެނިފެސްޓޯގައި ވެއެވެ.\nއެމްޑީޕީ އިން ބުނާގޮތުގައި އޭގެ ތެރޭގައި އެކަނިވެރިންގެ މައިންނަށް އިސްކަން ދެވިގެންދާނެއެވެ.\nއަދި މާލެ އަށް ޒިޔާރަތް ކުރާ ފަރާތްތަކަށް މާލެ އަކީ ހިތް ފަސޭހަ ތަނަކަށް ހެދުމުގެ ބޮޑު އިސްކަމެއްދޭނެކަމަށް ވެސް މެނިފެސްޓޯގައި ބުނެފައެވެ. އެގޮތުން މާލޭގައި ހުރި އާސާރީ ތަންތަން ރަނގަޅު ފެންވަރަކަށް ތަރައްގީކޮށް އެތަންތަނުން އާމްދަނީ ލިބޭނެ މަގު ފަހިކުރާނެ ކަމަށް މެނިފެސްޓޯގައި ބުނެފައެވެ.\nއެމްޑީޕީގެ މެނިފެސްޓޯ ގައި މާލެ ހިތްފަސޭހަ ތަނަކަށް ހަދާނެ ކަމަށް ބުނެފައިވާއިރު ރައީސް ޔާމިންގެ ސަރުކާރުން މާލޭގެ ތޮއްޖެހުން ކުޑަކުރުމަށް އިންގިލާބީ ބަދަލުތަކެއް ގެނެސްފައިި ވާކަން ފާހަގަ ކޮށްލެވެއެވެ. އެގޮތުން މާލޭގައި ތަފާތް ޕާކްތައް ހަދައި ރަސްފަނު ފަދަ ހިތްގައިމު ތަންތަން ތަރައްގީ ކޮށްފައިވާކަން ފާހަގަ ކޮށްލެވެއެވެ. އަދި އެތަން ތަނުގެ ބޭނުން ގިނަ އަދަދެއްގެ އާއްމުން ބޭނުން ކުރަމުންދާކަން ފާހަގަކޮށްލެވެއެވެ.\nމާލޭ މީހުންނަށް މާދަމާ ރޭ އެމްޑީޕީން ފްލެޓާއި ގޯތި ހަވާލު ކުރާނެ!\nތާއީދު އަނބުރާ ގެންދިޔަސް ނަން އަނބުރާ ނުގެންދާނަން - މުޣުނީ\nމުޢުނީއާމެދު އަޅާފައި ވަނީ ސިޔާސީ ފިޔަވަޅެއް - އެމްޑީޕީ\nޖުލައި 4, 2018 15:22\nއެމްޑީޕީއެއް ޖޭޕީއެއް ނުހޮވޭނެ. ހޮވޭނީ ހަމައެކަނި ޔާމީނު. ވޯޓުން ނޫނިއްޔާ ކޯޓުން. ގާސިމޔ ދެވަނަ ބުރުގަ ޔާމީނާ ކޯލިޝަން ހަދާނެ. ދެން އެމްޑީޕީއިން ޖެހޭނީ ކުރުފަލިޖަހަން ދާން.\nޖުލައި 4, 2018 15:32\nޖުލައި 5, 2018 14:56\nމިހާރު ސުލްތޯންޕާކެއް ނުހުންނާނެ. މިހާރު ހުންނާނީ ރާޖަރާނީބަގީޗާ.\nޖުލައި 4, 2018 15:46\nސާބަސް އެމްޑީޕީން ތިނިންމި ނިންމުމަށް މަރްޙަބަކިޔަން އަޅުގަނޑު ގޯތި ބެނުން ވަނީ ޖުމުހޫރީ މައިދާނުން އަޅުގަނޑު ކޮޢްކޮއަށް ގޯތި ލިބެންޖެހޭނީ ގަޑިބުރު އެހުރިތަން އަދި ދޮށީ ދަރިފުޅަށް ގަލޮޅު ދަނޑުން މަޖީދީމަގަށް ވަގޮތަށް ކުރީގެ ސަލްޓަންޕާކުންވެސް ގޯއްޗެއްބޭނުން ފައިސާދީފަ ގަންނަން\nޖުލައި 4, 2018 15:48\nކޯއްޗެއް ކިއާކަށް؟ އާކަމެއް ނެތް. ނޫޅޭ ތީ ބަލާކަށް މީހަކު. ހުރިހާ ކަމަކަށް ރޔ ހައްލު ވަނީ ހޯދާފަ.\nޖުލައި 4, 2018 23:06\nމަ ބޭނުމީ ކެނެރީގެ! ވޯޓު ދެވޭނީ އޭރުން.\nޖުލައި 5, 2018 09:10\nމާލޭމީހުނައް ހުރިހާ ސަރުކާރެއްގަ ވެސް ފުރުސަރު އޮންނަނީ ރާއްޖެތެރެޔައް ބައިކުޅަބައިވެސް ނުލިބޭ މުއީޒުވެސް މުޅި ރާއްޖޭގެ ބަޖެޓް ގެ 90 ޕަސެންޓް މާލެއް އަޅާލީ\nޖުލައި 5, 2018 14:54\nއަހަރެން ބިންބޭނުންވަނީ މައްކާއިން. ހޯދާދޭނެބާ؟


Smartwatch eh Othee Kithah Meehunge Athukureegaitah? | Mihaaru\nސްމާޓްވޮޗަށް ދޭ އަހަންމިއްޔަތުކަމަށް ވުރެ ބޮޑަށް އާ ޓެކްނޮލޮޖީ ތައާރުފުކުރަން ބާރުގަދަ ކުންފުނިތަކުން މަސައްކަތްކުރޭ\nސްމާޓްވޮޗެއް އޮތީ ކިތައް މީހުންގެ އަތުކުރީގައިތަ؟\n07 އޯގަސްޓް 2017 - 06:18 1 comment\nސްމާޓްވޮޗް ވިޔަފާރި އަކީ އެހާ ކަމުދާ މަސައްކަތެއް ކަމަށް އެ މީހުން ނުބުނެ އެވެ. އެކަމަކު ކުރިމަގު ތަނަވަސްވާ ކަމަށް ދައްކާފައެއް ނުވެ އެވެ. ސްމާޓްވޮޗް ވިޔަފާރިއާ މެދު ބެލެވެނީ ނުތަނަވަސް ނަޒަރަކުންނެވެ.\nއެޕަލް އިން ހީކުރީ އެ މީހުން ބޭނުންގައި އަގެއްގައި ސްމާޓްވޮޗް ވިއްކިދާނެ ކަމަށެވެ. އެކަމަކު އެކަމެއް އެ މީހުންނަކަށް ނުވި އެވެ. މާކެޓަށް ވަދެ ހިންދެމިނުލެވިގެން އުޅެނިކޮށް ޖެހުނީ އަގު ހެޔޮ މޮޑެއްތައް ތައާރުފުކުރާށެވެ.\nސްމާޓްވޮޗް ވިޔަފާރި އަކީ ދެމެހެއްޓެނިވި މަސައްކަތެއް ގޮތުގައި ފިޓްބިޓް ވެސް ނުދެކެ އެވެ. ފާއިތުވި އަހަރަށް ވުރެ މި އަހަރު އެ ކުންފުންޏަށް ވި ފައިދާ ވަނީ ދަށްވެފަ އެވެ. ވާހަކަތައް ހުރި ގޮތަށް ބަލާއިރު، ސްމާޓްވޮޗަށް ވުރެ ބޮޑު ފައިދާއެއް "ފިޓްނަސް ޓްރެކާ ބޭންޑް"އަކުން ވެސް އެ ކުންފުންޏަށް ހޯދިދާނެ އެވެ.\nސެމްސަންގް އަދި އެލްޖީ އިން ވެސް ސްމާޓްވޮޗާ މެދު ސީރިއަސްކޮށް ނުދެ އެވެ. އެއީ ވެސް ލިސްޓްގައި އޮންނަންޖެހޭ އައިޓަމަކަށް ވާތީ، އެ މަސައްކަތުގައި ކޮންމެވެސް ވަރަކަށް ކޭއްތިލަ އެވެ. ބޮޑު އަހަންމިއްޔަތުކަމެއް ދީގެން ތަރައްގީކުރާތީ ނުފެނެ އެވެ. މޮޓޮރޯލާއިން ސްމާޓްވޮޗެއް ދެން އުފައްދާނެ ކަމަކަށް ނުބެލެވެ އެވެ.\nސްމާޓްވޮޗަށް އެޕްލިކޭޝަން ލިޔުމަކީ ޑިވެލޮޕަރުން ފޫހިވާ ކަމެއް ކަމަށް ބުނެވެ އެވެ. މާނަ އަކީ ބޭނުންކުރާ މީހުން ސިއްސައިގެންދާ ކަހަލަ އެޕްލިކޭޝަންތަކެއް ސްމާޓްވޮޗަށް ނުލިބުމެވެ.\nމަސްރަހު ދިރާސާކުރާ މީހުން ދެކޭ ގޮތުގައި ސްމާޓްވޮޗް ސިނާއަތަށް މާ ބޮޑު ތަރައްގީއެއް ނާންނާނެ އެވެ. އެޕަލް، ފިޓްބިޓް އަދި ގޫގުލް އިން ސްމާޓްވޮޗް މާކެޓް ހިފަހައްޓަން މަސައްކަތްކުރި ނަމަވެސް، އެ އަށް ވުރެ ބޮޑު ފައިދާ އެހެން މަސައްކަތްތަކުން އެ މީހުންނަށް ލިބެ އެވެ. އެޕަލްގެ ހުރިހާ އަމާޒަކާށް ވާނީ އައިފޯނުން ހޯދެން ހުރި ހުރިހާ ފައިދާއެކެވެ.\nސްމާޓްވޮޗަކީ މާ މުހިންމު އެއްޗެއް ކަމަށް ދެކި، އަތުކުރީގައި އަޅައިގެން އުޅޭތީ ނުފެނެ އެވެ. މަދު މީހެއްގެ އަތުކުރިން ސްމާޓްވޮޗެއް ފެނުނު ނަމަވެސް، "އޯގްމެންޓެޑް ރިއާލިޓީ" ފަދަ ޓެކްނޮލޮޖީގެ ސަބަބުން ސްމާޓްވޮޗްގެ ބޭނުންކެނޑުން އެކަށީގެންވާ ކަމަށް މާކެޓް ދިރާސާކުރީ މީހުން ބުނެ އެވެ.\nއިތުރު ލިޔުންތައް ގޫގްލް ސެމްސަންގް އެޕަލް މޮޓޮރޯލާ


Ebbasvumakah naadhevunas EU in vakivaanan: Johson | Mihaaru\nއެއްބަސްވުމަކަށް ނާދެވުނަސް އީޔޫއިން ވަކިވާނަން: ޖޯންސަން\nއީޔޫއިން ވަކިވުމުގެ ކަންތައްތައް ތާވަލާ އެއްގޮތަށް ނުގެންދެވުމުން އިނގިރޭސި ބޮޑުވަޒީރު ތެރޭސާ މޭ އަންނަ ހުކުރު ދުވަހު މަގާމުން އިސްތިއުފާ ދެއްވާނެ އެވެ. އެއާ އެކު ވެރިކަން ކުރާ ކޮންޒަވެޓިވް ޕާޓީގެ ލީޑަރުކަމާއި ބޮޑުވަޒީރުކަމުގެ މަގާމަށް ވާދަކުރައްވާ ބޭފުޅުންގެ ތެރެއިން އެ މަގާމަށް ވަޑައިގެންނެވުން އެންމެ ގާތީ ޖޯންސަން އެވެ.\nކުރިން ފޮރިން މިނިސްޓަރުކަން ވެސް ކުރައްވާފައިވާ ޖޯންސަން އަކީ އީޔޫއިން އިނގިރޭސިވިލާތް ވަކިވުމާ މެދު ފެންނަ ނުފެންނަ ވޯޓު ނެގިއިރު އެކަމާ އެއްކޮޅަށް އެންމެ ވަރުގަދައަށް ކެމްޕޭން ކުރެއްވި އެއް ލީޑަރެވެ. އެކަމަކު އޭރު ރައްޔިތުންނަށް ދޮގު މައުލޫމާތު ދެއްވައި އޮޅުވާލި މައްސަލައެއް މިހާރު ވަނީ ކޯޓަށް ވައްދައިފަ އެވެ.\n"އަޅުގަނޑަށް [ބޮޑުވަޒީރު ކަމުގެ މަގާމަށް] އާދެވިއްޖެއްޔާ އެއްބަސްވުމަކާ އެކުގައި ވިޔަސް ނުވަތަ ނޫން ކަމަށް ވިޔަސް [އީޔޫއިން] ނުކުންނާނަން،" ބޮޑުވަޒީރުކަމާއި ޕާޓީގެ ލީޑަރުކަމަށް ކެމްޕޭން ކުރެއްވުމަށް ޖޯންސަން ޓްވިޓާގައި އާއްމުކުރެއްވި ވީޑިއޯއެއްގައި ވިދާޅުވި އެވެ.\nޖޯންސަންގެ ކެމްޕޭން ފެއްޓެވި ދުވަސް އިއްތިފާގުން ދިމާވީ އެމެރިކާގެ ރައީސް ޑޮނަލްޑް ޓްރަމްޕް އިނގިރޭސިވިލާތަށް ވަޑައިގެންނެވި ދުވަހާ އެވެ.\nޓްރަމްޕް ވަނީ ބޮޑުވަޒީރުކަމަށް ޖޯންސަން ވަޑައިގަތުމަށް ތާއީދުކުރައްވާކަން ހާމަކުރައްވައިފަ އެވެ.\nއިނގިރޭސި ބޮޑުވަޒީރުކަމުގެ ރޭހުގައި މިފަހަރު އޮތީ މައިގަނޑު ދެ ފަޅިއެކެވެ. އެއީ ރަސްމީ އެއްބަސްވުމެއް ނެތި އީޔޫއިން ވަކިވާން ގޮވާލާ ފަޅި އާއި އެފަދަ އެއްބަސްވުމެއް ނެތި ވަކިވެއްޖެ ނަމަ އެއީ އިގުތިސާދީ ގޮތުން ގެއްލުން ބޮޑު ކަމަކަށް ވާނެ ކަމަށް ގަބޫލުކުރާ ފަޅި އެވެ.\nއީޔޫ އިގިރޭސިވިލާތް ބްރެކްސިޓް\nޓްރަމްޕް އާއި ހާދަ ވައްތަރުމީހެކޭ\nއެހެންވެ ކަންނޭގެ ދޯ އެ ސޮރަށް ޓްރަމްޕް ތާއީދު އެކުރަނީ!


Barulamaanee gennan ulhefinama MDP velikaane: Umar\nކުރީގެ ހޯމް މިނިސްޓަރު އުމަރު ނަސީރު ސީއެންއެމް ޓީވީގެ އިތުރުކާފް ޕްރޮގްރާމް ބައިވެރިވެވަޑައިގަންނަވަނީ\n30 ޑިސެންބަރ 20194ކޮމެންޓް\nބަރުލަމާނީ ގެންނަން އުޅެފިނަމަ އެމްޑީޕީ ވެލިކާނެ: އުމަރު\nރާއްޖެ އަށް ބަރުލަމާނީ ނިޒާމު ގެންނަން މަސައްކަތްކޮށްފިނަމަ އިދިކޮޅު ފަރާތްތަކުގެ އަތުން އެމްޑީޕީ ވެލިކާނެ ކަމަށް ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެ އެވެ.\nސީއެންއެމްގެ އިތުރުކާފް ޕްރޮގްރާމުގައި ރޭ ބައިވެރިވެވަޑައިގެން ދެއްކެވި ވާހަކަފުޅުގައި އުމަރު ނަސީރު ވިދާޅުވީ ރާއްޖެއަށް ބަރުލަމާނީ ނިޒާމު ގެނައުމުގެ މަސައްކަތަކީ ހަމައެކަނި ރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ކުރައްވާ މަސައްކަތެއް ކަމަށެވެ.\nރާއްޖޭގައި އޮންނަންވާނީ ރިޔާސީ ނިޒާމެއް ކަން ފާހަގަކުރައްވަމުން އުމަރު ވިދާޅުވީ ރާއްޖެއަށް ބަރުލަމާނީ ނިޒާމެއް ގެނައުމަށް ރައީސް އިބްރާހީމް މުހައްމަދު ސޯލިހްވެސް ތާއީދު ނުކުރައްވާނެ ކަމަށެވެ.\n"އެކަމަކު އަޅުގަނޑަށް ވަރަށް ޔަގީން އެ ސިސްޓަމެއް ރާއްޖެއަށް ނުގެނެވޭނެ ކަން. ސަބަބަކީ އިބްރާހީމް މުހައްމަދު ސޯލިހް ބޭނުންފުޅެއް ނުވާނެ ރާއްޖެއަށް ބަރުލަމާނީ ނިޒާމެއް ގެންނާކަށް. އެބޭފުޅާގެ އަތުގައި އޮތް ބާރެއް ކީއްކުރަންތޯ ނަޝީދަށް ދޭންވީ އެބޭފުޅާ. އެހެންވީމާ ނުގެންނެވޭނެ އެނގޭތޯ." އުމަރު ވިދާޅުވި އެވެ.\nމީގެއިތުރުން އުމަރު ވިދާޅުވީ އިދިކޮޅު ޕީޕީއެމް މިވަނީ ތިން އިންތިހާބެއްގައި ބަލިވެ ޕީޕީއެމްގެ ލަޝްކަރު މިވަނީ ވަރަށް ބޮޑަށް ރޫޅިފައި ކަމަށެވެ. އެހެންކަމުން ޕީޕީއެމް އަށް ވެސް އިތުރު ހިތްވަރެއް ލިބުމަށްޓަކައި އިންތިހާބެއް ކާމިޔާބުކުރަން މިވަގުތު ވަރަށް މުހިއްމު ކަމަށްވެސް ވިދާޅުވި އެވެ. ބަރުލަމާނީގެ ވޯޓަކީ އެފަދަ އިންތިހާބެއް ގޮތަށް ސިފަކުރައްވަމުން އުމަރު ވިދާޅުވީ ބަރުލަމާނީ ނިޒާމު ގެނައުމަށް ކުރާ މަސައްކަތުގައި ފެންނަ ނުފެންނަ ވޯޓަކަށް ގޮސްފިނަމަ އިދިކޮޅުން އެ ވޯޓް ކާމިޔާބު ކުރާނެ ކަމަށެވެ.\n"އެހެންވީމާ ބަރުލަމާނީއެއް ގެންނަން މަސައްކަތް ކޮށްފިއްޔާ އިނގޭތޯ އަޅުގަނޑު ދަންނަވާނީ އެއީ އެމްޑީޕީ ފުރަތަމަ ފަހަރަށް އަޅުގަނޑުމެން އަތުން ވެލިކާނެ ފަހަރޭ އެނގޭތޯ. އެހެންވީމާ އަޅުގަނޑު ވަރަށް އުފާވާނެ ނަޝީދު އެމަސައްކަތް ކުރައްވައިފިއްޔާ،" އުމަރު ވިދާޅުވި އެވެ.\nރައީސް ނަޝީދަކީ ބަރުލަމާނީ ނިޒާމު ރާއްޖެއަށް ގެނައުމަށް އަބަދުވެސް ވަކާލާތު ކުރައްވާ ބޭފުޅެކެވެ. ނަމަވެސް މިހާރު ކުރިއަށްދާ ރައްޔިތުންގެ މަޖިލީހުގެ ތެރެއިން ވެރިކަމުގެ ނިޒާމު ބަދަލުކުރުމަށް އެއްވެސް މަސައްކަތެއް ކުރައްވާނެ ކަމަކަށް ރައީސް ނަޝީދު މިހާތަނަށް އާންމުކޮށް އިއުލާންކުރައްވާފައެއް ނުވެ އެވެ.\nމިހާރު އަމަލުކުރަމުންދާ ފެހި ގާނޫނުއަސާސީ އެކުލަވާލިއިރު ރާއްޖޭގައި ފެންނަން އޮންނަ ވެރިކަމުގެ ނިޒާމަކާ ގުޅޭގޮތުން ރައްޔިތުންގެ ފެންނަ ނުފެންނަ ވޯޓެއް ނަގާފައިވެ އެވެ. މިވޯޓުގައި ވެސް އެމްޑީޕީ ކެމްޕޭން ކުރީ ބަރުލަމާނީ ނިޒާމެއް ގެނައުމަށެވެ. ނަމަވެސް ރައްޔިތުންގެ ވޯޓުން ނިންމީ ރާއްޖޭގައި އޮންނަން ފެންނަނީ ރިޔާސީ ނިޒާމެއް ކަމަށެވެ.\nއުމަރު ރައީސް ނަޝީދު\nކުރީގެ ރާއްޖޭގައި ވެރިކަން ކޮށްފައިވާ ބޭފުޅުންނާއި އަދި ކުރައްވާ ބޭފުޅެއްގެ ނަންވިދާޅުވާއި "ރައީސް" މިލަގަބު ބޭނުން ނުކުރައްވާ މީހަކީ ސިޔާސީ ގޮތުން ކުފޫ ހަމަވާ މީހެއްކަމައް ނުބެލެވޭނެ އުމަރަކީ ކުރިމަތިލި ކޮންމެ އިންތިޚާބެއްގައި ބަނޑު ފުރެންދެން ވެލި ކައިފައިވާ މީހެއް އަދިވެސް ކާނެ....\nޟިދެންކާކު(މިކަހަލަ މީހުންތަ ސީ އެން އެމް އަރަރީ)\nއުމަރަށްވެސް ދަންނަވަން، ރނަޝީދު ކިތަންމެހާވެސް ބޭނުން އޭބޭފުޅާއަށް ވެރިކަން ލިބޭނެ ކޮންމެއެއްޗެއް ގެނެސްގެންވެސް ވެރިކަންހޯދަން. އަދި ބަރުލަމާނީ ނިޒާމުއައުމަކީ ރާއްޖޭގެ ރައްޔިތުންގެ ސިޔާސީ ދަންޖެހުން. މިދިޔަ ދެވެރިކަމުގެވެސް ގޯހަކީ ސަރުކާރާ ޕާލަމެންޓް ދެބާރު ވެރިޔާގެއަތަށް އަރާ ރައްޔިތުންނަށް ގޮތްހުސްވުން. މިމައްސަލާގައި ތިޔަގޮތަށް ސިޔާސީ ޖަޒުބާތު ކެއްކުން ވަރަށް ނުރައްކާ. ސަބަބަކީ އެމްޑީޕީ އެންމެ އަދަދުބޮޑު ޕާޓީއަށްވެފައި ރ.ނަޝީދަށް ޖަޒުބާތުން ތާއީދުކުރާ މެމްބަރުން ގިނަކަން. މިއީ ކޮންމެފަދަ ހަގީގަތެއްވެސް އޮޅިގެން ހިނގައިދާނެ ހާލަތެއް. މާޒީއަށް ބައްލަވާ! ސީރިއަސް މައްސަލަތަކުގައި ޓާގެޓްކުރަންވާނީ އިލްމީގޮތުން ރައްޔިތުން ހޭލުންތެރި ކުރުމަށް.


vnews - 2017: Dhivehi filmee dhaairaage masahkaiythah jumula gotheh gai ragalhu\n2017: ދިވެހި ފިލްމީ ދާއިރާގެ މަސައްކަތްތައް ޖުމްލަ ގޮތެއްގައި ރަނގަޅު\nދިވެހި ފިލްމީ ދާއިރާގައި މި އަހަރަކީ އެންމެ ކާމިޔާބު އަދި އެންމެ ވިޔަފާރި ރަނގަޅު އަހަރު ކަމަށް ވާނެ އެވެ. މިއަހަރުގެ ތެރޭގައި ފިލްމީ ދާއިރާއަށް އާ މޫނުތަކެއް ތައާރަފު ކުރި އެވެ. ދިވެހި ފިލްމު ބަލަން ފޫހިވާ ކަމަށް ބުނި އެތައް ޒުވާނަކު މިއަހަރު އެޅުވި ފިލްމުތައް ބަލަން ސިނަމާތަކަށް ދިޔަ އެވެ. މިއީ ވެސް ކާމިޔާބީގެ ގޮތުގައި ގުނަންޖެހޭ ކަންކަމެވެ.\nބައިނަލްއަގްވާމީ ގޮތުން ދިވެހި ފިލުމީ ދާއިރާއިން މިއަހަރު ވަނީ ރީތި ނަމެއްވެސް ހޯދައިދީފަ އެވެ. އެހެންކަމުން މިއަހަރު ނިކުތް ފިލުތަކަށް ބަލާލުމުގެ ކުރިން ބަލާލާނީ ބައިނަލްއަގްވާމީ ގޮތުން ދިވެހި ފިލްމީ ދާއިރާއަށް ލިބުނު ކާމިޔާބަށެވެ.\nސާކް ފިލްމު ފެސްޓިވަލް: އެންމެ މޮޅު ބަތަލާގެ އެވޯޑު ރިޝްމީ އަށް\nސާކް ފިލްމު ފެސްޓިވަލުގައި ހޮވާ މިސަރަހައްދުގެ އެންމެ މޮޅު ބަތަލާގެ އެވޯޑު މިއަހަރު ހޯދީ ދިވެހި ފިލްމީ ތަރި އައިޝަތު ރިޝްމީ އެވެ. ރިޝްމީ އާއި ވާދަކުރި އެތައް ފިލުމީ ތަރިންނެންގެ ތެރެއިން ފުރޭނިގެން މި އެވޯޑު ހާސިލް ކުރީ ދިވެހި ފިލުމު 'ވިޝްކާ' ގައި އޭނާ ދައްކުވައިދިން މޮޅު ހުނަރަށެވެ.\nޔާރާ ޕްރޮޑަކްޝަން އިން އުފެއްދި ވިޝްކާއަކީ ސާކް ފިލްމު ފެސްޓިވަލަށް އަމާޒުކޮށްގެން ހެދި ފިލުމެކެވެ. ރަވީ ފާރޫގު ޑައިރެކްޓް ކުރި މިފިލްމުން ރިޝްމީ ހޯދި ކާމިޔާބީ ޔޫތު މިނިސްޓްރީންވެސް ވަނީ ބަލައިގެންފަ އެވެ. އެގޮތުން މިއަހަރުގެ ފިލްމު އެވޯޑްސްގައި ރިޝްމީގެ އަގު ވަޒަން ކުރުމުގެ ގޮތުން ހާއްސަ ހަނދާނީ ފިލައެއް އޭނާއަށް ދީފައިވެ އެވެ.\n'ދިވެހި ފިލްމު އެވޯޑްސް 8' ބޭއްވީ މިއަހަރުގެ ޑިސެމްބަރު 19 ވަނަ ދުވަހުގެ ރޭ އޮލިމްޕަހުގަ އެވެ. މި އަހަރުގެ ގިނަ އެވޯޑުތަކެއް ގެންދިޔައީ ޑާކްރެއިން އެންޓަޓެއިން މެންޓުންގެ ތަރިންނެވެ. އެންމެ މޮޅު ފިލްމުގެ އެވޯޑާ އެކު ޑާކްރެއިންގެ 'ވާށޭ މަށާއެކީ' ވަނީ ނުވަ އެވޯޑެއް ހާސިލް ކޮށްފަ އެވެ. އެންމެ މޮޅު އެކްޓްރެސްގެ އެވޯޑް ހޯދީ 'ވާށޭ މަށާއެކީ'ގެ ބަތަލާ މަރިޔަމް މަޖުދާ (މަޖޫ) އެވެ. މަޖޫ އަށް ލިބުނު އިތުރު އެވޯޑު ތަކަކީ އެންމެ މޮޅު ނިއުކަމާގެ އެވޯޑާއި، އެންމެ މޮޅު މޭކަޕް އަދި އެންމެ މޮޅު ކޮސްޓިއުމްގެ އެވޯޑާއި، އެންމެ މޮޅު ކޮރިއޮގްރަފީގެ އެވޯޑެވެ.\nއެންމެ މޮޅު އެކްޓަރުގެ އެވޯޑް ހޯދީ މުހައްމަދު ޖުމައްޔިލް ނިމާލް އެވެ. އެންމެ މޮޅު ނިއުކަމާގެ އެވޯޑުވެސް ހޯދީ ޖުމައްޔިލް އެވެ. އެންމެ މޮޅު ޅެމުގެ އެވޯޑް ހޯދީ އަހްމަދު ނަސީރު / މުހައްމަދު ރަޝީދު ހަދާފައިވާ ޅެމެވެ. އެންމެ މޮޅު އޮރިޖިނަލް ސޯންގްގެ އެވޯޑް ހޯދީ މުހައްމަދު އިކްރާމް އެވެ. އެންމެ މޮޅު އާޓް ޑައިރެކްޝަންގެ އެވޯޑު ހޯދީ މުހައްމަދު އަލީ އަދި އަލީ ޝިފާއު އެވެ. އެންމެ މޮޅު ވިޝުއަލް އިފެކްޓްސްގެ އެވޯޑު ހޯދީ އަހްމަދު ޝިނާން އެވެ.\nއެންމެ މޮޅު އަންހެން ލަވަ ކިޔުންތެރިޔާގެ އެވޯޑް ހޯދީ މަރިޔަމް އުނޫޝާ އެވެ. އެންމެ މޮޅު ފިރިހެން ލަވަ ކިޔުންތެރިޔާ އަކީ ޒީރޯ ޑިގްރީގެ ބާނީ، އަލްމަރްހޫމް އަހްމަދު ނާޝިދެވެ. އެންމެ މޮޅު ސައުންޑް މިކްސިން އަދި ސައުންޑް އެޑިޓިން އާއި އެންމެ މޮޅު ބެކްގްރައުންޑް މިއުޒިކްގެ އެވޯޑްވެސް ހޯދީ މުހައްމަދު އިކްރާމް އެވެ. އެންމެ މޮޅު އެޑިޓިންގެ އެވޯޑު ހޯދީ އަލީ ޝިފާއު އެވެ. އެންމެ މޮޅު ސިނެމޮޓޮގްރަފާ އަކީ ޝިވާޒް އަބްދުﷲ އެވެ. އެންމެ މޮޅު އޮރިޖިނަލް ސްކްރީން ޕްލޭގެ އެވޯޑް ހޯދީ އައިޝަތު ފުއާދު ތައުފީގެވެ. އެންމެ މޮޅު އަންހެން ސަޕޯޓިން އެކްޓްރެސް އަކީ ޒީނަތު އައްބާސް އެވެ. އެންމެ މޮޅު ފިރިހެން ސަޕޯޓިން އެކްޓަރަކީ އަހްމަދު ސައީދެވެ. އެންމެ މޮޅު ކުރު ފިލްމަކީ ވޫޑޫ އެވެ.\nކުރުފިލްމުތަކުގެ ކެޓެގަރީން އެންމެ މޮޅު އެކްޓްރެސް އަކަށް، އަދި އެންމެ މޮޅު ސަޕޯޓިން އެކްޓްރެސް އަކަށް ހޮވުނީ ފާތިމަތު އާޒިފާ (އަޒޫ) އެވެ. އެންމެ މޮޅު އެކްޓަރަކަށް ހޮވުނީ އިބްރާހީމް ޖިހާދު (ޖިމީ) އެވެ. އެންމެ މޮޅު ސަޕޯޓިން އެކްޓަރަކަށް ހޮވުނީ އަހްމަދު ނާޝިތު އެވެ. އެންމެ މޮޅު ސިނެމޮޓޮގްރަފީ އާއި އެންމެ މޮޅު އެޑިޓިންއާއި އެންމެ މޮޅު ޑައިރެކްޓަރުގެ އެވޯޑް ހާސިލްކުރީ އަލީ ޝިފާއު އެވެ.\nމިއަހަރު ނިކުތް ފިލުމުތައް: އެންމެ ފުރަތަމަ ނިކުތީ 'މަލިކާ'\nމިއަހަރު އެންމެ ފުރަތަމަ އެޅުވީ ދިވެހި ފިލްމު 'މަލިކާ' އެވެ. ފިލުމީ ދާއިރާއަށް މުޅިން އަލަށް ތައާރަފްވި ނުޒުހަތު ޝުއައިބު (ނުޒޫ) ލީޑް ރޯލު އަދާކޮށްފައިވާ މި ފިލުމުގައި ނުޒޫގެ ބައިވެރިއަކީ ޖުމައްޔިލް އެވެ. އިބްރަތުން ފުރިގެންވާ މި ފިލްމަކީ ބެލުންތެރިންގެ މެދުގައި ވަރަށް މަގުބޫލު ފިލުމަކަށް ވިއެވެ. މަލިކާ އަކީ އަލީ މުސްތަފާ (ސެމީ) ޑައިރެކްޓްކޮށްފައިވާ ފިލުމެކެވެ.\nމިއަހަރުގެ ތެރޭގައި ދެވަނަ އަށް ޕްރިމިއާ ކުރީ ޔާރާ ޕްރޮޑަކްޝަން އިން އުފައްދާ ރަވީ ފާރޫގް ޑައިރެކްޓް ކުރި 'ވިޝްކާ' އެވެ. ޔާރާ ޕްރޮޑަކްޝަނުން ތައްޔާރުކުރި މި ފިލްމަކީ ކްރައިމް ތްރިލާ އެކެވެ. މި ފިލުމު ޕްރިމިއާ ކުރީ ޝްވެކް ސިނަމާގަ އެވެ. އައިޝަތު ރިޝްމީގެ މޮޅު އެކްޓިން ދައްކުވައިދިން މި ފިލުމަކީ އޭނާ އަމިއްލައަށް ޕްރޮޑިއުސްކޮށް ރަވީ ފާރޫގާއި އަހްމަދު ސައީދު މުހިއްމު ރޯލުތަކުން ފެނިގެން ދިޔަ ފިލުމެކެވެ. މި ފިލުމަކީ ރިޝްމީއަށް ދިމާވި އުޅުމެއްނެތް ބައިވެރިޔާގެ ސަބަބުން އުފެދުނު ރުޅިވެރިކަމާ ނަފްރަތާ ހިތާމައިން އަރައިގަތުމަށް އޭނާ ކުރަމުން ގޮސްފައިވާ ހަނގުރާމަ ދައްކުވައިދޭ ފިލުމެކެވެ.\nވިޝްކާއަށް ފަހު ސިނަމާތަކަށް އައި ފިލްމަކީ ޑާކްރެއިން އެންޓަޓެއިންމަންޓްގެ 'މީ ލޯތްބަކީ' އެވެ. ރޮމޭންޓީކް ކޮމެޑީއެއްގެ ގޮތުގައި އައްޒަ އާއި ޖުމައްޔިލުގެ މޮޅު އެކްޓިން ދައްކުވައިދިން މި ފިލްމަކީ މުހައްމަދު އަލީ (މޮގާ) އާއި އައިޝަތު ފުއާދު ތައުފީގު ޕްރޮޑިއުސްކޮށް އަލީ ޝިފާއު ޑައިރެކްޓް ކުރި ފިލްމެކެވެ. މޯލްޑިވިއަން އައިޑްލްއިން ބެލުންތެރިންގެ މަގްބޫލުކަން ހޯދި އަމާން ފިލްމީ ދާއިރާއަށް ތައާރަފްކޮށްދިން މި ފިލްމަކީ އަހަރުގެ ކާމިޔާބު ފިލްމުތަކުގެ ތެރެއިން ހައުސްފުލު ގިނަ ޝޯތަކެއް އޮލިމްޕަހުގައި ދެއްކި ފިލްމެކެވެ.\nދެން އެޅުވީ ތިއޭޓަރ މިރާޖާއި، އޯކޭޒް އިންކް ގުޅިގެން އުފެއްދި 'އިލް ނޮއިސް' އެވެ. މީގެ ކުރިން ރާއްޖޭގެ ސިނަމާއެއްގައި މިފަދަ ކޮންސެޕްޓެއްގެ ފިލުމެއް އަޅުވާފައެއް ނުވެ އެވެ. ތަފާތު ރަހައެއް ފިލުމު އިންޑަސްޓްރީއަށް ތައާރަފް ކޮށްދިން އިލް ނޮއިސް އަކީ ސައިކޮލޮޖިކަލް ތްރިލާ އެކެވެ. ސިކުނޑީގައި ހުރި އުނިކަމެއްގެ ސަބަބުން މުޖުތައުން ބާކީކޮށްލާފައިވާ މޮޅު މައިކްރޮބައިލޮޖިސްޓެއްގެ ހަޔާތުގެ މައްޗަށް ތައްޔާރުކުރި އިލް ނޮއިސް އަކީ މަޝްހޫރު ތިއޭޓާ އެކްޓަރު މުހައްމަދު މުންތަސިރު (މުންކޮ)ގެ ތިއޭޓާ މިރާޖުން 2012 ގައި ތަމްސީލެއްގެ ސިފައިގައި ގެނެސްދިން ސްޓޭޖް ޑްރާމާ އެކެވެ. މުންކޮގެ ވާހަކައަކަށް އަހްމަދު މައުރޫފް ޖަމީލް ސްކްރީންޕްލޭ ހަދާފައިވާ މި ފިލްމު ޑައިރެކްޓް ކޮށްފައިވަނީ އިސްމާއީލް ނިހާދު އެވެ.\nއޮލިމްޕަހުގައި ޕްރިމިއާ ކުރި އަނެއް ފިލްމަކީ މިދާއިރާގައި އެންމެ ނުފޫޒު ގަދަކޮށް މިވަގުތު ފެންނަމުންދާ ގިނަ މޫނުތަކެއް ހިމަނައިގެން އުފައްދާފައިވާ 'ނޯޓީ 40' އެވެ. ހެއްވާ މަޖާ މަންޒަރުތަކެއް އެކުލެވޭ މި ފިލްމަކީ ޔޫސުފް ޝަފީއު (ޔޫއްޕެ)ގެ އަމިއްލަ މަސައްކަތެއް ނުފެންނަތާ ގިނަ ދުވަސްތަކަކަށްފަހު އޭނާ އަމިއްލައަށް ސްކްރިޕްޓް ލިޔެގެން އަމިއްލައަށް ޑައިރެކްޓް ވެސް ކުރި ފިލްމެކެވެ. ޔޫއްޕެ، ސައީދު، މަނިކު އަދި ނިއުމާ އާއި ޖިމީ ފަދަ މަޝްހޫރު މޫނުތަކަކާއެކު އައްޒަ، އަޒޫ އަދި ނުޒޫވެސް ހިމަނައިގެން އުފެއްދި މި ފިލްމަށްވެސް ބެލުންތެރިންގެ ސަޕޯޓު ލިބުނެވެ. މިއީ ކާމިޔާބު ފިލްމުތަކެއް ޕްރޮޑިއުސްކޮށްފައިވާ އިސްމާއީލް ޝަފީގާއި މަޝްހޫރު ބަތަލާ ނިއުމާ މުހައްމަދު ޕްރޮޑިއުސް ކޮށްފައިވާ ފިލްމެކެވެ.\nފިލްމަކުން މުޅިން އަލަށް މަޝްހޫރު ނެށުންތެރިޔާ ޖާދުﷲ އިސްމާއިލް ތައާރަފްކޮށްދިން ފިލުމު 'ނޭދެން ވަކިވާކަށް' ޕްރިމިއާ ކުރީ ނޯޓީ ފޯޓީއަށް ފަހު އެވެ. މުހައްމަދު އަބޫބަކުރު (މާއެނބޫ) ޑައިރެކްޓްކޮށްފައިވާ މި ފިލްމުން ޖާދުގެ އިތުރަށް ކުޅަދާނަ އެކްޓަރު އަދި ޑައިރެކްޓަރު ޔޫސުފް ޝަފީއުވެސް ފެނިގެން ގޮސްފައިވެ އެވެ. އަދި ކުޅަދާނަ އެކްޓްރެސް ފާތިމަތު އަޒީފާ (އަޒޫ)އާއި، އާރިފާއި އިބްރާހިމް، ނެށުންތެރިޔާ އަލީ ޝާހިދު (ސްޓެޕް އައްޔަ) އަދި އަޒޭއާއި ނާއްކޮވެސް މި ފިލްމުން ފެނިގެން ގޮސްފައިވެ އެވެ. ފިލްމުގެ ލީޑް ތަރިންނަކީ ޖާދުއާއި އަޒޫ އެވެ. މަހުދީ އަހްމަދުގެ ސްކްރީން ޕްލޭއަކަށް ތައްޔާރުކޮށްފައިވާ މި ފިލްމަކީ ލޯބީގެ ހާދިސާތަކެއް ދައްކުވައިދީފައިވާ އަސަރުގަދަ ވާހަކައަކަށް ތައްޔާރުކޮށްފައިވާ ފިލްމެކެވެ.\nރެކޯޑް ބްރޭކިން މޫވީ ނުވަތަ އަހަރުގެ އެންމެ ގިނަ އެވޯޑްތައް ހޯދާނެ ފިލްމުގެ ގޮތުގައި އިޝްތިހާރު ކުރަމުން ދިޔަ 'ހައްދު' ވެސް ޕްރިމިއާ ކުރީ މިއަހަރު އެވެ. ކުޅަދާނަ ޑައިރެކްޓަރު އަބްދުލް ފައްތާހު ޑައިރެކްޓްކޮށްފައިވާ މިފިލްމު އޮފިމްޕަހުގައި ހައުސްފުލު ގިނަ ޝޯތަކެއް ދެއްކުމަށްފަހު ރަށްރަށުގައިވެސް ގިނަ ޝޯ ތަކެއް އަޅުވާފައިވެ އެވެ. ފިލްމީ ދާއިރާއަށް މުޅިން އާމޫނެއް ކަމަށްވާ އަހްމަދު ޝިބާން އާއި ކަރަންޓް އެފެއާޒް ޓީވީ ޝޯތައް ޕްރެޒެންޓް ކުރާ އަހްމަދު ފައިރޫޒް ފިލްމީ ދާއިރާއަށް ތައާރަފްކޮށްދިން މި ފިލްމަކީ 2014 ވަނަ އަހަރަށް ފަހު ފައްތާހު ކުރި އެންމެ ބުރަ މަސައްކަތެވެ. ކައިވެނީގެ ބޭރުން ހިނގާ ގުޅުންތަކަކަށްފަހު އާއިލާތަކެއްގެ މެދުގައި އުފެދޭ ހަލަބޮލިކަމާއި، ހަމަނުޖެހުންތަކުގެ ތެރެއިން އުފެދޭ ނަފްރަތާއި ލޯތްބާއި ހިތާމަ އެކުލެވޭ މި ފިލްމުގައި ބުނެދެނީހައްދުން ނެއްޓިއްޖެ ނަމަ ދެން ކަންތައް ވެގެން ހިންގަދާނެ ގޮތްތަކެވެ.\nއަހަރު ނިންމާލުމުގެ ގޮތުން އެންމެ ފަހުން އޮލިމްޕަހުގައި ޕްރިމިއާ ކުރީ ކްރިސްޓަލް އެންޓަޓެއިންމެންޓުގެ މަޝްހޫރު ވާހަކަ ލިޔުންތެރިޔާ ފާތުމަތު ނަހުލާ ގެ 'ބޮސް' އެވެ. މި ފިލްމަކީ ރާއްޖޭގައި މިހާތަނަށް އެންމެ ގިނަ މީހުން ބެލި ފިލުމެވެ. އޮކްޓޫބަރު މަހު ޕްރިމިއާ ކުރި ބޮސްގެ ޝޯތައް އޮލިމްޕަހުގައި އާއި ރަށްރަށުގައި އަދި އަވައްޓެރި ސްރީލަންކާގައިވެސް ދެއްކި އެވެ. ބޮސް އަކީ އަންހެން ކުއްޖެއް އޭނާގެ މައިންބަފައިން ވަކިވުމުން ކުރިމަތިލާ ހިތްދަތިކަމާ ޑިޕްރެޝަންގެ ސަބަބުން ދިރިއުޅުމަށް ކުރަމުންދާ އަސަރުތައް ދައްކުވައިދޭ ފިލުމެކެވެ. ލީޑު ރޯލުން އައްޒަ އާއި މުޅިން އަލަށް ފިލްމީ ދާއިރާއަށް ތައާރްފުވި މުހައްމަދު ޔުނާންގެ މޮޅު އެކްޓިން ދައްކުވައިދިން މި ފިލުމަކީ އައިޝަތު ރިޝްމީގެ ޑައިރެކްޝަނެކެވެ.\nނިއުމާ ފިލުމު ކުޅުން ހުއްޓާލަން ނިންމުން\nފިލްމީ ދާއިރާގައި ބޮޑެތި ކާމިޔާބީތަކެއް ހޯދާ ގައުމީ އެވޯޑާއި ރައީސުލްޖުމްހޫރިއްޔާ ދެއްވާ ހިތްވަރު ދިނުމުގެ ގައުމީ އިނާމު ވެސް ހާސިލްކޮށްފައިވާ ނިއުމާ މުހައްމަދު ސްކްރީނުތަކުން އާ ފިލްމަކު ދެން ނުފެންނާނެ ކަމަށް އޭނާ އިއުލާން ކުރީ ނިމިގެން ދިޔަ އަހަރެވެ. ސެލެބްރޭޓީން 20ގެ ނަމުގައި ނިއުމާގެ ފިލުމީ ހަޔާތުގެ 20 އަހަރު ފާހަގަކުރުމަށް ބޭއްވި ހަލްފާއެއްގައި އޭނާ ފިލުމު ކުޅުން ހުއްޓާލާކަން އިއުލާން ކުރީ ވަދާއީ ފިލުމުގެ ނަންވެސް އިއުލާން ކުރުމަށްފަހު އެވެ. އާ އަހަރުގެ ޖެނުއަރީ މަހުގެ ތެރޭގައި ނިއުމާގެ ވަދާއީ ފިލުމު 'ނިވައިރޯޅި'ގެ ޝޫޓިން ފެށުމަށް ހަމަޖެހިފައިވާ އިރު މި ފިލުމުގެ ކާސްޓުންގެ ތެރޭގައި އާ މޫނެއް ހިމަނާނެ ކަމަށް ނިއުމާ ބުނެފައިވެ އެވެ.\nނިވައިރޯޅި ފިލުމަށްފަހު ނިއުމާގެ ފިލުމީ ހަޔާތުގައި އެކްޓް ކުރުން ހުއްޓާލާނެ އެވެ. އެހެންނަމަވެސް އޭނާ ސްކްރީންގެ ފުރަގަހުގައި މަސައްކަތް ކުރާނެ ކަމުގެ އުއްމީދު ވަރަށް ބޮޑެވެ.\nފައްތާހު ފިލްމީ ދާއިރާއާ ވަކިވުން\nރާއްޖޭގެ މަޝްހޫރު ޑައިރެކްޓަރު އަބްދުލް ފައްތާހު ފިލްމީ ދާއިރާ މުޅިން ދޫކޮށްލިކަން އިއުލާން ކުރީ ވެސް ނިމިގެން މިދާ އަހަރުގެ ނޮވެމްބަރު މަހުގެ 20 ވަނަ ދުވަހު އެވެ.\nފައްތާހު ކުއްލި ގޮތަކަށް މިހަަބަރު އިއުލާންކުރީ އޭނާގެ ފޭސްބުކް ޕޭޖްގަ އެވެ. ނަމަވެސް ފިލްމީ ދާއިރާ ދޫކޮށްލަން ނިންމި ވަކި ސަބަބެއް ފައްތާހު މިއަދާ ހަމައަށްވެސް ހާމަކޮށްފައެއް ނުވެ އެވެ.\nފައްތާހު ފޭސްބުކް ޕޭޖުގައި ބުނެފައިވަނީ ފިލްމީ ދާއިރާ އިން އޭނާ ދެން ނުފެންނާނެ ކަމަށާއި އެކުގައި މަސައްކަތް ކުރި ހުރިހާ އެންމެންނަށް ޝުކުރު އަދާކުރާ ކަމަށެވެ.\nފައްތާހުގެ ފިލްމީ މަސައްކަތްތަކުގެ ތެރެއިން އެންމެފަހުން އާންމުންނަށް ފެނިގެން ދިޔައީ އޭނާ ޑައިރެކްޓްކުރި "ހައްދު" ފިލްމެވެ. މިއީ މިއަހަރުގެ އެންމެ ކާމިޔާބު އެއް ފިލްމެވެ.\nފައްތާހު މީގެ ކުރިން ބުނެފައިވަނީ އޭނާގެ އުމުރުން 50 އަހަރުވުމުން ފިލްމުތައް ޑައިރެކްޓް ކުރުމުގެ ބަދަލުގައި ޕްރޮޑިއުސަރެއްގެ ގޮތުގައި މަސައްކަތް ކުރާނެ ކަަމަށާއި ފިލްމީ ދާއިރާއާ ދުރަށް ނުދާނެ ކަަމަށެވެ.\nސިފައިންގޭގައި މަސައްކަތް ކުރި ދުވަސްވަރު ފިލްމީ ދާއިރާއަށް ނިކުމެފައިވާ ފައްތާހުގެ ފިލްމީ ކެރިއާގައި އޭނާ ވަނީ 12 ފީޗާ ފިލްމު ޑައިރެކްޓްކޮށް ބައެއް ޑްރާމާ ތައް ވެސް ޑައިރެކްޓްކޮށްފަ އެވެ. އަދި އޭނާ ވަނީ ޕްރޮޑިއުސަރެއްގެ ގޮތުގައިވެސް މަސައްކަތް ކޮށްފަ އެވެ.\nސުނީތާ ބައިނަލްއަގްވާމީ މީޑިއާގެ ސަމާލުކަމަށް\nމަޝްހޫރު ނެށުންތެރިޔާ ސުނިތާ އަލީ (ސުނީ) އަކީ ބޮލީވުޑްގެ ބަތަލާ އަދި ކުރީގެ ރީތީގެ ރާނީ ޕްރިޔަންކާއަށްޓަކައި މަރުދޭ ފަންނާނެކެވެ. ޕްރިޔަންކާގެ 'ރޮކްސްޓާ' ސުނީ މިއަހަރު ނިންމާލަނީ އަނެއްކާވެސް ޕްރިޔަންކާއާއި ބައްދަލުކުރުމަށް ފަހު އެވެ.\nދިއްލީގައި ޕްރިޔަންކާ އޭނާގެ ފޭނުންނާ ބައްދަލުކުރަން ބޭއްވި ކުޑަ ހަފްލާއެއްގައި ސުނީ ބައިވެރިވީ ޕްރިޔަންކާގެ 'ސުޕަފޭން'ގެ ގޮތުގަ އެވެ. އެހެން ފޭނުންނަށް ވުރެ އެއް ދުވަސް ކުރިން ޕްރިޔަންކާ އާއި ބައްދަލުކޮށް އޭނާގެ ފޭނުން ފޮނުވާފައިވާ ހަދިޔާތައް ޕްރިޔަންކާ އާއި ހަވާލުކޮށްދިނީ ވެސް ސުނީ އެވެ. މި އިވެންޓަށް ފަހު އިންޑިއާގެ ޓީވީ ޗެނަލަކުން ސުނީތާގެ އިންޓަވިއުއެއްވެސް ދެއްކި އެވެ.\nފިލްމީ ދާއިރާ އިން ކާމިޔާބު މަސައްކަތްތަކެއް ކޮށް އަހަރު ނިންމާލިއިރު ފިލްމު އެސޯސިއޭޝަންގެ އަޑު ވަރަށް ފަނޑެވެ. އުއްމީދަކީ އަންނަ އަހަރަކީ ފިލުމު އެސޯސިއޭޝަން މިހާރަށް ވުރެ ހަރަކާތްތެރި އަހަރަކަށް ވާނެ ކަމަށެވެ. އާ އަހަރާ އެކު ފިލްމީ ދާއިރާއަށް އިތުރު ކުރިއެރުުން އެދެމެވެ.\nބޮލީވުޑް: ޝަޝީ ކަޕޫރުގެ މަރު\nނިމިގެން މިދާ އަހަރު ބޮލީވުޑްގެ ހަބަރުތަކަށް ބަލާއިރު އެންމެ ގިނަ ބައެއްގެ ސަމާލުކަން ލިބުުނު އެންމެ ވަރުގަދަ އެއް ހަބަރަކީ ކުރީގެ މަޝްހޫރު އެކްޓަރު ޝަޝީ ކަޕޫރުގެ މަރުގެ ހަބަރެވެ.\nއިންޑިއާ ސިނަމާތަކުގައި އާއި ބައިނަލްއަގްވާމީ ދުނިޔޭގައިވެސް ގިނަ ބައެއްގެ ލޯބި ހޯދާފައިވާ ކުޅަދާނަ އެކްޓަރު ޝަޝީ މަރުވީ މިއަހަރުގެ ޑިސެމްބަރު މަހުގެ ހަތަރު ވަނަ ދުވަހު އެވެ. ހިންދީ ފިލްމުތަކާއި އިނގިރޭސި ބަހުން އުފައްދާފައިވާ ފިލްމުތަކުގައި އެކްޓް ކޮށްދީފައިވާ 78 އަހަރުގެ ޝަޝީ މަރުވީ ކިޑްނީ ބައްޔަށް ފަރުވާ ކުރަމުންދާތާ ދުވަސްތަކެއް ފަހުން މުމްބާއީގައެވެ.\nރާޖް ކަޕޫރުގެ ބޭބެ ޝަޝީ އަކީ 1940ގެ އަހަރު ތަކުގައި ކުޑަކުއްޖެގެ ރޯލުތަކުން ފިލްމީ ހަޔާތް ފެއްޓި އިންޑިއާގައި އެވޯޑްތައް ހޯދާފައިވާ މަގްބޫލު ފިލްމީ ތަރިއެކެވެ. އަދި 1950ގެ އަހަރު ތަކުގައި ޝަޝީ ވަނީ 'އާގް' އަދި 'އާވާރާ' ފަދަ ބޮލީވުޑްގެ މަޝްހޫރު ފިލުމުތަކުގައި މޮޅު އެކްޓެއް ދައްކާފަ އެވެ.\nސަޝީ ކަޕޫރުގެ އެންމެ ކާމިޔާބު ފިލުމުތަކުގެ ތެރޭގައި ހިމެނެނީ 'ޖާންވާރް އޯރް އިންސާން'، 'ކަބި ކަބީ'، 'ޓްރިޝްނާ' ފަދަ ފިލްމު ތަކެވެ. މީގެތެރެއިން ބައެއް ފިލުމުތަކުގައި ޝަޝީ މަސައްކަތް ކުރީ އަމީތާބު ބައްޗަން އާއި އެކުގަ އެވެ. މީގެ އިތުރުންވެސް އިންޑިއާގައި އިނގިރޭސިބަހުން އުފެއްދި ގިނަ ފިލުމުތަކެއްގައި 1970 އާއި 1980 ގެ އަހަރުތަކުގައި ޝަޝީ ވަނީ އެކްޓް ކޮށް ދީފަ އެވެ.\nއަނުޝްކާ އާއި ވިރާތު ކޯލީގެ ކައިވެނި\nބޮލީވުޑްގެ ބަތަލާ އަނުޝްކާ ޝަރުމާއާއި އިންޑިއާގެ ކްރިކެޓް ޓީމުގެ ކެޕްޓަން ވިރާތު ކޯލީ ކައިވެނީގެ ވާހަކަތަކަކީ މުޅި ދުނިޔޭގެ ސަމާލުކަން ހުއްޓުނު ހަބަރެކެވެ.\nރައްޓެހިވެގެން އުޅޭތާ ގާތްގަނޑަކަށް ހަތަރު އަހަރު ފަހުން އިޓަލީގައި ބޭއްވި ސިއްރު ހަފްލާއެއްގައި މި ދެމީހުން ކައިވެނި ކުރީ މިހިނގާ ޑިސެމްބަރު މަހުގެ 11 ވަނަ ދުވަހު އެވެ. މިހަފްލާގައި ބައިވެރިވީ ވެސް ދެފަރާތުގެ އާއިލާގެ ވަރަށް މަދު ބަޔަކާއި މި ދެމަފިރިންގެ ވަރަށް ގާތް ރައްޓެހިންތަކެކެވެ.\nކައިވެނިކުރުމަށްފަހު ހަަމަ އެދުވަހު އަނުޝްކާއާއި ވިރާތު ވަނީ ކައިވެނީގެ ފޮޓޯތަކާއި ވީޑިއޯ ސޯޝަލް މީޑިއާގައި އާންމުކޮށްފަ އެވެ. އަދި އޭގެ ފަހުން އެނބުރި އިންޑިއާ އަށް އައިސް ދިއްލީއާއި މުމްބާއީގައި ވަނީ އެމީހުންގެ ރައްޓެހިންނާއި، އާއިލާގެ މެންބަރުންނާއި، ފިލްމީ ތަރިންނާއި، ކުރިކެޓް ކުޅުންތެރިންނަށް ހާއްސަކޮށްގެން ހަފްލާތަކެއް ބާއްވާފަ އެވެ. ދިއްލީގައި ބޭއްވުނު ހަފްލާގައި އިންޑިއާގެ ބޮޑުވަޒީރު ނަރެންދުރަ މޯދީ ވެސް ބައިވެރިވެވަޑައިގެންނެވި އެވެ.


މައުސް 13 ޑިސެމްބަރ 2018\nރާއްޖެ އެތެރެކޮށް ރަޖިސްޓްރީކުރާ ހަތަރު ފުރޮޅުލީ ކޮންމެ އުޅަނދެއް ރަޖިސްޓްރީ ކުރުމަށް ހުށަހަޅާއިރު އެއުޅަނދެއް ބާއްވާނެ ގަރާޖެއް ހުރި ކަމުގެ ލިޔެކިޔުންތައް ހުށަހަޅަންޖެހެއެވެ. މިގޮތުން ކޮންމެ ވެހިކަލެއްވެސް ރަޖިސްޓްރީކޮށް ދެވިފައިވާނީ މިދެންނެވި ލިޔުންތަކައް ބެލުމަށްފަހުގައި ކަމަށް ބެލެވެއެވެ. އެހެންކަމަށްވާ ނަމަ މިފަދަ ވެހިކަލްތައް ބޭނުންކޮށް ނިމުމުން އެވެހިކަލްތައް ހުންނަންޖެހޭނީ މިދެންނެވި ގަރާޖުތަކަށް ވައްދައި ރައްކާކުރެވިފައެވެ. ނަމަވެސް ފެންނާންއޮތް ހަގީގަތަކީ، މަދު ވެހިކަލެއް ފިޔަވައި ގިނަ ވެހިކަލުތައް، އެވެހިކަލަކުން ކުރަންބޭނުންވާ ކަމެއް ނިންމުމަށްފަހު ޕާކުކޮށްފައި ބާއްވާފައި އޮންނަނީ މަގުމަތީގައިކަމެވެ. މީގެ ހަގީގީ ސަބަބަކީ އެންމެނަށްވެސް އެނގޭ "ވުޖޫދުގައި ނުވާ" ގަރާޖުގެ ބޮޑު ސިއްރެވެ.\nހަތަރު ފުރޮޅުލީ ވެހިކަލެއް ރަޖިސްޓްރީކުރަން ބޭނުންނަމަ އެންމެ ފުރަތަމަ ހޯދަން މިޖެހެނީ ގަރާޖެއް ހުރިކަމުގެ ލިޔުން ދޫކުރާ ފަރާތެކެވެ. އެގޮތަށް ވިޔަފާރި އުސޫލުން މިލިޔުން ދޫކުރާ ފަރާތްތައް މާލޭގައި އެބަތިއްބެވެ. މިފަދަ ލިޔުންތައް ދޫކުރަމުން ދަނީ ބައިލައްކައާއި ކާރިކުރާވަރުގެ ބޮޑެތި އަގުތަކުގައެވެ. އަދި މިފަރާތްތަކުން އެފަދަ ލިޔުންތައް އެތައްބަޔަކަށް ދޫކޮށްފައި ހުރެއެވެ. މިފަދަ ލިޔުންތައް ދޫކުރާ ފަރާތްތަކުގެ ބެލުމުގެ ދަށުގައި ގަރާޖެއް ހުރެވެސް ދާނެއެވެ. ނަމަވެސް ލިޔުން ދޫކުރި ހުރިހާ ވެހިކަލްތައް އެގަރާޖަށް ވެއްދިދާނެތޯއެވެ. އަދި އެގަރާޖެއް ހަގީގަތުގައިވެސް ބޭނުންކުރަނީ ވެހިކަލްތައް ވެއްދުމަށްތޯއެވެ. ގިނަފަހަރަށް މިފަދަ ލިޔުންތައް ދޫކޮށްފައި ހުންނަ ގަރާޖުތައް ބޭނުންކުރަނީ އެތަނެއްގެ ވެރިފަރާތުގެ އަމިއްލަ ކޮންމެވެސް ބޭނުމެއްގައެވެ. އޭނަގެ އުޅަނދެއް ވެއްދުމަށް ނުވަތަ އޭނަގެ މުދާތަކެއް ވެއްދުމަށް ނޫންނަމަ އޭނަގެ ގުދަނެއްގެ ގޮތުގައެވެ. ލިޔުން ދޫކޮށްފައި އޮންނަ ފަރާތަށް އެއީ ހުންނަ ގަރާޖެއްކަމެއްވެސް ނޭނގޭނެއެވެ.\nދެން އުފެދޭ ސުއާލަކީ ހަތަރު ފުރޮޅުލީ ވެހިކަލެއް ރަޖިސްޓްރީކުރަން ސަރުކާރަށް ހުށަހެޅުމުން އެހުށަހެޅި ލިޔުމުގައިވާ ގަރާޖެއްގެ ސައްހަކަން ކަށަވަރުކުރަނީ ކިހާމިންވަރަކަށްތޯއެވެ. އަދި މިއިން ކޮންމެ ގަރާޖެއްގެ ބޮޑުމިނާއި އެއިން ކޮންމެ ގަރާޖެއްގެނަމުގައި ރަޖިސްޓްރީކުރެވިފައިވާ އުޅަނދުތައް ބަލައިލުމަކީވެސް ކަމާއިބެހޭއިދާރާތަކައް މާބޮޑުކަމަކަށް ނުވާނެއެވެ. އެނގޭހައިވެސް އެއްޗަކީ މާލޭގެ މަދު ގެއެއްގައި ހުރި ގަރާޖުތަކައް ވުރެ މާލޭގެ މަގުމަތީގައި ޕާކުކޮށްފައި ހުންނަ ވެހިކަލްތައް އެތައް ގުނައެއް ގިނަކަމެވެ. މީގެން އެނގެނީ ވުޖޫދުގައިނުވާ ނޫނީ ބޭނުންނުހިފޭ ގަރާޖެއްގެ ނަން މިބޭނުންކޮށްލަނީ ހަމައެކަނި ރަޖިސްޓްރީކުރުމުގެ ބޭނުމުގައި ލިޔެކިޔުންތައް ފުރިހަމަކޮށްލުމަށްކަމެވެ. އޭގެފަހުން ދޭހާ އަވީގައި ވެހޭހައި ވާރޭގައި އެވެހިކަލެއް އޮންނަނީ މަގުމަތީގައެވެ. އަދި މިކަން މިގޮތަށް ހިނގާކަން ނޭނގޭ އެއްވެސް ރައްޔިތެއް އަދި މުވައްސަސާއެއްވެސް ނެތްކަމެވެ.\nއަޅުގަނޑުމެންނަށް އިއްޔެ އަޑުއިވިގެންގޮސްފައިމިވަނީ އެފަދަ ސައްޙަނޫން ލިޔުންތައް ހުށަހަޅައިގެން ރަޖިސްޓްރީކުރެވިފައިވާ އުޅަނދުތަކުގެ ރަޖިސްޓްރީ ބާޠިލުކުރާނެ ވާހަކަ ކަމާއިބެހޭއިދާރާއިން އާއްމުކުރި ޚަބަރެވެ. އަޅުގަނޑުގެ ދެކޭގޮތުގައި ކުއްލިއަކަށް އަޅާ މިފަދަ ފިޔަވަޅެއްގެ ސަބަބުން އެތައްބަޔަކަށް ބޮޑެތި ގެއްލުންތަކެއް ލިބިގެންހިނގައިދާނެއެވެ. އެގޮތުން ރަޖިސްޓްރީ ބާޠިލުކޮށްލުމުން އެއުޅަނދުތައް ބޭނުންނުކުރެވި މަގުމައްޗަށް ގިނަވެ އެތައްބަޔަކު ދިރިއުޅުމަށްޓަކައި ކުރަމުންއައި މަސައްކަތްތައް ހުއްޓިދާނެއެވެ. އަދި ތަނަކަށްދާން ޓެކްސީއެއް ހޯދުމަކީ މިހާރުވެސް ބޮޑުތަކުލީފަކަށްވެފައި އޮންނައިރު، އޭރުން ޓެކްސީއެއް އެއްގޮތަކަށްވެސް ނުލިބޭނެއެވެ. އެހެންކަމުން އެކަށީގެންވާ މުއްދަތެއް ދިނުމަކާއިނުލައި އަދި ދަތުރުފަތުރުކުރުމުގެ ފުރިހަމަ ނިޒާމެއްނެތި މިފަދަ ފިޔަޔަވަޅެއް އަޅައިފިނަމަ އާއްމުރައްޔިތުންނަށް ވަރަށް ބޮޑެތި ދަތިތަކާއި ކުރިމަތިލާންޖެހޭނެއެވެ.\nވުމާއެކު، އަޅުގަނޑުގެ ނަޒަރުގައި މިމައްސަލަ ހައްލުކުރަންޖެހެނީ ދިގުމުއްދަތުގެ ތަސައްވުރެއް އޮވެގެންނެވެ. އެގޮތުން އެންމެ ފުރަތަމަ ކުރަންޖެހޭކަމަކީ ރާއްޖޭގެ މީހުންދިރިއުޅޭ ކޮންމެ ގެއެއްގައި އެގެއެއްގެ މީހުން ދުއްވާ އުޅަނދު ވެއްދޭނެ ތަނެއް ބެހެއްޓުން ލާޒިމުކުރުމެވެ. އަދި އެއްބުރިއަށްވުރެ މައްޗަށް އިމާރާތްކުރެވޭ އިމާރާތްތަކުގެ ބޭސްމަންޓް ނުވަތަ ގުރައުންޑް ފުލޯ، ދުއްވާ އެއްޗެހި ޕާކުކުރުމަށް ލާޒިމުކުރުމެވެ. ހަމަމިއާއިއެކު އިތުބާރުހިފޭފަދަ އެކަށީގެންވާ ދަތުރުފަތުރުގެ ނިޒާމެއް އަންނަންޖެއެވެ. އޭގެފަހުގައި ގަރާޖެއްނެތި ރަޖިސްޓްރީ ކުރެވިފައިވާ އުޅަނދުތަކުގެ ރަޖިސްޓްރީ ބާޠިލުކުރެވިދާނެއެވެ. އަދި އަލަށް ރަޖިސްޓްރީ ކުރެވޭ އުޅަނދުތައް ރަޖިސްޓްރީކޮށް ދިނުމުގައި ގަރާޖެއްނެތް ގެއެއްގެ މީހަކަށް އުޅަނދުތައް ރަޖިސްޓްރީކޮށް ދިނުން ހުއްޓައިލެވިދާނެއެވެ. މީގެއިތުރުން އެއްގަމުގައި ދުއްވާ ކޮންމެ އުޅަނދެއް ރަޖިސްޓްރީކުރި ކަމުގައި ވިޔަސް އެއުޅަނދެއް ވައްދާނެ ތަނެއް ހުންނަންޖެހޭގޮތަށް ހަމަޖެއްސުން މުހިއްމެވެ. މިހުރިހާކަމެއް ކުރުމުގައިވެސް އެކަށީގެންވާ ވަގުތު ކަނޑައެޅިފައި އޮންނަންޖެހެއެވެ. ކިތަންމެ ފުރިހަމަ ގާނޫނާއި ގަވާއިދުތަކެއް ހެދިފައިހުއްޓަސް އަޅުގަނޑުމެން އެއަށް އަމަލުނުކުރާނަމަ އޭގެ ބޭނުމެއް ނޯންނާނެއެވެ. އަދި ކަމާބެހޭ އިދާރާތަކުން އެފަދަ ގާނޫނާއި ގަވާއިދުތައް ފުރިހަމައަށް ތަންފީޒުނުކުރާނަމަ ރައްޔިތުންނަށް އޭގެއިން ލިބޭނެ މަންފާއެއްވެސް ނެތެވެ.\nއަރުޝީފަށް ނެގީ 13/12/2018 22:49\nއެންމެފަހުން އަޕްޑޭޓްކުރީ 13/12/2018 22:49


Nidhaafai Oiy Meehakah Nama Nama Undhagoo Nukuraathi! - Vaguthu\nނިދާފައި އޮތް މީހަކަށް ނަމަނަމަ އުނދަގޫ ނުކުރާތި\nނިދާފައި އޮންނަ މީހަކަށް އުނދަގޫ ކޮށްލުމަކީ ވަރަށް ގިނައިން ކުރެވޭ ކަމެކެވެ. މަޖަލަކަށް ހަދާފައި މިކަންކޮށްލިޔަސް މިއީ އެކަމުގެ ސަބަބުން ގިނަގުނަ ގެއްލުންތަކެއް ލިބޭނެކަމެކެވެ. މިކަމުގެ ތެރޭގައި މީހާގެ ހަށިގަނޑަށް ހަމަނިދި ނުލިބުން ހިމެނެއެވެ.\nދިރާސާތަކުން ދައްކާ ގޮތުގައި މީހާގެ ހަށިގަނޑު އިރުކޮޅަކު ނިދާލާއިރަށް ވަރުބަލިވަނީ އެއީ މީގެ ކުރިން އެމީހާގެ ހަށިގަނޑަށް ހަމަ ނިދި ނުލިބޭތީއެވެ. ދިރާސާތަކުން ދައްކާގޮތުގައި އިންސޯމްނިޔާ ބަލި ޖެހުމުގެ ފުރުސަތު ހަމަނިދި ނުލިބޭ މީހުނަށް 90 އިންސައްތަ މައްޗެވެ.\nހަމައަށް ނިދިނުލިބުމަކީ ތިމާގެ ހަށިގަނޑު އުމުރަށްވުރެ އަވަހަށް މުސްކުޅިވާކަމެވެ. ހަމަ ނިދި ނުލިބެއްޖެނަމަ ހަންގަނޑުގައި ރޫޖެހި ލޯ ކައިރި ކަޅުވާގޮތް ދިމާވެއެވެ. ނިދި ހަމަނުވާނަމަ ކޯޓިސޮލް ކިޔާ ސުޓްރެސް ހޯމޯންއެއް ހަށިގަނޑުގެ އެތެރެއަށް ދޫކޮށްލައެވެ. އަދި މިކަމުގެ ސަބަބުން ހަންގަނޑުގައި ހުންނަ ކޮލާޖެން ކުދިކޮށްލާ ހަންގަނޑު އަނަރޫފަކޮށްލައެވެ.\nމީގެ އިތުރުން ހަމައަށް ނިދި ނުލިބުމުގެ ސަބަބުން ކަންތައްތައް ހަދާނުގައި ބެހެއްޓުމަށް ހުރަސް އެޅޭކަމަށްވެސް ދިރާސާތަކުން ބުނެއެވެ،\nހަމަ ނިދި ނުލިބުމަކީ މިހާ ނުރައްކާތެރި ކަމަކަށްވާއިރު، ނިދާފައިއޮތް މީހަކަށް އުނދަގޫ ކުރުމަކީ ހެޔޮވާވަރުގެ ކަމެއް ނޫނެވެ.